
INTRODUCERE 
ERA MASELOR 


La prima vedere, marile bulversări care precedă salturile de 
civilizație par determinate de transformări politice considerabi-le: 
invazii de popoare ori răsturnări de dinastii. Dar o cercetare atentă 
a acestor evenimente dă la iveală cel mai adesea, faptul că 
adevăratele cauze, dincolo de cele aparente, ţin de o modificare 
profundă a mentalităţii popoarelor. Veritabilele răsturnări istorice 
nu sunt cele care impresionează prin amploare şi violență. 
Singurele schimbări importante, din care decurge primenirea 
civilizațiilor, se operează la nivelul opiniilor, concepţiilor și 
credințelor. lar dacă ele se manifestă rar, aceasta se datorește 
faptului că fondul ereditar al unei rase este elementul ei cel mai 
stabil. 

Epoca actuală constitutie unul dintre momentele critice, în care 
gândirea umanităţii este pe cale de a se transforma. 

Doi factori fundamentali stau la baza acestei transformări. 
Primul e distrugerea credințelor religioase, politice și sociale din 
care derivă toate elementele civilizației noastre. Cel de-al doilea 
este crearea unor condiţii de existenţă și de gândire complet noi, 
generate de cuceririle moderne ale științei și industriei. 

Epoca modernă reprezintă o perioadă de tranziţie și de anarhie, 
deoarece ideile trecutului, deşi sunt bulversate, rămân încă foarte 
puternice, iar cele care trebuie să le înlocuiască sunt doar în curs de 
cristalizare, pe cale de a se închega. 

La ora actuală nu este ușor de spus ce va rezulta într-o bună zi, 
în urma unei asemenea perioade, neapărat puţin haotică. Pe ce idei 
fundamentale se vor clădi societățile ce vor urma după a noastră? 
Încă nu ştim. Dar deja se poate prevedea că organiza-rea lor se va 
baza pe o putere nouă, suverana epocii moderne: puterea maselor. 

Pe ruinele atâtor idei considerate odinioară adevărate, dar moarte 
astăzi, atâtor puteri rând pe rând dărâmate prin revoluţii, doar 
puterea aceasta va crește, părând că va trebui să le absoarbă în 
curând pe celelalte. 

Pe când bătrânele noastre credinţe se clatină şi dispar, pe când 
vechii stâlpi ai societăţilor se năruie unul după altul, acţiunea 
maselor rămâne singura forță pe care nimic nu o ameninţă și al 
cărei prestigiu sporeşte mereu. Epoca spre care ne îndreptăm va fi 
cu adevărat era maselor. 

Doar cu un secol în urmă, politica tradiţională a statelor și 
rivalităţile dintre prinți constituiau principalii factori ai 
evenimentelor. Cel mai adesea, opinia maselor nu conta. Astăzi, 
tradiţiile politice, tendinţele individuale ale suveranilor, rivalitățile 
lor cântăresc mai puţin. Vocea maselor a devenit prepoderentă. Ea 
dictează conduita regilor. Desinele naţiunilor nu se mai pregătesc 
în consiliile prinților, ci în spiritul maselor. 

Pătrunderea claselor populare în viaţa politică, transformarea 
lor progresivă în clase conducătoare - iată una dintre cele mai 
pregnante caracteristici ale epocii noastre de tranziţie. În realitate, 
nu datorită votului universal, atât de multă vreme prea puţin 
influent, au pătruns clasele populare în politică. Puterea maselor s- 
a născut, în primul rând, datorită propagării unor idei încet 
implantate în spirite și, apoi, prin asocierea treptată a indivizilor, 
având drept rezultat realizarea concepţiilor până atunci doar 
teoretice. Asocierea a permis maselor să-și cristalizeze ideile, care, 
chiar dacă nu erau foarte corecte, erau strâns legate de interesele 
lor, şi să conştientizeze forţa dobândită de ele. Ele întemeiază 
sindicate în faţa cărora toate puterile capitulează, creează burse de 
lucru care, în pofida legilor economice, au tendinţa de a guverna 
condiţiile muncii și ale salariului. Ele îşi trimit în reuniunile 
guvernamentale reprezentanţi lipsiţi de inițiativă, de independenţă, 
reduși, cel mai adesea, la simpla dimensiune de purtători de cuvânt 
ai comitetelor care i-au ales. 

Astăzi revendicările maselor sunt tot mai clare şi tind să 
zdruncine din temelii societatea actuală, reducând-o la un 

comunism primitiv, starea normală a tuturor societăților din zorii 
civilizației. Limitarea zilei de muncă, exproprierea minelor, a căilor 
ferate, a uzinelor și a pământului, împărţirea în mod egal a 
produselor, înlăturarea claselor superioare în folosul celor 
populare etc. - iată cum sună aceste revendicări. Puțin înclinate 
spre cumpătată judecată, masele se dovedesc, dimpotrivă, înclinate 
spre acțiune. Și forța lor devine imensă datorită actualei organizări. 
Dogmele pe care le vedem înfiripându-se vor dobândi în curând 
forţa vechilor dogme, adică puterea tiranică și suverană care pune 
la adăpost de orice punere în discuţie. Dreptul divin al maselor ia 
locul dreptului divin al regilor. 

Scriitorii aflaţi în grațiile burgheziei noastre, aceia care exprimă 
cel mai bine ideile ei cam înguste, vederile ei prea scurte, 
scepticismul ei sumar, egoismul ei adesea excesiv, tună și fulgeră 
împotriva noii puteri pe care o văd sporind, iar pentru a combate 
dezordinea spiritelor adresează apeluri disperate Bisericii, 
odinioară atât de dispreţuite de ei. Vorbesc de falimentul științei și 
ne aduc aminte de învăţăturile adevărurilor revelate. Dar acești 
nou-convertiţi uită că graţia nu are aceeași putere asupra sufletelor 
prea puţin preocupate de cele de dincolo. Masele nu-i mai vor 
astăzi pe zeii renegaţi de foştii lor stăpâni. Râul nu curge către 
izvoare! 

Ştiinţa n-a dat faliment și nu are vreo vină nici pentru anarhia 
spiritelor, nici pentru noua putere care crește din această anarhie. 
Ea ne-a promis adevărul, sau cel puţin stăpânirea conexiunilor 
accesi bile intelectului nostru - dar niciodată nu ne-a promis pacea 
ori fericirea. Cu suverană indiferență față de sentimentele noastre, 
ea nu ne aude lamentările și nimic nu ne poate da înapoi iluziile 
alungate de ea. 

Simptome universale arată la nivelul tuturor națiunilor 
creșterea rapidă a puterii maselor și, indiferent de ce ne-ar aduce 
aceasta, are valoare de necesitate. Reproșurile sunt vorbe în van. 
Accederea maselor la putere va marca probabil una dintre ultimele 
etape ale civilizațiilor occidentale, o revenire la perioadele de 
anarhie confuză dinaintea înfloririi societăţilor noi. Cum să îi pui 

stavilă? 

Până acum rolul cel mai evident al maselor îl constituiau marile 
distrugeri ale civilizaţiilor îmbătrânite. Istoria ne învaţă că, atunci 
când forţele morale - armătura unei societăţi - își pierd eficienţa, 
distrugerea finală este înfăptuită de aceste mulțimi inconștiente și 
brutale, pe drept numite barbare. Civilizaţiile de până acum au fost 
create și îndrumate de către o mică aristocrație intelectuală, 
niciodată de către mase. Acestea din urmă nu au forță decât pentru 
a distruge, iar dominaţia lor reprezintă întotdeauna o fază de 
dezordine. O civilizație presupune reguli fixe, disciplină, trecerea 
de la instinctiv la rațional, preocupări legate de viitorul ei, un nivel 
ridicat de cultură - condiţii total inaccesibile maselor, abandonate 
lor înseși. Cu forţa lor exclusiv distructivă, ele acționează precum 
microbii asupra corpurilor maladive sau asupra cadavrelor. Când 
edificiul unei civilizații e putred, masele conduc la năruirea lui. 
Atunci se manifestă rolul lor. Pentru o vreme, forța oarba a 
numărului devine singura filosofie a istoriei. 

Se va întâmpla la fel și cu civilizația noastră? Putem avea temeri 
în această direcţie, dar încă nu o ştim precis. Să ne resemnăm, însă, 
la gândul că vom suporta dominaţia maselor, căci „mâini” lipsite de 
prevedere au răsturnat rând pe rând toate barierele ce le-ar fi 
putut ţine în frâu. 

Aceste mase, despre care începe sa se vorbească atât de mult, le 
cunoaștem prea puţin. Psihologii profesioniști, trăind departe de 
ele, le-au ignorat întotdeauna ori nu s-au ocupat decât de crimele 
pe care le pot comite. Există, fără îndoială, gloate criminale, dar 
există deopotrivă mulțimi pline de virtuţi, mulţimi eroice etc. 
Crimele maselor nu constituie, decât un caz particular al psihologiei 
mulțimilor, dar nu cunoaștem configuraţia lor mintală, așa cum nu 
o cunoaștem pe cea a individului doar din descrierea viciilor lui. 

La drept vorbind, stăpânii lumii, fondatorii de religii sau de 
imperii, apostolii credințelor, oamenii de stat eminenţi şi, într-un 
plan mai modest, simplii conducători ai micilor colectivităţi 
omenești au fost dintotdeauna, în subconștient, buni psihologi, și 
au intuit instinctiv spiritul maselor. Și tocmai pentru că au desluşit 

acest spirit au ajuns uşor stăpânii mulțimilor. Napoleon a înţeles de 
minune psihologia maselor franceze, dar câteodată s-a înşelat în 


privința maselor care formau alte popoare O asemenea ignoranță 
l-a făcut să pornească războaiele împotriva Spaniei și Rusiei care i- 
au pregătit căderea. 

Cunoașterea psihologiei maselor constituie suportul omului de 
stat care vrea nu să le stăpânească - lucrul a devenit astăzi foarte 
dificil dar cel puţin să nu ajungă total dominat de ele. 

Psihologia maselor arată că legile și instituţiile exercită o slabă 
influență asupra naturii lor impulsive și că masele sunt incapabile 
să aibă alte opinii decât cele care le-au fost sugerate. Regulile 
decurgând din pură echitate teoretică nu ar putea să le dirijeze. 
Numai impresiile sădite în sufletul lor pot să le seducă. De exemplu, 
dacă un legislator vrea să stabilească un nou impozit, ar trebui el 
să-l aleagă pe cel mai potrivit din punct de vedere teoretic? În nici 
un caz. Cel mai nepotrivit va putea să fie, practic, cel mai bun 
pentru mase, dacă este mascat și, aparent, cel mai puţin apăsător. 
Astfel, un impozit indirect, chiar dacă este exorbitant, va fi 
întotdeauna acceptat de mase. Extras zi de zi din obiectele de 
consum, prin tracţiuni infime, nu stânjeneşte obişnuinţele maselor 
şi le impresionează prea puţin. Înlocuiţi-l cu un impozit 
proporţional pe salariu sau pe alte venituri, plătibil într-o singură 
tranşă - chiar dacă ar fi de zece ori mai puţin împovărător decât 
celălalt, va stârni proteste unanime. Micilor sume de bani de zi cu 
zi, invizibile, li se substituie, într-adevăr, o sumă totală relativ 
ridicată și, prin urmare, susceptibilă de a genera neplăcere. Aceasta 
nu va trece neobservată decât dacă a fost pusă deoparte bănuţ cu 
bănuţ; dar acest procedeu de economisire presupune o doză de 
prevedere de care masele sunt incapabile. 

Exemplul de mai sus arată clar mentalitatea maselor. Aceasta nu 


1 Şi nici cei mai subtili consilieri ai săi nu au înţeles mai bine aceste popoare. Talleyrand 
îi scria că „Spania îi întâmpină pe soldații voştri ca pe nişte eliberatori”. l-a primit ca pe 
nişte fiare sălbatice dezlănţuite! Un psiholog informat despre instinctele ereditare ale 
rasei ar fi putut cu uşurinţă să prevadă aceasta. 

i-a scăpat unui fin psiholog ca Napoleon, dar legislatorii, ignorând 
spiritul maselor, nu o pot înțelege. Experienţa nu i-a învăţat încă 
îndeajuns că oamenii nu se conduc după recomandările raţiunii 
pure. 

Și exemplele care să ilustreze psihologia maselor ar putea 
continua. Numai cunoașterea acestei psihologii pune într-o lumină 
limpede numeroase fenomene istorice și economice, care, altfel, 
rămân de neînțeles. 

Fie și din pură curiozitate, merită să studiem psihologia maselor. 
Descifrarea mobilurilor și acțiunilor oamenilor este la fel de 
interesantă ca cercetarea mineralelor şi plantelor. 

Studiul nostru despre spiritul maselor nu poate să fie decât o 
mică sinteză, un simplu rezumat al cercetărilor noastre, el 
neoferind decât unele sugestii. Desigur că alţi-cercetători vor săpa 
mai adânc această brazdă pe care noi o începem pe un teren 


neexplorat până acum. 


1 Puţinii autori care s-au ocupat cu studierea psihologiei maselor au cercetat-o, așa cum 
precizam mai înainte, doar din punct de vedere al criminalității. Neconsacrând acestui 
subiect decât un scurt capitol în lucrarea de față, semnalez cititorului studiile d-lui 
TARDE și d-lui SIGHELE intitulat Masele criminale. Acesta din urmă nu conține opinii 
personale ale autorului, dar însumează relatarea unor fapte valoroase pentru psihologi. 
Concluziile mele în privința criminalității şi moralității maselor sunt, de altminteri, total 
contrare celor susținute de cei doi autori citați. 

Unele consecințe ale legilor care guvernează psihologia maselor sunt descrise în 
diferite lucrări ale mele, dintre care în primul rând în Psihologia socialismului. De altfel, 
acestea pot fi utilizate pentru tratarea unor subiecte diferite. D-l A. Gevaert, directorul 
Conservatorului regal din Bruxelles, a făcut de curând o remarcabilă aplicație a legilor 
expuse de noi, calificate pe drept de el „arta maselor”. „Cele două lucrări ale 
dumneavoastră, îmi scrie acest eminent profesor, mi-au oferit dezlegarea unei 
probleme, până acum insolubile pentru mine, și anume, m-au făcut să înţeleg de ce o 
gloată devine sensibilă la muzică - de orice fel: veche sau nouă, indigenă sau străină - 
cu condiţia ca execuţia să fie excelentă și dirijorul entuziast”. D-l Gevaert demonstrează 
admirabil de ce „o lucrare, rămasă neînţeleasă pentru bunii muzicieni care descifrează 
partitura în camera lor de studiu poate să fie întâmpinată cu emoție de un auditoriu 
fără cultură muzicală”. Și la fel de bine explică de ce asemenea impresii estetice rămân 
fără urmări. 

CARTEA ÎNTÂI 
SPIRITUL MASELOR 


Capitolul I 


CARACTERISTICI GENERATE ALE MASELOR 
LEGEA PSIHOLOGICĂ A UNITĂȚII LOR MINTALE 


În mod obișnuit, prin mase înţelegem reunirea unor indivizi, 
indiferent de naționalitatea, profesia ori sexul lor și de întâmplarea ce a 
făcut ca ei să se afle laolaltă. 

Din punct de vedere psihologic, cuvântul mase capătă o cu totul altă 
semnificație. În anumite împrejurări date, şi doar în acele împrejurări, o 
mulțime de oameni posedă caracteristici noi, foarte diferite de cele ale 
fiecărui individ care intră în componenţa ei. Personalitatea conștientă 
dispare, sentimentele şi ideile tuturor entităților sunt orientate în 
aceeași direcție. Apare un spirit colectiv, tranzitoriu desigur, dar având 
particularităţi foarte precise. Colectivitatea devine atunci ceea ce eu 
numesc, din lipsa unei expresii mai potrivite, o masă organizată sau, dacă 
preferaţi, o masă psihologică. Ea formează un singur corp și este supusă 
legii unităţii mintale a maselor. 

Faptul că, accidental, mai mulţi indivizi se află împreună nu le conferă 
caracterul de masă organizată. O mie de indivizi care străbat din 
întâmplare aceeași piață publică, fără a avea un scop comun determinat, 
nu formează defel o masă psihologică. Pentru ca o mulțime să 
dobândească particularităţi speciale, este necesară influenţa unor 
excitanţi a căror natură o vom determina. 

Dispariția personalității conştiente și orientarea sentimentelor şi 
gândurilor în acelaşi sens, prima trăsătură a mulţimii pe cale de a se 
organiza, nu presupune neapărat prezența simultană a mai multor 
indivizi în același loc. Mii de indivizi separați pot la un moment dat, sub 
influența unor emoţii violente - un mare eveniment naţional, de exemplu 
- să dobândească trăsăturile unei mulțimi psihologice. Va fi de ajuns ca o 
întâmplare oarecare să-i unească şi comportamentul lor îmbracă forma 
specifică de acte ale maselor. În anumite momente istorice, o mână de 

indivizi pot constitui o mulţime psihologică, în timp ce sute de indivizi 
aflați întâmplător împreună nu capătă această caracteristică. Pe de altă 
parte, un întreg popor, fără a avea atributele evidente de aglomerare 
umană, devine câteodată o mulțime sub efectul cutărei sau cutărei 
influenţe. 

O dată formată, mulțimea psihologică dobândeşte caracteristici 
generale provizorii, dar determinabile. La aceste caracteristici generale 
se adaugă caracteristici particulare, variind în funcţie de elementele care 
compun colectivitatea şi care îi pot modifica structura mintală. 

Masele psihologice sunt așadar susceptibile de clasificare. Cercetarea 
acestei clasificări ne va arăta că o masă eterogenă, compusă din elemente 
diferite, are caracteristici comune cu masele omogene, formate din 
elemente mai mult sau mai puţin asemănătoare (secte, caste și clase), și, 
alături de aceste caracteristici, prezintă particularităţi care le 
diferențiază de cele din urmă. 

Înainte de a ne ocupa de diferitele categorii de mase, să examinăm mai 
întâi caracterele specifice tuturor maselor. Vom proceda ca naturalistul 
care începe prin a determina caracteristicile generale ale indivizilor unei 
clase, pentru a stabili mai apoi particularităţile care diferențiază genurile 
şi speciile din componenţa respectivei clase. 

Nu este ușor de descris spiritul maselor, configuraţia lui variind nu 
numai în funcţie de rasă și compoziţia colectivităţilor, dar şi în raport cu 
natura și intensitatea stimulilor primiţi. Aceeași dificultate apare de altfel 
şi în cazul studierii psihologiei individului. În romane, oamenii sunt 
înfăţișaţi ca având caractere constante, dar în viaţa reală lucrurile stau 
altfel. Doar uniformitatea mediilor dă naștere uniformităţii aparente a 
caracterelor. Am arătat undeva că orice configurație mintală conţine 
caracteristici latente care, sub influenţa unor schimbări bruște de mediu, 
pot să se manifeste. Astfel, printre cei mai fervenți membri ai Convenţiei 
se numărau burghezi inofensivi care, în condiţii obişnuite, ar fi fost doar 
nişte pașnici notari ori magistrați ortodocși. După domolirea „furtunii”, 
ei au reintrat în cadrul normalităjii caracterologice și Napoleon i-a ales 
dintre ei pe cei mai docili susținători ai săi. 

Neputând să înfățișăm aici toate etapele formării maselor, ne vom 
ocupa mai ales de faza lor de completă organizare. Vom vedea astfel ce 

pot ele să devină, nu ceea ce sunt mereu. Doar în această fază avansată 
de organizare, pe fondul invariabil și dominant al rasei, se suprapun 
unele caracteristici noi şi speciale care produc orientarea sentimentelor 
şi gândurilor colectivităţii într-o direcție identică. Doar atunci se 
manifestă ceea ce numeam mai sus /egea pshihologică a unităţii mintale 
a maselor. 

Unele particularităţi psihologice ale maselor sunt comune cu cele ale 
indivizilor izolaţi, altele, dimpotrivă, nu se întâlnesc decât la colectivităţi. 
Vom studia mai întâi aceste caracteristici particulare, pentru a le pune în 
evidenţă importanţa. 

Trăsătura cea niai izbitoare la o mulţime psihologică este aceea că, 
indiferent de indivizii care o compun, indiferent de asemănările sau 
deosebirile în felul lor de trăi, în ocupațiile, caracterele ori nivelul lor de 
inteligenţă, singurul fapt că oamenii sunt transformați într-o masă îi 
investește cu un soi de suflet colectiv. Acesta îi face să simtă, să 
gândească și să acţioneze într-un mod total diferit de cel în care ar simţi, 
ar gândi şi ar acţiona fiecare dintre indivizii care compun mulţimea, luaţi 
izolat. Anumite idei, anumite sentimente nu apar și nu se materializează 
prin acte decât la indivizii care constituie o mulțime. Masa psihologică 
este o ființă” provizorie, compusă din elemente eterogene, dar sudate 
pentru o vreme, aidoma celulelor unui organism viu, care în totalitatea 
lor alcătuiesc o nouă ființă, având particularităţi diferite de ale fiecăreia 
dintre celulele componente. 

Contrar unei opinii pe care, cu mirare, o regăsim sub pana unui filosof 
atât de incisiv ca Herbert Spencer, în agregatul care constituie masa, nu 
avem nicidecum suma şi media elementelor ei, ci combinarea și crearea 
unor noi particularităţi. La fel ca în chimie, unde anumite elemente puse 
laolaltă - de pildă, acizi şi baze - se combină formând o substanţă nouă, 
înzestrată cu proprietăţi diferite de cele ale substanţelor constitutive. 

Cu destulă ușurință se constată cât de mult diferă individul dintr-o 
gloată de individul considerat izolat dar cauzele unei asemenea 
diferențieri nu sunt la fel de lesne de descoperit. Pentru a reuși să le 
deslușim, trebuie să ne amintim una dintre observațiile psihologiei 
moderne, şi anume, că nu numai în viaţa organică, dar și în funcţionarea 
intelectului fenomenele ţinând de inconştient joacă un rol preponderent. 

Activitatea conştientă a spiritului nu reprezintă decât o mică parte în 
raport cu activitatea lui guvernată de inconștient, iar dintre mobilurile 
inconștiente care dirijează spiritul, analistul cel mai subtil, observatorul 
cel mai pătrunzător nu reușește să descopere decât o neînsemnată parte. 
Actele noastre conștiente decurg dintr-un substrat inconștient format 
îndeosebi de influenţe de natură ereditară. Acest substrat închide în el 
nenumărate reminiscențe ancestrale care constituie spiritul rasei. 
Dincolo de cauzele mărturisite ale actelor noastre, se află cauze secrete 
pe care le ignorăm, majoritatea faptelor noastre cotidiene fiind efectul 
mobilurilor ascunse, care ne scapă. 

Indivizii unei rase se aseamănă datorită elementelor care ţin de 
inconștient alcătuind spiritul rasei şi se deosebesc datorită elementelor 
conștiente, rod al educaţiei și, mai ales, al eredității. Oamenii cei mai 
diferiți ca nivel de inteligență au adesea porniri instinctuale, pasiuni și 
simţăminte identice. În tot ce se întemeiază pe trăiri afective - religie, 
politică, morală, simpatii, antipatii etc. -, oamenii superiori nu depășesc 
decât cu rare excepţii nivelul oamenilor de rând. La nivel intelectual, 
între un celebru matematician şi cizmarul lui poate exista un hău imens, 
dar din punct de vedere al caracterului și al credințelor diferența poate 
să fie nulă. 

Or, tocmai trăsăturile generale de caracter, guvernate de inconștient, 
existente aproape la același nivel la majoritatea indivizilor normali ai 
unui popor, sunt cele care, la nivelul maselor, se manifestă simultan. În 
spiritul colectiv, aptitudinile intelectuale ale oamenilor, și prin urmare 
individualitatea lor, dispar. Eterogenul se cufundă în omogen și calităţile 
ce țin de inconștient domină. 

Această manifestare a trăsăturilor comune explică de ce masele nu ar 
putea săvârșşi acte presupunând inteligenţă sporită. Hotărârile de interes 
general luate de o adunare de persoane distinse, dar cu specialități 
diferite, nu sunt mult superioare deciziilor pe care le-ar adopta o gloată 
de imbecili. Și una şi cealaltă dintre mulțimi poate doar să producă 
efectele trăsăturilor mediocre pe care le posedă toată lumea. Masele 
acumulează nu inteligenţa, ci mediocritatea. 

Se spune adeseori: nu toți sunt deştepţi ca Voltaire. Dar cu siguranţă, 


"mA 


Voltaire este „mai deștept”, dacă prin „toţi” înţelegem mulțimea. 

Dar, dacă, la nivelul unei mulțimi, ar exista doar o simplă reuniune a 
simplelor calități ale indivizilor ce o compun, am vorbi de o medie, iar nu, 
aşa cum am afirmat, de crearea unor caracteristici noi. În ce fel se 
stabilesc aceste caracteristici? Să analizăm în continuare. 

Cauzele care determină apariția caracterului deosebit al maselor sunt 
diverse. În primul rând, în mulţime, individul capătă, doar din simpla 
pricină a numărului, sentimentul unei forţe invincibile permițându-i să 
cedeze instinctelor, pe care, singur, şi le-ar reprima. Va ceda cu atât mai 
bucuros acestei porniri cu cât mulţimea este anonimă și, prin urmare, 
sentimentul responsabilităţii, care îi reţine întotdeauna pe oameni, 
dispare complet. 

O a doua cauză, contagiunea mintală, intervine deopotrivă pentru a 
determina caracterele speciale ale maselor și, totodată, orientarea lor. 
Contagiunea este un fenomen ușor de constatat, dar încă neexplicat, pe 
care să-l legăm de fenomene de natura hipnotică de care ne vom ocupa 
îndată. Într-o masă de oameni, orice sentiment, orice act e contagios, 
într-atât de contagios încât individul îşi sacrifică foarte ușor interesul 
personal în favoarea interesului colectiv. lată ceva contrar naturii sale, 
de care omul nu este capabil decât atunci când face parte dintr-o 
mulțime. 

O a treia cauză, mult mai importantă, determină la indivizii unei 
mulțimi caracteristici deosebite, adesea total opuse celor ale individului 
considerat aparte. Mă refer la puterea de sugestie, contagiunea 
menţionată mai sus nefiind, de altfel decât un efect al ei. 

Pentru a înțelege acest fenomen, să reamintim unele descoperiri 
recente din domeniul fiziologiei. Știm astăzi că un individ poate fi adus 
într-o asemenea stare încât, deposedat de personalitatea conştientă, 
răspunde orbește la toate sugestiile celui care l-a făcut să-și piardă 
personalitatea și comite acte dintre cele mai contrare firii sale și 
uzanțelor. Or, o observare atentă pare să demonstreze faptul că individul 
din sânul mulţimii în acţiune cade curând - ca urmare a „efluviilor” ce se 
degajează din ea, ori din cu totul alte pricini, deocamdată ignorate - într- 
o stare deosebită, foarte asemănătoare cu starea de fascinație a celui 
hipnotizat. Activitatea creierului fiind paralizată la subiectul hipnotizat, 
el devine „sclavul” inconştientului, pe care hipnotizatorul său îl dirijează 

după bunul lui plac. Personalitatea conștientă s-a șters, voinţa și 
discernământul au fost abolite. Sentimentele și gândurile sunt acum 
orientate în sensul stabilit de hipnotizator.. ... 

Cam aceasta este și starea individului care aparţine unei mase de 
oameni. El nu mai este conștient de actele sale. La el, ca și la cel 
hipnotizat, în timp ce unele facultăţi sunt:distruse, altele pot fi împinse la 
un grad de exaltare extremă. Influența sugestiei îl va îmboldi cu 
irezistibilă  impetuozitate spre înfăptuirea anumitor acte şi 
impetuozitatea este mai irezistibilă la nivelul maselor decât la subiectul 
hipnotizat, căci sugestia, aceeași pentru toţi indivizii, este exagerată, 
devenind reciprocă. Entităţile masei de oameni posedând o personalitate 
destul de puternica pentru a rezista sugestiei sunt în număr atât de 
redus, încât vor fi purtate de curent. În cel mai bun caz, ele ar putea să 
încerce o diversiune alimentată de o sugestie diferită. O formulare 
fericită, o imagine evocată la timp au deturnat mulțimile de la cele mai 
sângeroase acte. 

Așadar, estomparea personalitații conștiente, predominarea celei 
inconştiente, direcționarea pe baza sugestiei şi a constrângerii, a 
sentimentelor și ideilor în acelaşi sens tendinţa de a transpune în act 
ideile sugerate - iată principalele caracteristici ale individului făcând 
parte dintr-o mulțime. Individul nu mai este el însuși, ci un automat a 
cărui voinţă a devenit incapabilă să-l mai ghideze. 

Prin simplul fapt că aparține gloatei, omul coboară mai multe trepte 
pe scara civilizației. Singur, era poate un ins cultivat, în mulțime este un 
instinctual, deci un barbar. Are spontaneitatea, violenţa, ferocitatea, dar 
şi entuziasmul și eroismul ființelor primitive. Îşi va reproşa poate, 
ulterior, ușurința cu care s-a lăsat impresionat de cuvinte, de imagini și 
antrenat în acte care îi lezează cele mai evidente interese. La nivelul 
mulțimii, individul este ca un fir de nisip, printre alte fire de nisip aidoma 
lui, pe care vântul le spulberă după plac. 

Astfel, vedem juraţi care dau verdicte dezaprobate de unii dintre ei, 
adunări parlamentare care adoptă legi şi măsuri respinse în sinea lor de 
unii dintre membrii care le compun. Luaţi separat, reprezentanţii în 
Convenţie erau burghezi cu înclinații paşnice, reuniți în masă, ei nu au 
ezitat, influenţaţi de unii capi diriguitori, să-i trimită la ghilotină pe 

indivizii cei mai inocenți și, în pofida propriilor interese, au renunţat la 
inviolabilitate și s-au decimat între ei. 

Dar nu numai prin actele sale se deosebește individul integrat maselor 
de eul său normal; chiar înainte de a-și fi pierdut orice independenţă, 
ideile, s-au transformat în asemenea măsură încât avarul devine mână- 
spartă, scepticul-habotnic, omul cinstit-criminal, lașul-erou. Renunţarea 
la toate privilegiile, măsură votată de nobilime în momentul de mare 
entuziasm, În faimoasa noapte de 4 august 1789, cu siguranţă că n-ar fi 
fost acceptată de nici unul din membrii acelei adunări, luaţi separat. 

Observațiile precedente ne îndeamnă să conchidem că masele sunt 
întotdeauna inferioare din punct de vedere intelectual omului izolat. Dar 
în privinţa sentimentelor și a actelor pe care aceste sentimente le 
provoacă, masele pot, în funcție de împrejurări, să fie mai bune ori mai 
rele decât individul. Totul depinde de felul în care se acționează asupra 
lor prin sugestie. lată ce nu au știut autorii care au studiat masele decât 
în dimensiunea lor criminală. Desigur, mulțimile sunt de multe ori, 
criminale, dar, adeseori, ele s-au dovedit și eroice. Masele pot fi împinse 
cu ușurință să se lase ucise pentru triumful unei credinţe ori al unei idei, 
pot fi înflăcărate pentru glorie și onoare, pot fi antrenate, aproape fără 
pâine și arme, ca în vremea cruciadelor, să elibereze din mâinile 
necredincioșilor Mormântul sfânt sau să apere glia patriei. Eroism, 
desigur, puţin inconştient, dar cu un astfel de eroism s-a scris istoria. 
Dacă n-am trece la activul popoarelor decât marile acţiuni lucide, analele 
lumii ar fi mult mai sărace. 

CAPITOLUL II 
SENTIMENTELE ŞI ETICA MASELOR 


Mai multe particularități specifice maselor, precum impulsivitatea, 
irascibilitatea, incapacitatea de a raţiona, absenţa discernământului și a 
spiritului critic, exagerarea sentimentelor și altele, se observă și la 
ființele aparținând unor forme inferioare de evoluţie, cum sunt 
popoarele primitive şi copiii. Este o analogie asupra căreia nu voi insista, 
detalierea ei depășind cadrul prezentei lucrări. De altfel, ea este bine 
cunoscută de cei care au studiat psihologia colectivităţilor primitive și nu 
i-ar convinge pe cei care ignoră acest domeniu. 

Mă voi opri mai întâi asupra acelor caracteristici lesne de remarcat la 
majoritatea maselor. 


1. Impulsivitatea, mobilitatea şi irascibilitatea maselor 


Studiind caracteristicile fundamentale ale maselor, am arătat că 
acestea sunt animate aproape exclusiv de inconştient. Actele lor sunt mai 
mult influențate de activitatea măduvei spinale decât de cea a creierului. 
Acţiunile săvârșite pot să fie perfecte în privința execuţiei, dar nu 
creierul este cel care le dirijează. Indivizii acționează conform hazardului 
impulsurilor primite care se răsfrâng cu neiîncetatele lor variaţii asupra 
maselor. Și individul izolat poate să fie supus acelorași excitanţi ca 
individul dintr-o mulțime de oameni, dar rațiunea îi va arăta 
inconvenientele cedării, şi el nu va ceda în faţa impulsurilor. Din punct de 
vedere psihologic, fenomenul se definește astfel: individul izolat posedă 
aptitudinea de a-şi domina reflexele, în timp ce mulțimea e lipsită de 
această calitate. 

Diversele impulsuri la care răspund masele pot să fie generoase ori 
pline de cruzime, eroice sau marcate de lașitate, dar întotdeauna ele vor 
fi într-atât de imperioase, încât chiar spiritul de conservare dispare în 
fața lor. 

Dată fiind varietatea stimulilor susceptibili de sugestie asupra 
maselor şi faptul că acestea răspund întotdeauna la ei, rezultă că masele 
sunt extrem de mobile. Într-o fracțiune de secundă, ele pot să treacă de la 
ferocitatea cea mai sângeroasă la generozitate sau la eroism absolut. 
Masele devin cu ușurință călăi și, nu cu mai puţină ușurință, martiri. Din 
sânul maselor au ţâșnit torentele de sânge cerute de triumful credințelor 
dar nu este nevoie să coborâm până la epocile eroice pentru a ne da 
seama de ce sunt capabile masele. În luptă, ele nu-şi precupețesc viaţa şi 
numai acum câţiva ani un general devenit subit foarte popular a găsit 
rapid o sută de mii de oameni gata să moară pentru cauza lui. 

Nimic nu poate fi spus dinainte despre mase, sub influenţa stimulilor 
momentani, ele pot să parcurgă în mod succesiv o gamă de sentimente 
contrarii. Ele sunt, sub influența stimulilor momentani, aidoma frunzelor 
stârnite de vânt în toate direcţiile și lăsate apoi să cadă pe pământ. 
Câteva exemple de variabilitate a sentimentelor maselor ne sunt oferite 
de studierea unor mase revoluţionare. 

Mobilitatea maselor le face greu de guvernat, mai ales dacă o parte din 
instituţiile publice au căzut în mâinile lor. Dacă necesităţile vieţii 
cotidiene nu ar constitui un fel de regulator invizibil al evenimentelor, 
democraţiile nici nu ar putea să existe. Dar masele, care pretind cu 
frenezie multe lucruri, pot să nu le revendice vreme îndelungată, căci ele 
sunt incapabile, nu numai de gândire, ci și de voinţă durabilă. 

Masele nu sunt numai impulsive și mobile. Ca și popoarele primitive, 
ele nu admit obstacole între dorințele lor și împlinirea acestor dorinţe, 
cu atât mai mult cu cât numărul le dă sentimentul unei puteri irezistibile. 
Pentru individul integrat maselor, noțiunea de imposibil dispare. Omul 
singur își dă prea bine seama că nu ar putea să dea foc unui palat ori să 
jefuiască un magazin, aşa că în mod normal nu va nutri asemenea 
gânduri. În sânul mulțimii, el devine conştient de puterea pe care o 
conferă numărul şi, la cea dintâi sugestie de omor sau de jaf cedează 
imediat; orice obstacol imediat fiind înlăturat cu frenezie. Dacă 
organismul omenesc ar permite perpetuarea furiei, s-ar putea spune că 
starea normală a maselor contrariate este furia. 

În irascibilitatea mulțimilor, în impulsivitatea și mobilitatea lor, ca şi 
în toate trăirile maselor populare pe care le vom studia, intervin 

întotdeauna caracteristicile fundamentale de rasă. Acestea constituie 
substratul invariabil în care încolţesc sentimentele noastre. Fără 
îndoială, masele sunt irascibile și impulsive, dar există o gamă variată de 
intensităţi. De pildă, între o masă latină și o masă anglo-saxonă diferenţa 
este frapantă, și anumite fapte istorice recente oferă multe lămuriri în 
această privinţă. În 1870, publicarea unei simple telegrame, în care se 
relata o presupusă insultă, a fost de-ajuns pentru a genera o explozie de 
furie din care s-a născut imediat un război teribil. Câţiva ani mai târziu, 
anunţarea telegrafică a unei înfrângeri neînsemnate lângă Langson a 
provocat un nou acces de mânie care a dus la căderea imediată a 
guvernului. În același timp, eşecul mult mai grav al unei expediții engleze 
la porţile Khartoum-ului nu a produs în Anglia decât o firavă emoție și 
nici un ministru nu a fost schimbat. Pretutindeni masele sunt feminine, 
dar cele mai feminine dintre toate sunt cele latine - cine se sprijină pe ele 
poate să urce foarte sus şi foarte repede, dar este sigur că într-o bună zi 
poate fi prăvălit în hăuri. 


2. Capacitatea de sugestionare şi credulitatea maselor 


Am menţionat deja că una dintre caracteristicile generale ale maselor 
este capacitatea lor excesivă de a se lăsa sugestionate, arătând în ce 
măsură este contagioasă sugestia la nivelul unei aglomerări umane. 
Aceasta și explică, de altfel, orientarea rapidă a trăirilor ei către o 
direcție determinată. 

Și cât ar putea părea de neutră, o masă de oameni se află, cel mai 
adesea, într-o stare de expectativă propice sugestiei. Imediat ce sugestia 
va fi formulată, prin contagiune, se va insinua în toate creierele dictând 
ținta, căci la oamenii aflaţi sub puterea sugestiei, ideea fixă tinde să se 
transforme în act. Fie că trebuie incendiat un palat, fie că este de 
înfăptuit o acțiune prin care să-şi arate fidelitatea, mulțimea va purcede 
pe dată, cu cea mai mare ușurință la fapte. Totul depinde de natura 
elementului excitant, și nu, ca în cazul individului izolat, de raporturile 
dintre actul sugerat și motivele raționale care l-ar putea împiedica să 
acționeze. 

Astfel, purtată permanent între limitele inconştientului, aptă de orice 

sugestie, pradă violenţei trăirilor proprie fiinţelor incapabile de a face 
apel la influenţa raţiunii, lipsită de spirit critic, masa de oameni nu poate 
să manifeste decât o credulitate excesivă. Pentru ea, neverosimilul nu 
mai există, nu trebuie să uităm aceasta, pentru a înţelege ușurința cu care 


se nasc și se transmit zvonurile şi poveştile cele mai fabuloase.l 

Naşterea unor legende care circulă cu mare repeziciune la nivelul 
mulțimilor nu este numai rodul credulităţii totale, ci și al denaturărilor 
grosolane pe care le capătă evenimentele în imaginaţia indivizilor strânși 
laolaltă. Întâmplarea cea mai simplă capătă proporții deformate, căci 
masele gândesc prin imagini, iar imaginea evocată evocă, la rândul ei, 
altele fără legătură logică cu prima. Ne putem da seama de aceasta stare 
gândindu-ne la bizarele succesiuni de idei pe care ni le stârneşte uneori 
evocarea unui fapt. Rațiunea ne arată incoerența unor asemenea imagini, 
dar masele nu o văd, și ceea ce imaginaţia lor deformatoare adaugă unui 
eveniment ajunge să se confunde cu evenimentele înseși. Incapabile de a 
disocia subiectivul de obiectiv, ele admit ca reale imaginile evocate în 
mintea lor, când, adesea, acestea nu au decât vagi asemănări cu faptul 
observat. 

Denaturările unui eveniment la care au asistat masele se pare că 
trebuie să fie numeroase și diferite, deoarece oamenii care le compun au 
temperamente variate. Dar aceasta nu e totul. Ca efect al contagiunii, 
denaturările sunt de aceeași speță și au aceeași țintă pentru toți indivizii 
colectivităţii. Prima denaturare percepută de unul dintre ei formează 
nucleul sugestiei contagioase. Înainte de a fi apărut pe pereţii 
Ierusalimului în faţa ochilor cruciaților, cu siguranţă că Sfântul Gheorghe 
nu a fost văzut decât de unii dintre cei prezenţi acolo. Pe calea sugestiei 
şi a propagării ei, miracolul semnalat a fost acceptat de toți. Acesta este 
mecanismul halucinaţiilor colective, atât de frecvente de-a lungul istoriei, 
ce par a avea, toate, girul autenticităţii, fiind vorba de fenomene 


l Cei care au asistat la asediul asupra Parisului au avut nenumărate dovezi ale 
credulității maselor în situaţii cu totul neverosimile. O lumină care se aprindea la etajul 
unei case era considerată drept un semnal pentru atacatori. Fie și numai câteva secunde 
de reflecţie ar fi fost de ajuns ca oamenii să-și dea seama că era imposibil de zărit acea 
lumină de la o atât de mare distanţă. 

constatate de mii de persoane. 

Calitățile intelectuale ale indivizilor care compun mulţimea nu au 
importanță și nu contrazic acest principiu. O dată integrați masei, 
înțeleptul şi cel sărac cu duhul devin deopotrivă incapabili de observaţie. 
Teza poate părea paradoxală, iar pentru a o demonstra ar necesita 
trecerea în revistă a unui imens număr de fapte istorice pentru care nu 
ne-ar ajunge mai multe volume. Nevoind, totuși, să-l las pe cititor cu niște 
afirmaţii neînsoțite de dovezi, o să aleg câteva exemple. 

Un caz tipic, deoarece face parte dintre halucinaţiile colective la carea 
fost supusă o mulţime formată și din indivizi instruiți, dar şi din 
ignoranțţi, este cel relatat de căpitanul de vas Julien Felix în cartea sa 
despre curenţii marini. 

Fregata La Be//e-Poule era în căutarea corvetei Le Berceau, de care 
fusese despărțită în urma unei puternice furtuni. Era în plină zi şi soajele 
strălucea. La un moment dat marinarul de cart semnalează o 
amarcaţiune în derivă. Echipajul își aţintește privirile către punctul 
indicat, și cu toţii, ofițeri și mateloți, zăresc o plută plină de oameni. 

Amiralul Desfosses pregăteşte o ambarcaţiune care să plece urgent în 
ajutorul naufragiaţilor. Apropiindu-se de locul cu pricina, mateloţii și 
ofițerii de pe ea „au văzut mulțimea de oameni agitând braţele, 
implorând salvarea, şi au auzit zgomotul surd și confuz al corului de 
voci”. Ajunşi la așa-zisa plută, marinarii s-au aflat pur și simplu în faţa 
câtorva ramuri de copaci acoperite de frunze, smulse de pe vreo coastă 
din apropiere. În fața unei atât de palpabile evidențe, halucinaţia s-a 
destrămat 

Exemplul dezvăluie perfect mecanismul halucinaţiei colective: pe de o 
parte masa de oameni în expectativă, pe de alta, sugestia indusă de 
matelotul de cart care a anunţat prezenţa unei nave avariate, sugestie 
acceptată prin contagiune de toți cei de față - ofițeri și mateloți. Pentru 
ca facultatea ei de a vedea corect să fie vătămată și faptele reale să fie 
înlocuite cu halucinaţii, o mulțime nu trebuie să fie neapărat foarte 
numeroasă. Câţiva indivizi strânşi împreună pot dobândi trăsăturile 
maselor, și, chiar dacă sunt distinși savanţi, capacitatea de care dă 
dovadă fiecare în parte dispare. 

În acest sens, un psiholog ingenios, Davey, ne oferă un ciudat exemplu 

relatat în Analele științelor psihice, pe care merită să îl prezentăm aici. 
După ce a convocat mai multe distinse persoane, printre care și unul 
dintre cei mai savanţi din Anglia, d-l Wallace, Davey a executat în faţa lor, 
lăsându-i, în prealabil, să cerceteze toate obiectele, toate fazele clasice de 
spiritism: materializarea spiritelor, scrierea pe tăblițe etc. Apoi le-a cerut 
iluştrilor membri ai asistenţei să relateze în scris despre fenomenele 
observate de ei, provocate doar prin mijloace supranaturale. În final, le-a 
mărturisit că totul s-a bazat pe câteva trucuri și înşelăciuni. „Partea cea 
mai surprinzătoare a investigaţiei făcute de Davey, scrie autorul relatării, 
nu este ingeniozitatea păcălelilor în sine, ci prezentarea lor făcută de 
acești martori neiniţiaţi. Deci - continuă el - martorii pot să facă relatări 
pozitive care să fie complet eronate, dar având drept rezultat, dacă 
acceptăm descrierile lor ca fiind exacte, faptul că fenomenele pe care le 
descriu sunt inexplicabile prin înşelătorie. Metodele lui Davey erau atât 
de simple încât te şi miri cum de a avut îndrăzneala să se folosească de 
ele, dar el avea putere asupra unei mulţimi și reușea să o convingă că 
vedea ceea ce nu vedea.” Este puterea hipnotizatorului asupra celui 
hipnotizat. Când vedem cum poate să se exercite ea asupra spiritelor 
superioare conduse în prealabil către neincredere, înțelegem cu câtă 
ușurință pot fi iluzionate spiritele obișnuite. 

Exemple analoage sunt nenumărate. În urmă cu câţiva ani, se relata în 
ziare păţania a două fetițe înecate în Sena. Ele au fost identificate în 
modul cel mai categoric de o duzină de martori. În faţa atâtor afirmaţii 
concordante, procurorul n-a mai avut nici un dubiu și a dat dispoziţii 
pentru întocmirea certificatului de deces. Dar chiar când se pregătea 
înhumarea cadavrelor, întâmplarea a făcut ca presupusele victime să fie 
descoperite în viață şi s-a constatat că nu aduceau decât vag cu fetele 
înecate. Ca și în exemplul de mai înainte, afirmaţia primului martor, 
victimă a unei iluzii, a funcţionat ca o sugestie asupra tuturor celorlalți. 

În cazuri similare, punctul de plecare al sugestiei este tot iluzia 
manifestată de un individ pe baza reminiscenţelor mai mult sau mai 
puţin vagi, la care se adaugă contagiunea, pe baza afirmării acestei iluzii 
primare. Dacă primul observator este foarte impresionabil, va fi de ajuns 
ca respectivul cadavru, pe care el crede că l-a recunoscut, să prezinte - 
dincolo de orice asemănare reală - vreo particularitate, o cicatrice sau un 

detaliu vestimentar care să-i evoce lui imaginea altei persoane. Această 
evocare devine nucleul unui soi de cristalizare ce invadează câmpul 
înţelegerii şi paralizează aptitudinile critice. Ceea ce vede atunci 
observatorul nu este obiectul ca atare, ci imaginea evocată în mintea lui. 
Așa se explică identificările eronate ale unor cadavre de copii făcute de 
propriile mame, ca în cazul următor, în care sunt conjugate cele două 
serii de sugestii al căror mecanism l-am descris. 


Copilul a fost recunoscut de către un alt copil, care se înșela, și asta a 
declanșat o serie de identificări inexacte. Dintre care una incredibilă. A 
doua zi după ce un școlar l-a recunoscut, o femeie a strigat: „Doamne! 
Dar este copilul meu!” 

A fost dusă lângă cadavru. A început să-l cerceteze și i-a văzut 
cicatricea de pe frunte: „Da, e fiul meu, pe care l-am pierdut în iulie. Mi l- 
au furat și mi l-au ucis!” 

Femeia era portăreasă pe strada Four și se numea Chavandret. A fost 
chemat și cumnatul ei, care a spus fără ezitare: „E micul Philibert”. Mai 
mulți vecini au recunoscut că acel cadavru era al lui Philibert 
Chavandret, între ei și învățătorul copilului, pentru care indiciul a fost o 
insignă. 

Ei bine, vecinii, cumnatul, învățătorul și mama s-au înșelat. Șase 
săptămâni mai târziu identitatea copilului a fost stabilită cu precizie. Era 


din Bordeaux, fusese ucis în Bordeaux, și apoi expediat la Paris.l 


Să observăm că în cazurile arătate identificările au fost făcute, în 
general, de către femei și copii, adică fiinţele cele mai impresionabile. Or, 
câtă valoare pot să aibă în faţa justiţiei asemenea mărturii? Mai ales cele 
ale copiilor nu ar trebui sa fie niciodată invocate. Magistraţii repeta însă 
că la vârsta asta nu se minte. Cunoştinţe de psihologe cât de sumare i-ar 
face să descopere că, dimpotrivă, la vârsta asta se minte aproape 
întotdeauna. E drept, minciunile sunt nevinovate, dar prin asta nu sunt 
mai puţin minciuni. Mai bine s-ar da cu banul pentru un acuzat decât să 
se decidă condamnarea sau achitarea lui pe baza mărturiei unui copil, 
aşa cum s-a făcut de-atâtea ori. 

Pentru a reveni la descrierea maselor, vom conchide că observaţiile 
colective sunt cele mai eronate dintre toate, și, cel mai adesea, reprezintă 
doar simpla iluzie a unui individ care, prin contagiune, îi sugestionează 
pe ceilalți. 

Nenumărate exemple dovedesc că nu trebuie să ne încredem în 
mărturiile maselor. La celebra șarjă a cavaleriei în bătălia de la Sedan au 
asistat mii de oameni. Cu toate acestea, punând cap la cap relatările 
contradictorii, este imposibil să ştim de cine a fost comandată. Într-o 
carte recentă, generalul Wolseley arată cum s-au comis grave erori în 
legătură cu cele mai importante evenimente din bătălia de la Waterloo, 


în pofida numeroaselor atestări ale unor martori.2 

Tratatele de logică situează unanimitatea a numeroși martori în 
categoria dovezilor celor mai sigure pentru a stabili exactitatea unui fapt 
Dar ceea ce știm despre psihologia maselor arată cât de iluzorie este 
această convingere. Evenimentele cele mai îndoielnice sunt cele 
observate de un mare număr de persoane. A spune că un fapt a fost 
constatat simultan de mii de martori înseamnă a spune că faptul real 
este, în general, foarte diferit de relatarea lui care a fost adoptată. 

De aici decurge constatarea că ar trebui să considerăm cărțile de 
istorie drept opere de pură imaginaţie. Sunt relatări fanteziste ale unor 
fapte nu îndeajuns observate, însoţite de explicaţii căutate ulterior. Dacă 
trecutul nu ne-ar fi lăsat operele literare, artistice și monumentale, tiu 
am cunoaște cu adevărat multe fapte. Ştim noi ceva sigur despre viaţa 
marilor oameni care au jucat un rol covârșitor în istoria lumii - Hercule, 


1 Eclair, nr. din 21 aprilie 1895. 


2 Putem oare să ştim cum a decurs cu exactitate o bătălie? Mă îndoiesc. Știm cine au 
fost învingătorii şi cine învinşii, dar nimic altceva sigur. Ceea ce scrie d-l d'Harcourt, 
participant la luptele de la Solferino, se poate aplica oricărei bătălii. „Generalii (pe baza 
zecilor de informaţii primite) transmit rapoartele oficiale; ofițerii însărcinați cu 
transmiterea ordinelor modifică respectivele documente și redactează proiectul 
definitiv, șeful de stat major îl contestă și îl reface pe noi date. Este prezentat 
mareșalului. Acesta exclamă: «Vă înşelați amarnic!» și îl înlocuiește cu o nouă redactare. 
Din raportul iniţial nu mai rămâne aproape nimic”. Relatarea d-lui d'Harcourt este 
prezentată ca o dovadă a imposibilității de a stabilii cu precizie adevărul despre 
evenimentele cele mai importante și cel mai mult descrise. 

Buddha, Isus ori Mahomed? Mai curând, nu. De altfel, viaţa lor exactă nici 
nu interesează, ființele care au impresionat masele au fost eroi legendari, 
nu eroi reali. 

Din păcate, nici legendele nu au consecvență. Imaginaţia colectivă le 
transformă fără încetare de-a lungul timpurilor şi mai ales de la un popor 
la altul. Câtă deosebire între lehova cel sângeros din Biblie și Dumnezeul 
plin de iubire al Sfintei Tereza! Câtă diferenţă între trăsăturile lui Buddha 
adorat în China şi cele ale lui Buddha venerat în India! 

Dar nu trebuie ca secole întregi să treacă peste eroi pentru ca legenda 
lor să fie transformată de imaginaţia maselor. Mutaţia se poate produce 
doar în câţiva ani. Nu am văzut și în zilele noastre cum legenda unuia 
dintre cei mai mari eroi ai istoriei a fost schimbată pe parcursul a 
cincizeci de ani? 

În timpul Bourbonilor, Napoleon a fost un soi de personaj idilic, 
filantrop şi liberal, prietenul celor umili. Treizeci de ani mai târziu, eroul 
cel bun a devenit un despot sângeros, uzurpator al puterii și al libertăţii, 
care a sacrificat trei milioane de oameni pentru propria ambiţie. Azi, 
legenda se transformă iarăşi. Când vor trece peste ea câteva secole, 
învățații viitorului, judecând aceste opinii contradictorii, vor ajunge 
poate să se îndoiască de existenţa lui, cum ne îndoim noi de existenţa lui 
Buddha, și nu vor vedea în el decât un mit solar sau o variantă a 
legendelor lui Hercule. Dar, fără îndoială, se vor consola curând pentru 
această incertitudine, căci, mai bine inițiați decât noi în psihologia 
maselor, vor şti că istoria niciodată nu poate face să dureze decât 
miturile. 


3. Exagerarea și simplismul sentimentelor 


Sentimentele pe care le manifestă o mulțime, fie bune, fie rele, vădesc 
întotdeauna simplitate și exagerare, individul integrat masei apropiindu- 
se, ca și în alte privinţe, de stadiul fiinţelor primitive. Incapabil de 
nuanţe, el vede lucrurile global și fără etape de tranziţie. 

Exagerarea unui sentiment este întărită și de faptul că, răspândindu- 
se foarte repede, prin sugestie şi prin contagiune, aprobarea lui îi 
sporește considerabil forţa. 

Simplitatea și exagerarea sentimentelor apără masele de îndoială și de 
incertitudine. Ca și femeile, ele trec repede de la o extremă la alta. Umbra 
unei bănuieli capătă imediat valoarea evidenţei de netăgăduit. Antipatia 
sau dezaprobarea născânde, care la individul izolat rămân fără relief, 
devin ură neîmpăcată la individul integrat maselor, iar violența 
sentimentelor este cu atât mai mare cu cât masele sunt mai eterogene și 
absența responsabilității mai pronunţată. Convingerea că nu pot fi 
pedepsite, mai ales când mulțimea este impresionantă, şi puterea de 
moment datorată numărului fac posibile în sânul colectivităţilor acte pe 
care individul singur nu le-ar săvârși. Ignorantul şi ambițiosul sunt 
eliberați de sentimentul nulităţii și neputinței lor, căruia îi ia locul 
vertijul forței brutale, trecătoare, dar uriaşe. 

Din nefericire, cel mai adesea, exagerarea se manifestă în privinţa 
celor mai reprobabile trăiri, atavisme instinctuale ale omului primitiv, pe 
care, temându-se de pedepse, individul izolat și responsabil şi le reprimă. 
Aşa se explică ușurința cu care masele se lasă antrenate în cele mai 
oribile excese. E drept că, sugestionate cu abilitate, masele devin capabile 
de eroism şi devotament, într-un grad mult superior individului singur. 
Vom avea ocazia să revenim asupra acestui lucru, când vom aborda 
chestiunea moravurilor maselor. 

Mulțimea neputând fi impresionată decât de sentimente excesive, 
oratorul care vrea sa o seducă trebuie să facă uz exagerat de afirmații 
violente. Frazele răspicate, repetate, în care niciodată raționamentele și 
demonstrațiile nu trebuie să-și facă loc - iată tehnici de „argumentare” 
pe care oratorii de la adunările populare le cunosc prea bine. Masele, la 
rândul lor, pretind aceeași exagerare a trăirilor eroilor ei, încât calităţile 
şi virtuțile aparente trebuie amplificate. Ca în teatru, unde spectatorii 
aşteaptă să li se înfăţișeze pe scenă virtuţi, calităţi cum nu întâlnesc în 
viaţa cotidiană. 

Pe bună dreptate, s-a subliniat optica specială a teatrului. Fără 
îndoială, așa ceva există, dar regulile ei nu au legătură cu bunul-simţ şi cu 
logica. Alta de a te adresa maselor este de natură inferioară, dar necesită 
aptitudini deosebite. Numai din lectura unor piese, este greu de explicat 
succesul lor pe scenă și directorii de teatru, când primesc unele piese, 
sunt adesea neiîncrezători în privinţa reușitei, căci pentru a aprecia ar 

trebui să devină „mulţime”l 

Socotesc inutil să mai subliniez că exagerarea maselor vizează doar 
trăirile şi nicidecum facultățile intelectuale, căci, așa cum am arătat, 
individul făcând parte dintr-o mulţime are nivelul inteligenţei, mult 
coborât. Lucrul acesta a fost constatat și de d-l Tarde în studiile sale 
despre criminalitatea maselor. Așadar, numai în sfera afectivă pot masele 
să urce foarte sus ori, dimpotrivă, sa coboare foarte jos. 


4. Intoleranţa, autoritarismul şi conservatorismul maselor 


Masele nu cunosc decât sentimente simple și radicale, opiniile, ideile 
şi convingerile ce le sunt sugerate fiind acceptate ori respinse în bloc, 
drept adevăruri absolute sau erori nu mai puţin absolute. Așa se 
întâmplă, de altfel, întotdeauna cu convingerile sugerate, în loc de a fi 
trezite pe cale rațională. Se știe prea bine cât de intolerante sunt 
credințele religioase și cât de tiranic stăpânesc ele sufletele. 

Neavând nici cea mai vagă îndoială în privinţa adevărurilor sau 
erorilor decretate de ele și, pe de altă parte, cunoscându-şi bine forţa, 
masele sunt pe cât de intolerante, pe atât de autoritare. Un ins poate să 
accepte să fie contrazis, să mai poarte discuții, masele nu suportă 
niciodată aşa ceva. În adunările publice, cel mai neînsemnat dezacord 
exprimat de un orator este pe loc întâmpinat de urlete de furie și 
invective nestăpânite, urmate de alungarea oratorului dacă el persistă în 
a contraria mulţimea. Și dacă n-ar fi prezenţa neliniștitoare a agenţilor de 
ordine trimişi de autorităţi, în aceste reuniuni, cel care îşi manifestă 
opoziţia ar fi de multe ori linșat. 


1 Asta ne ajută să înţelegem de ce anumite piese respinse de către directorii de teatre 
obțin succese răsunătoare când sunt puse din întâmplare în scenă. Se cunoaște, în acest 
sens, triumful obținut cu piesa Pour la couronne (În numele coroanei), de M. Coppée, 
piesă refuzată timp de zece ani de toți directorii marilor teatre, in ciuda numelui 
autorului ei. La marraine de Charley, montată pe cheltuiala unui agent de bursă după ce 
fusese in repetate rânduri refuzată în teatre, a înregistrat două sute de reprezentații în 
Franţa și peste o mie în Anglia. Fără observaţiile de mai sus despre imposibilitatea 
directorilor de teatre de a se substitui mintal maselor, asemenea erori de apreciere, 
venite din partea unor indivizi competenți și foarte interesați de a nu comite asemenea 
greșeli grosolane, ar rămâne de înţeles. 

Autoritarismul și intoleranța constituie o trăsătură generală a tuturor 
categoriilor de mulţimi, dar ele apar în grade diferite de la popor la 
popor, cel mai insistent manifestându-se la masele de origine latină, până 
într-atât încât duc la aneantizarea sentimentului de independenţă 
individuală, încă puternic la anglo-saxoni. Masele de origine latină sunt 
afectate doar de independența colectivă a grupului, aceasta 
caracterizându-se prin nevoia imperioasă şi năvalnică de a-i converti la 
convingerile lor pe toți disidenţii. La popoarele latine, iacobinii din toate 
epocile, începând cu reprezentanţii Inchiziției, nu s-au ridicat niciodată 
la un alt nivel de înțelegere a libertăţii. 

Pentru mase, autoritarismul şi intoleranţa constituie sentimente atât 
de bine precizate, încât ele le practică și le acceptă în egală măsură. Ele 
respectă forţa și se arată prea rar impresionate de bunătate, care este 
privită drept o formă de slăbiciune. Ele nu şi-au arătat niciodată simpatia 
față de stăpânii generoși, ci față de tiranii care le-au dominat cu mână de 
fier. Acestora din urmă le înalță cele mai impresionante statui. lar dacă 
despoţii detronați sunt câteodată târâți chiar dinaintea falnicelor 
monumente înălțate în cinstea lor, explicaţia trebuie căutată în faptul că, 
pierzându-și puterea, tiranii sunt plasați în categoria celor slabi, demni 
de dispreţ, iar nu printre cei care merită să inspire teamă. Tipul de erou 
adulat de mase va avea mereu statura unui Cezar - strălucirea lui le 
seduce, autoritatea lui le impune respect și sabia lui le insuflă teamă. 

Oricând gata să se răzvrătească împotriva unei autorităţi slabe, 
masele se înclină cu servilism dinaintea celei viguroase. Dacă acţiunile 
autorității dau dovadă de inconsecvenţă, masele, înclinate spre 
radicalismul trăirilor, vor pendula între anarhie și supunere. 

Numai necunoașşterea psihologiei maselor poate genera gândul 
predominanţei în rândul lor a instinctelor revoluționare, iluzia în această 
privinţă avându-și unicul temei în constatarea violenţei lor. Manifestările 
protestatare și distructive sunt întotdeauna efemere. Masele sunt în prea 
mare măsură guvernate de inconștient și supuse influențelor zestrei 
ereditare a rasei, pentru a nu-și manifesta conservatorismul extrem. 
Dacă sunt lăsate în voia lor, curând le vom vedea sleite din pricina 
dezordinii şi întorcându-se din instinct la starea de supunere. Cei mai 
trufași şi mai intransigenţi dintre iacobini au sfârșit prin a-l aclama pe 

Bonaparte când el a suprimat toate libertăţile şi s-a impus cu mână de 
fier. 

Revoluţiile sunt aproape de neînțeles dacă se eludează instinctele 
profund conservatoare ale maselor. Ele vor să schimbe numele 
instituţiilor lor și fac pentru aceasta adevărate revoluţii uneori, dar 
fondul acestor instituţii ţine în prea mare măsură de cerinţele ereditare 
de rasă pentru a nu fi reinstaurate. Continua mobilitate a maselor 
vizează doar aspectele superficiale. În fapt, ele au instincte 
conservatoare ireductibile și, aidoma primitivilor, manifestă o aversiune 
inconștientă față de schimbările care le-ar putea modifica adevăratele 
condiții de existență. Dacă actuala putere a democraţiilor ar fi existat pe 
vremea când au fost descoperite războiul de ţesut mecanic, forța 
aburului și căile ferate, realizarea acestor invenții ar fi fost imposibilă ori 
s-ar fi făcut cu preţul unor repetate revolte. Din fericire pentru progresul 
civilizației, supremaţia maselor n-a apărut decât după ce marile 
descoperiri ale științei și ale industriei au fost înfăptuite. 


5, Etica maselor 


Dacă prin etică înţelegem respectul permanent față de anumite 
convenţii sociale şi înfrânarea impulsurilor egoiste, este evident că 
masele, fiind mult prea impulsive și mobile, nu sunt susceptibile de etică. 
Dar, dacă adăugăm acestui termen conotaţia unor calități pasagere 
precum abnegaţia, devotamenti, sacrificiul de sine, setea de dreptate, 
putem spune, dimpotrivă că masele au un înalt grad de moralitate. 

Putinii psihologi care au studiat masele nefiind interesaţi decât de 
actele lor criminale și constatând frecvența mare cu care se manifestă 
acestea au conchis că masele au nivelul moral foarte jos. 

Și fără îndoială ca adesea ele fac dovada acestui lucru. Dar trebuie să 
ne întrebăm de ce. Pur şi simplu, pentru că instinctele distructive feroce 
sunt reminiscenţe de primitivism latent în fiecare dintre noi. Pentru 
individul izolat ar fi periculos să şi le satisfacă, pe când integrarea lui în 
gloata iresponsabilă, unde nu riscă o pedeapsă drept consecinţă, îi dă 
libertatea să-și urmeze aceste instincte. De obicei, pentru că nu 
manifestăm instinctele distructive împotriva semenilor noştri, ne 

mărginim în a le exercita asupra animalelor. Pasiunea pentru vânătoare 
şi ferocitatea gloatelor au una şi aceeași cauză. O incontestabilă dovadă 
de laşitate este atunci când o mulţime de oameni tabără asupra unei 
victime fără apărare, dar nu este departe nici plăcerea vânătorilor care 
se adună câte zece-doisprezece să asiste cum e sfârtecat un biet cerb de 
haita lor de câini. 

Da, masele sunt capabile de crimă, de incendieri și de tot soiul de 
lucruri reprobabile, dar nu este mai puţin adevărat că ele sunt apte și de 
sacrificiu, de dăruire într-un grad mult mai înalt decât individul izolat. 
Asupra individului din sânul maselor are efect exaltarea sentimentelor 
generate de invocarea gloriei, onoarei, religiei ori patriei. Istoria e plină 
ae exemple: cruciadele sau înrolările de voluntari. Doar colectivităţile 
sunt în stare de devotament exemplar. Şi câte gloate nu s-au lăsat eroic 
masacrate în numele unor credinţe şi ale unor idei pe care nici nu le 
înțelegeau prea bine! Se face grevă mai degrabă pentru a asculta de un 
ordin mobilizator decât pentru obţinerea unei măriri de salariu. Rareori 
un interes personal devine un mobil puternic pentru mulțime, în timp ce 
el este unicul imbold al individului izolat. Și, cu siguranţă, nu el mână 
gloatele în atâtea războaie, al căror ţel le rămâne de cele mai multe ori 
neînțeles și unde se lasă masacrate tot atât de lesne ca ciocâriiile 
hipnotizate de luneta vânătorului. Nemernicul sadea, prin simplul fapt că 
se află intr-o mulţime, dobândește comportamente de strictă moralitate. 
Taine arată că participanţii la masacrul din septembrie depuneau pe 
masele comitetului portofelele și bijuteriile găsite asupra victimelor lor, 
lucruri pe care ar fi putut foarte bine să le ascundă. Gloata de coate-goale 
care a dat năvală urlând în Palatul Tuilleries, în timpul Revoluţiei din 
1848, n-a pus mâna pe obiectele care îi luau ochii, dintre care doar cu 
unul singur și-ar fi asigurat pâinea pe mai multe zile. 

Ridicarea cotei de moralitate a individului integrat maselor nu este, 
fireşte, o regulă absolută, dar se observă frecvent chiar în împrejurări 
mai puţin grave ca cele pomenite mai sus. Bunăoară la teatru, unde, cum 
am mai spus, mulțimea de oameni pretinde ca eroii piesei să dea dovadă 
de virtuţi extreme, iar asistenţa, chiar când se compune din elemente 
inferioare, se arată foarte exigentă. Destrabălatul din fire, cel care 
întreține femei ușuratice, ori licheaua, murmură a neplăcere la câte o 

scenă mai decoltată ori o vorbă mai deocheată, blânde eufemisme faţiă 
de ceea ce trăiesc și rostesc ei zi de zi. 

Aşadar, masele lăsându-se atât de des în voia instinctelor primare, fac 
uneori dovada unei moralităţi ridicate. Dacă acțiunea dezinteresată, 
resemnarea, devotamentul absolut față de un ideal himeric sau real sunt 
calități morale, se poate spune că masele posedă adesea aceste calităţi la 
un grad pe care cei mai mari înţelepţi cu greu îl ating. Nu sunt conştiente 
de ele, dar ce importanţă are asta? Dacă masele ar fi stat să cugete și să-și 
descopere interesele imediate, nici o civilizație nu s-ar mai fi dezvoltat pe 
Pământ şi omenirea n-ar fi avut istorie. 

CAPITOLUL III 


IDEILE, GÂNDIREA ȘI IMAGINAȚIA 
MASELOR 


1. Ideile maselor 


Într-o lucrare precedentă, studiind rolul ideilor în evoluţia 
popoarelor, am dovedit că civilizațiile se clădesc pe baza unui mic număr 
de idei fundamentale, rar înnoite. Am explicat, de asemenea; cum își fac 
loc aceste idei în spiritul popoarelor cât de greu pătrund aici, dar ce mare 
putere dobândesc o dată instalate. Am mai arătat că perturbările istorice 
importante îşi au obârșia în schimbări la nivelul acestor idei 
fundamentale. 

Nu voi reveni asupra acestui subiect, pe larg tratat acolo, ci mă voi 
opri doar asupra ideilor accesibile maselor şi a felului în care acestea 
pătrund în cugetul lor. 

Aceste idei se pot împărţi în două categorii: în prima, putem clasa 
ideile întâmplătoare și trecătoare, ivite în diferite circumstanţe - 
interesul pentru un individ sau o doctrina, de exemplu - în cealaltă, ideile 
fundamentale, cărora mediul, ereditatea și opinia le conferă stabilitate, 
cum au fost odinioară ideile religioase și cum sunt astazi ideile 
democratice și sociale. 

Ideile fundamentale sunt aidoma apelor unui râu lent, ideile 
trecătoare sunt micile valuri clipocind la suprafață care, deși fără 
importanţă adevărată, sunt mai lesne vizibile decât însuşi cursul râului. 

În zilele noastre, marile idei fundamentale cu care s-au hrănit părinţii 
noștri par tot mai șubrede și totodată, instituţiile întemeiate pe ele au 
fost profund bulversate. Se încheagă acum multe din micile idei 
tranzitorii de care aminteam mai înainte, dar puţine dintre ele par să 
dobândească o influenţă preponderentă. 

Oricare ar fi ideile sugerate maselor, ele nu pot deveni dominante 
decât dacă sunt îmbrăcate în forme simple și capătă în spiritul lor 
reprezentarea unor imagini. Între aceste idei-imagini nu există nici o 
legătură logică de analogie ori de succesiune, putându-se substitui ca 
lentilele lunetei magice, așa încât vedem masele traversate rând pe rând 
de idei contradictorii. După capriciile momentane ale hazardului, masele 
vor fi plasate sub influenţa uneia dintre diversele idei înmagazinate la 
nivelul înţelegerii lor și, prin urmare, vor comite actele cele mai 
antagonice. Lipsa lor totală de spirit critic nu le va permite să vadă 
contradicţiile. 

Fenomenul nu este, de altfel, caracteristic doar maselor. El se 
întâlnește la mulţi oameni, nu numai primitivi, ci şi la aceia care, prin 
aspecte ale spiritului lor - sectanţii unei credinţe religioase, de exemplu 
- se apropie de primitivi. Eu însumi l-am observat la indieni instruiți, 
formaţi în şcolile europene, deținători ai unor diplome universitare. Pe 
fondul imuabil de idei religioase ori sociale al acelor oameni, s-a așezat, 
fără a-l altera, un strat de idei occidentale, fără legătură cu primele. După 
împrejurări, ies la iveală unele sau altele, încât acelaşi individ manifestă 
contradicții flagrante. În fapt, contradicții aparente, căci doar ideile 
moștenite sunt suficient de puternice pentru a decide mobilurile de 
conduită. Doar în cazul când omul se află sub impulsuri ereditare diferite 
actele pot să fie, într-un moment său altul, absolut contradictorii. Nu e 
cazul să insist aici asupra acestor fenomene, totuși de o capitală 
importanță psihologică. Cred că sunt necesari cel puţin zece ani de 
călătorii și de observare pentu a ajunge să le înţelegi. 

Accesibile maselor doar îmbrăcate în forme simple, pentru a deveni 
populare, ideile trebuie adesea să sufere transformări. În cazul ideilor 
înalt filosofice sau științifice, modificările sunt de-a dreptul profunde, 
pentru ca din strat în strat, să ajungă până la nivelul meselor. Natura 
mutațiilor depinde de poporul din care fac parte mulțimile respective, 
dar întotdeauna ele vor fi simplificatoare. 

Astfel, în realitate, nu există o ierarhie a ideilor din punct de vedere 
social, adică idei mai mult sau mai puţin elevate. Prin simplul fapt ca o 
idee penetrează în mase şi le poate impresiona, ea este dezbrăcată 
aproape de tot ce-i conferea altitudine și grandoare. 

Valoarea ierarhică a unei idei fiind astfel lipsită de importanţă, 
singurele care interesează sunt efectele produse de ea. Ideile creștine din 
Evul Mediu, ideile democratice din secolul al XVIII-lea, ideile sociale de 
astăzi nu sunt, desigur, foarte elevate. Din punct de vedere filosofic, pot fi 
considerate chiar greşeli. Cu toate acestea rolul lor a fost şi va rămâne 
imens şi asemenea idei se vor situa multă vreme printre factorii esenţiali 
în diriguirea statelor. 

Chiar şi după ce o idee a suportat modificările care să o facă accesibilă 
maselor, ea nu acționează decât atunci când - prin diferite procedee ce 
vor fi arătate mai jos - pătrunde în subconștient și devine sentiment. 
Procesul este, în general, de durată. 

Să nu se creadă că o idee se impune și produce efecte doar pentru că 
este socotită justă. Lucrul nu se observă nici la spiritele cele mai cultivate 
că aşa este, ne dăm seama văzând ce slabă influență are asupra 
majorităţii oamenilor cea mai limpede demonstraţie. Evidenţa va fi 
acceptată de către un individ instruit, dar curând inconştientul îl va 
îndrepta către concepţiile lui primare. Întâlniţi-vă cu omul după câteva 
zile, vă va servi din nou vechile lui argumente, exact în aceiaşi termeni. 
Este efectul influenţei ideilor anterioare devenite sentimente, or, numai 
acestea din urmă pun în mişcare mobilurile profunde ale actelor și 
discursului nostru. 

Când, pe diverse căi, o idee a sfârşit prin a se întipări în spiritul 
maselor, ea dobândeşte o putere irezistibilă și antrenează o întreagă 
serie de consecinţe. A fost necesar un timp îndelungat pentru ca ideile 
filosofice care au condus la Revoluţia franceză să se implanteze în 
spiritul popoarelor, dar, o dată fixate, s-a văzut irezistibila lor forță. 
Elanul unui întreg popor pentru cucerirea egalităţii sociale, realizarea 
unor drepturi abstracte și a unor libertăţi ideale a clătinat toate tronurile 
și a bulversat profund lumea occidentală. Timp de două decenii, 
popoarele s-au năpustit unele asupra celorlalte și Europa a cunoscut 
masacre ca pe vremea lui Ginghis-han ori Tamerlan, și nicicând nu s-a 
manifestat atât de limpede efectul declanșării ideilor capabile să schimbe 
orientarea sentimentelor. 

Dacă trebuie o lungă perioadă pentru ca ideile să se implanteze în 
spiritul popoarelor, nu mai puţin considerabilă e durata necesară pentru 

a-l părăsi. Aşa încât, în privinţa ideilor, masele sunt întotdeauna în urmă 
cu mai multe generaţii față de savanţi și filosofi. Oamenii de stat 
realizează astăzi erori la nivelul ideilor fundamentale pomenite mai sus, 
dar influenţa acestora fiind considerabilă încă, sunt obligaţi să guverneze 
după principii în a căror veridicitate nu mai cred. 


2. Gândirea maselor 


Nu se poate afirma în mod absolut că masele n-ar fi influenţabile prin 
intermediul raționamentelor. Dar argumentele maselor, ca și cele care au 
putere asupra maselor sunt, din punct de vedere logic, inferioare, încât 
numai prin analogie le-am putea califica drept raționale. 

Raționamentele inferioare ale maselor, ca și cele elevate, se 
întemeiază pe asociații, dar ideile puse în conexiune nu au decât legături 
aparente de asemănare şi succesiune. Ele sunt înlănţuite ca la un 
eschimos care, știind din experiență că gheața, substanță transparentă, 
se topește în gură, conchide că și sticla, în virtutea aceleiaşi transparente, 
poate să fie topită la fel, sau ca la un primitiv care își închipuie că, 
mâncând inima unui duşman curajos, îşi transferă și cutezanţa lui, ori ca 
la muncitorul exploatat de patron care crede că toți patronii sunt 
nemiloși. 

Asocierea noţiunilor unite doar de raporturi aparente și generalizarea 
acestor cazuri particulare - iată caracteristicile logicii colective. 
Asemenea asociaţii de idei prezintă întotdeauna oratorii care ştiu să le 
manipuleze în fața mulțimilor. Înlănţuirea de raționamente riguroase ar 
rămâne neinţeleasă de gloate, și de aceea putem spune că ele nu gândesc, 
ori că gândesc eronat și nu sunt sensibile la rațiune. De multe ori, la 
lectură, ești izbit de șubrezimea unor cuvântări cu mare impact asupra 
unui auditoriu, dar nu trebuie uitat că ele erau menite să înflăcăreze 
mulțimea, iar nu să ajungă sub ochii unui înţelept. Oratorul, într-o 
comuniune intimă cu masa de oameni, caută să evoce imaginile care o 
seduc. Dacă reușește, scopul lui a fost atins - kilometri de discurs nu fac 
atât cât două-trei fraze care reuşesc să subjuge masele și să le convingă. 

E inutil să mai adăugăm că neputinţa maselor de a raţiona corect le 
privează de spirit critic, adică de capacitatea de a distinge adevărul de 

eroare, de a formula o judecată precisă. Judecăţile pe care le acceptă nu 
sunt decât judecăţi impuse, niciodată judecăţi elaborate de ele. Din acest 
punct de vedere, indivizii care nu se ridică deasupra nivelului maselor 
sunt foarte numeroși, iar ușurința cu care unele opinii se generalizează 
ține tocmai de incapacitatea majorităţii oamenilor de a-și formula păreri 
originale întemeiate pe propriile raționamente. 


3. Imaginaţia maselor 


Reprezentările pe care și le fac masele, asemeni celor ale persoanelor 
lipsite de judecată, sunt susceptibile de a fi profund modelate de emoţii. 
Imaginile pe care le evocă în mintea lor un personaj, un eveniment, o 
întâmplare oarecare au vivacitatea lucrurilor reale. Masele sunt aidoma 
unei persoane adormite, când rațiunea, suprimată momentan, lasă să se 
ivească imagini de o extremă intensitate, dar care se risipesc pe dată în 
prezența reflecției. Masele, nefiind capabile nici de reflecţie, nici de 
judecată, nu cunosc neverosimilul, or, tocmai lucrurile incredibile sunt în 
general cele mai izbitoare. De aceea, masele sunt îndeosebi frapate de 
latura miraculoasă și legendară a evenimentelor. Miracusul și legendarul 
reprezintă, în fapt, adevăratul suport al unei civilizaţii. În istorie 
aparenţa a jucat întotdeauna un rol mult mai important decât realitatea, 
şi irealul domină realul. 

Neputând gândi decât prin imagini, masele nu se arată impresionate 
decât de imagini. Numai acestea din urmă le înspăimântă ori le seduc și 
devin mobilul acţiunilor lor. 

De aceea, reprezentațiile teatrale, care oferă imagine în forma cea mai 
limpede, au avut întotdeauna o influenţă enormă asupra maselor. „Pâine 
şi circ” era idealul de fericire al plebei romane. Cu vremea, acest ideal s-a 
schimbat prea puţin. Nimic nu frapează mai mult imaginaţia populară ca 
o piesă de teatru. Întreaga sală trăieşte în același timp aceleași emoţii, iar 
dacă acestea nu se metamorfozează pe loc în acte este pentru că și cel 
mai naiv spectator nu ignoră că este victima unei iluzii și că a râs ori a 
plâns pentru nişte aventuri imaginare. Totuși, uneori, sentimentele 
sugerate prin imagini sunt suficient de puternice pentru ca, aidoma 
sugestiilor obişnuite, să incite la acte. Se cunosc destule întâmplări, la 

ieșirea din teatrul dramatic popular, când actorii care au interpretat 
roluri de trădători a trebuit să fie protejaţi împotriva furiei violente a 
spectatorilor indignaţi de crimele lor imaginare. După părerea mea, este 
unul dintre cele mai clare indicii ale stadiului mintal al maselor și, mai 
ales, ale uşurinţei cu care pot fi ele sugestionate. În ochii lor, irealul are 
tot atâta importanţă ca realitatea și ele manifestă tendinţa de a nu le 
diferenția. 

Eficacitatea cuceritorilor și puterea statelor se bazează pe imaginaţia 
populară. Acționându-se prin ea, masele sunt puse în mişcare. Toate 
marile evenimente istorice, nașterea budismului, creștinismului, 
islamului, reformei, revoluțiilor și, în zilele noastre, invazia 
amenințătoare a socialismului sunt consecinţele directe sau în timp ale 
impresiilor puternice produse asupra imaginaţiei maselor. 

La fel, marii oameni de stat din toate epocile și din toate ţările, inclusiv 
tiranii absoluţi, au considerat imaginaţia populară drept un suport 
pentru puterea lor. Niciodată nu au încercat să guverneze împotriva ei. 
„Numai dovedindu-mă catolic, spunea Napoleon în Consiliul de Stat am 
reuşit în războiul din Vendeea, numai dovedindu-mă musulman, m-am 
stabilit în Egipt. Dacă aș fi fost în fruntea unui popor evreu, aș fi restaurat 
templul lui Solomon”. Nici un alt om de stat, de la Alexandru cel Mare și 
Cezar, nu a înţeles mai bine decât el că imaginaţia maselor trebuie 
impresionată, iar preocuparea lui constantă a fost de a o stimula. La asta 
s-a gândit când repurta victorii, când își ţinea discursurile, și nu a uitat 
de ea în tot ceea cea întreprins. Pe patul de moarte, tot la asta medita. 

Dar cum se stârneşte imaginaţia maselor? În nici un caz, prin 
demonstraţii menite a se adresa inteligenței și judecății raționale. Pentru 
a închide gura poporului răzvrătit împotriva ucigașilor lui Cezar, Antoniu 
n-a avut nevoie de o retorică savantă. El le-a citit oamenilor testamentul 
celui omorât şi le-a arătat cadavrul lui. 

Ceea ce frapează fantezia maselor e imaginea emoţionantă și clară, 
lipsită de interpretări adiacente, sau însoțită doar de unele fapte 
fabuloase: o victorie zdrobitoare, un miracol uluitor, o crimă 
abominabilă, o imensă speranță. Important este ca lucrurile să fie 
înfăţişate global, fără referire la cauzele lor. 

Sute de întâmplări mărunte sau sute de crime de duzină nu zguduie 

defel imaginaţia maselor, în timp ce o singură crimă oribilă, o singură 
catastrofă le emoţionează profund, chiar dacă pierderile sunt mult mai 
mari în primul caz. Epidemia care a secerat în Paris cinci mii de vieți în 
câteva săptămâni a tulburat prea puţin fantezia populară, căci această 
veritabilă hecatombă n-a fost înfățișată printr-o imagine tulburătoare, ci 
prin date statistice săptămânale. Un accident în care ar fi murit nu cinci 
mii de persoane, ci doar cinci sute - să zicem, zdrobiţi într-o piaţă 
publică sub greutatea Turnului Eiffel prăbușit -, ar fi produs o impresie 
imensă. Posibila dispariţie a unui transatlantic despre care se bănuia, din 
lipsă de informaţii, că ar fi eşuat în plin ocean, a răscolit profund 
imaginaţia maselor timp de opt zile. Or, statisticile oficiale arată că în 
același an s-au pierdut zeci de alte ambarcaţiuni, dar de aceste pierderi, 
de altfel mult mai importante sub raportul vieților omenești și al 
mărfurilor, oamenii nu s-au preocupat. 

Așadar, nu faptele în sine tulbură fantezia populară, ci felul în care 
sunt ele expuse. Prin „concentrare”, dacă ne putem exprima așa, acestea 
produc o imagine tulburătoare care acaparează și obsedează spiritele. A 
cunoaşte arta de a emoţiona mulțimile înseamnă a cunoaşte arta de a le 
guverna. 

CAPITOLUL IV 


CONVINGERILE MASELOR ŞI FORMELE 
RELIGIOASE PE CARE LE ÎMBRACĂ 


Am văzut deja că masele nu cugetă, că ele admit sau resping global 
ideile, ca nu acceptă „parlamentări” ori contraziceri și că sugestia, o dată 
insinuată, invadează în totalitate câmpul lor de înţelegere și tinde să fie 
tradusă în act Am mai văzut că ele nu cunosc decât sentimente violente și 
extreme. La ele, simpatia devine curând adoraţie și, abia ivită, antipatia 
se transformă în ură. Pe baza acestor observaţii generale, putem deja să 
ne dăm seama de ce natură sunt convingerile maselor. 

Cercetând mai îndeaproape convingerile mulțimilor, atât în vremurile 
profund marcate de credinţă, cât și în epocile de tumult politic, cum a 
fost în secolul al XVIII-lea, constatăm că ele prezintă un aspect deosebit, 
pe care nu l-aş defini mai exact decât numindu-l sentiment religios. 

„Coordonatele” lui sunt foarte precise: adorarea unei ființe 
considerate superioare, teama de puterea atribuită acesteia, supunerea 
oarbă față de exigenţele ei, acceptarea necondiționată a dogmelor 
impuse de ea, dorinţa de a răspândi aceste dogme și tendinţa de a-i 
socoti dușmani pe cei care refuză să le admită. 

Indiferent de ce anume trezește acest sentiment un Dumnezeu 
invizibil, un idol sculptat în piatră, un erou sau o idee politică, el e 
întotdeauna de esență religioasă, contopind  miraculosul și 
supranaturalul. Masele îmbracă în același deplin văl de mister persistent 
- momentan - şi o formulă politică și o căpetenie victorioasă. 

Omul nu este religios doar când adoră o divinitate, ci întotdeauna 
când îşi concentrează resursele spiritului, îşi supune voinţa și își 
orientează înflăcărarea fanatismului în slujba unei cauze ori a unei ființe 
devenită scop și călăuză a sentimentelor și acțiunilor sale. 

Intoleranţa și fanatismul - iată ce însoțește întotdeauna sentimentul 
religios. Ele sunt inevitabile la aceia care cred că deţin secretul fericirii 

pământești sau eterne. Aceste două trăsături se regăsesc la toți membrii 
unui grup animat de o convingere oarecare. lacobinii din vremea Terorii 
erau la fel de religioși ca și catolicii din timpul Inchiziției, teribila lor 
înflăcărare derivând din aceeaşi sursă. 

Convingerile maselor îmbracă aceste caracteristici de supunere oarbă, 
de intoleranță sălbatică, de nevoie de propagare Violentă, inerente 
sentimentului religios; așadar, se poate spune că aceste credințe au 
formă religioasă. Eroul aclamat de gloată devine un adevărat zeu pentru 
ea. Așa a fost Napoleon vreme de cincisprezece ani - nicicând vreo 
divinitate n-a avut adoratori atât de desăvârşiţi, nicicând nu i-a trimis 
vreo alta atât de lesne la moarte, nicicând zeii păgâni și cei creștini n-au 
exercitat o putere atât de absolută asupra sufletelor. 

Fondatorii de credinţe religioase ori politice au izbutit numai pentru 
că au ştiut să impună maselor sentimentele de fanatism care îl fac pe om 
să-şi afle bucuria în adoraţie şi îl îmboldesc să-și sacrifice viața pentru 
idolul său. Şi aşa a fost în toate timpurile. În minunata lui carte despre 


Galia romană, Fustel de Coulanges? observă că Imperiul roman s-a 
menţinut nu datorită forţei, ci grație admiraţiei religioase pe care a 
inspirat-o. „Este un caz unic în istorie - scrie el, pe bună dreptate - un 
regim detestat de populaţie care să dureze cinci secole... Și este aproape 
de neînțeles cum treisprezece legiuni romane au putut să ţină în frâu 
milioane de oameni”. Dacă aceștia au arătat supunere, este pentru că 
Imperiul reprezenta personificarea măreției romane și era adorat pur și 
simplu ca o divinitate. Până şi în cele mai mici așezări ale Imperiului 
exista un altar al împăratului. „A luat naştere în acele timpuri, de la un 
capăt la celălalt al Imperiului, o religie nouă, ai cărei zei erau chiar 
împărații. Încă înaintea perioadei creştine, întreaga Galie, reprezentată 
de șaizeci de cetăţi, a înălțat în comun, în apropiere de Lyon, un templu 
închinat lui Augustus. Preoţii care oficiau aici, aleși de adunarea cetăților 
galeze, erau cele mai importante personalităţi din ţară... Cu greu ar putea 
fi puse toate acestea doar pe seama fricii și a servilismului. Popoarele 


l istoric şi scriitor francez (1830-1889), autor al lucrării Cetatea antică. „Ed. 
Meridiane”, 1984. (n. t.) 
J: 

întregi nu sunt slugarnice, şi asta timp de trei secole. Nu era vorba de 
curtezani cuprinşi de admiraţie pentru principiile lor. Era vorba de 
întreaga Romă şi nu numai de ea, ci şi de Galia, de Spania, de Grecia şi 
Asia.”. 

Astăzi, celor mai mari cuceritori nu li se mai înalță altare, dar ei au 
statui şi portrete, iar cultul lor nu este în esenţă diferit de cel de 
odinioară. Pentru a pătrunde într-adevăr spiritul filosofiei istoriei, 
trebuie înţeles datul fundamental al psihologiei maselor: pentru ele ești 
zeu ori nimic. 

lar acestea nu reprezintă superstiţiile unei ere apuse, alungate pentru 
totdeauna de rațiune. În eterna lui confruntare cu rațiunea, sentimentul 
n-a fost nicicând biruit. Gloatele nu mai vor să audă de cuvintele 
„divinitate” ori „religie”, care le-au stăpânit atâta vreme; dar în nici o 
epocă nu s-au înălțat atâtea statui și „altare” ca în ultima sută de ani, iar o 


mişcare populară precum cea cunoscută sub numele de boulangisml ne 
demonstrează cât de ușor sunt gata să renască instinctele religioase ale 
maselor. Imaginea „generalului” trona până și în cel mai dosnic cătun: 
era socotit atotputernic împotriva nedreptăţilor și relelor și mii de 
oameni și-ar fi dat viaţa pentru el. Şi ce loc ar fi ocupat eroul în istorie 
dacă valoarea lui i-ar fi putut purta povara legendei! 

Masele au nevoie de o religie - iată o constatare deja banalizată. 
Convingerile politice şi sociale, credinţa într-o divinitate nu se 
înstăpânesc în rândul lor decât înveşmântate în forme religioase care le 
pun la adăpost de orice îndoială. Dacă masele ar fi determinate să 
accepte ateismul, acesta ar avea toată înflăcărarea intolerantă a 
sentimentului religios și, în formele lui exterioare, ar deveni curând un 
cult. De altfel, o dovadă o oferă deja evoluţia micii secte pozitiviste. Ea 
seamănă cu nihilistul despre care ne povestește Dostoievski. Dumirit 
într-o bună zi de luminile raţiunii, el a sfărâmat icoanele sfinţilor ce 
împodobeau altarul din mica lui biserică, a suflat în lumânări şi, fără să 
piardă timpul, a pus în locul imaginilor distruse lucrările câtorva filosofi 
atei. Apoi a aprins iarăşi, cu pioşenie, lumânările. Obiectul credinţei lui 


1 Mişcare politică (1885-1889) al cărei propovăduitor a fost generalul Boulanger; el a 
reușit să strângă în jurul său diferiți opozanți ai regimului. 

religioase se schimbase, dar putem spune că sentimentul divinității s-a 
stins într-adevăr în el? 

Nu se pot înţelege - repet - anumite evenimente istorice - și anume 
cele mai importante - decât dacă ne dăm seama de forma religioasă pe 
care o îmbracă în cele din urmă convingerile împărtășite de mase. Multe 
fenomene sociale reclamă mai degrabă o abordare psihologică decât una 
naturalistă. Marele istoric Taine n-a studiat Revoluţia decât ca un 
naturalist, de aceea adevărata geneză a evenimentelor i-a rămas străină. 
A observat în chip desăvârșit faptele, dar, nepătrunzând psihologia 
maselor, celebrul scriitor n-a putut să ajungă la cauze. Înspăimântat de 
faptele sângeroase, crude, anarhice, el n-a văzut în eroii marii epopei 
decât o hoardă de sălbatici epileptici, robi ai instinctelor. Dar violențele, 
masacrele Revoluţiei franceze, imperativul extinderii ei, declaraţiile de 
război către toţi regii nu se explică decât prin înstăpânirea în sufletul 
maselor a unei noi credințe. Reforma, Noaptea Sfântului Bartolomeu, 
războaiele religioase, Inchiziția, Teroarea sunt fenomene identice, 
înfăptuite prin sugestia simțământului religios ce îndemna la stârpirea, 
prin foc şi sabie, a tot ce stătea în calea instituirii noii credinţe. Metodele 
Inchiziției şi ale iacobinilor sunt ale unor adevăraţi convertiți, iar ei nu ar 
fi fost convertiți dacă ar fi apelat la alte metode. 

Răsturnări similare cu cele menţionate mai sus nu sunt posibile decât 
atunci când sufletul popular le face să țâșnească. Despotul cel mai 
autoritar nu le-ar putea declanșa. Când istoricii prezintă Noaptea 
Sfântului Bartolomeu drept opera unui rege, ei dau dovadă şi de 
necunoașterea psihologiei maselor și de ignorarea psihologiei regilor. 
Asemenea manifestări nu-și au izvorul decât în spiritul popular. Cea mai 
absolută putere a monarhului celui mai despotic nu depășește niciodată 
pragul unei grăbiri sau amânări a momentului. Regii nu au înfăptuit nici 
Noaptea Sfântului Bartolomeu, nici războaiele religioase, după cum nici 
Robespierre, Danton sau Saint-Just nu au făcut Teroarea. Dincolo de 
asemenea evenimente se află întotdeauna spiritul maselor. 

CARTEA A II-A 
OPINIILE ȘI CREDINȚELE MASELOR 

Capitolul I 


FACTORII ÎNDEPĂRTAȚI Al CREDINȚELOR ŞI 
OPINIILOR MASELOR 


După ce am studiat constituția mintală a maselor și am văzut cum 
simt, cum gândesc şi cum judecă ele, ne vom ocupa în continuare de felul 
în care apar şi se consolidează opiniile și credințele maselor. 

Acestea sunt determinate de două serii de factori - unii îndepărtați și 
alții imediaţi. Primii determină masele să îmbrăţișeze anumite 
convingeri şi să respingă în mod categoric altele. Ei pregătesc „terenul” 
pe care „încolţesc” ideile noi, ale căror forță și rezultate pot să uimească, 
dar a căror spontaneitate nu e decât aparentă. Manifestările explozive 
ale unor idei ale maselor capătă uneori aspect fulgerător, dar nu este aici 
decât un efect superficial, dincolo de care trebuie căutat un lung proces 
anterior. 

Factorii imediaţi, cei care se adaugă acelui îndelungat proces anterior, 
fără de care nu s-ar putea manifesta, le provoacă maselor convingerea 
activă, adică dau formă ideilor și declanșează tot cortegiul de consecinţe. 
Sub imboldul factorilor imediaţi, se nasc hotărârile ce ridică la luptă 
colectivitățile, datorită lor izbucnește o răscoală sau o grevă, prin efectul 
lor, din sânul unei mulţimi enorme se alege omul ce preia puterea, ori 
sunt răsturnate guvernele. 

În toate marile evenimente istorice se vede cum se împletesc aceste 
două serii de factori. Să luăm un singur exemplu, cel al Revoluţiei 
franceze, bunăoară. La declanșarea ei au contribuit mai întâi factorii 
îndepărtați - lucrările critice ale unor gânditori și scriitori - care au 
pregătit spiritul mulțimilor, apoi lesne înflăcărat de către factori 
imediați, precum discursurile unor oratori abili, ori rezistența Curţii față 
de reforme aproape neînsemnate. Între factorii îndepărtați se disting 
unii cu caracter general care stau la baza tuturor credințelor și opiniilor 
mulțimilor: rasa, tradiţiile, timpul, instituţiile, educația. Vom arăta în 

continuare rolul fiecăruia dintre ei. 


1. Rasa 


Cel mai important dintre toţi acești factori este rasa, noţiune pe larg 
prezentată de noi într-o carte apărută anterior. Arătam acolo ce este o 
rasă istorică. O dată închegate caracterele, credinţele, instituţiile, artele 
ei, într-un cuvânt toate elementele de civilizație, acestea devin expresia 
exterioară a spiritului ei. Amprenta de rasă este atât de puternică încât 


nici un element, al ei nu poate să treacă nealterat de la un popor la altul] 

Mediul, circumstanţele, evenimentele reprezintă sugestii sociale de 
moment. Ele pot să exercite o influență importantă, dar aceasta va 
rămâne întotdeauna momentană dacă este contrară sugestiilor ce țin de 
rasă, adică de un strat ancestral. 

Vom avea ocazia și în lucrarea de față să revenim asupra înrâuririi 
rasei şi să arătăm că această acțiune este atât de mare încât domină 
caracterele specifice spiritului maselor. De aceea credinţele și 
comportamentul popoarelor sunt diferite de la o țară la alta și nu pot fi 
influențate în acelaşi fel. 


2. Tradițiile 


Tradițiile reprezintă ideile, trebuinţele, sentimentele trecutului. Sunt 
sinteza copleșitoare a rasei. 

Biologia se scrie altfel după achiziţiile din embriologie care au arătat 
imensa influență a trecutului în evoluţia fiinţelor, şi tot așa va fi 
transfigurată și istoria când se va acorda importanţa cuvenită tradiţiei. 
Mulţi oameni de stat împărtășesc încă ideile teoreticienilor din secolul al 
XVIII-lea care credeau că o societate poate să se rupă complet de trecut și 
să fie refăcută, „bucată cu bucată”, prin luminile rațiunii. 


l lată o constatare nouă, fără de care, însă devenirea istorică ar rămâne de neînțeles, și 
de aceea am consacrat mai multe capitole pentru demonstrarea ei în lucrarea mea 
Legile psihologice și evoluția popoarelor. Cititorul poate afla acolo că, în ciuda unor 
aparenţe înşelătoare, nici limba, nici religia, nici artele, altfel spus, nici un element de 
civilizație, nu trece intact, fără transformării de la un popor la altul. 

Un popor este un organism creat de trecut, și, ca orice organism, nu se 
poate modifica decât prin lente acumulări ereditare. Tradițiile sunt 
adevăratele faruri ale popoarelor și, după cum am repetat de multe ori, 
ele nu se modifică lesne decât în formele exterioare. Fără tradiţii, adică 
fără „sufletul naţional”, nici o civilizaţie nu este posibilă. De când există, 
omul a fost preocupat, pe de o parte să-și creeze o reţea de tradiţii, iar pe 
de alta, să distrugă aceste tradiţii când efectele lor benefice s-au tocit. 
Fără tradiţii stabile - absenţa civilizaţiilor; fără eliminarea lor lentă - 
absenta progresului! Dificultatea constă în aflarea unui echilibru între 
stabilitate şi variabilitate - dificultate imensă. Când un popor se atașează 
prea tare de obiceiuri, timp de mai multe generaţii, nu mai poate să 
evolueze şi devine, aidoma Chinei, incapabil de perfecţionări. În aceste 
cazuri, chiar şi revoluțiile violente rămân neputincioase, deoarece 
fragmentele dispersate fie că se sudează la loc, și atunci, intact, trecutul 
se reîntronează, fie că dau naștere la anarhie și, de aici, la decadenţă. 
Astfel, sarcina de căpătâi a unui popor este de a-și păstra instituţiile 
trecutului, modificându-le treptat. Grea sarcină! Aproape singurii care au 
realizat-o au fost în vechime, romanii şi, în timpurile moderne, englezii. 

Elementul cel mai înverșunat conservator și susținător al ideilor 
tradiționale, care se opune cu obstinaţie schimbării îl reprezintă masele, 
mai precis acele categorii de mulţimi care formează castele. Am insistat 
deja asupra acestui spirit de conservatorism, arătând că bună parte 
dintre revolte nu conduc decât la schimbări „în termeni”. La sfârșitul 
secolului al XVIII-lea, după distrugerea bisericilor, expulzarea sau 
ghilotinarea preoţilor, persecuția generală în sânul cultului catolic, s-ar fi 
putut crede că vechile idei religioase și-au pierdut puterea. Cu toate 
acestea, după numai câţiva ani se reclama din toate părţile restabilirea 


cultului abolit.l 


1 Raportul lui Fourcroy, chimist de prestigiu - 1775-1809 - a contribuit la organizarea 
învățământului public s (n.t.), citat de Taine, este edificator în această privinţă: „Faptul 
că au loc slujbe duminica și că oamenii se duc la biserică dovedește că masele de 
francezi doresc să se reîntoarcă la vechile obiceiuri și nu e chip să rezistăm în fața 
acestei înclinații naţionale(...). Marea masă a oamenilor are nevoie de religie, de cult, de 
preoți. A fost eroarea câtorva filosofi moderni, in care m-am lăsat eu însumi antrenat, să 
creadă în posibilitatea unei instrucţii destul de răspândite încât să distrugă 

lată cel mai ilustrativ exemplu care arată puterea tradiţiilor în sufletul 
celor mulți. Nu templele adăpostesc cei mai înfricoşători idoli, nici 
palatele pe cei mai despotici tirani. Ele pot fi ușor dărâmate. Stăpânii 
nevăzuţi care domnesc în sufletele noastre scapă însă oricărui efort și nu 
cedează decât lentei uzuri a secolelor. 


3. Timpul 


Ca și în biologie, pe tărâm social unul dintre cei mai activi factori e 
timpul. El este marele creator și marele destructor. El a clădit munți din 
firișoare de nisip, el a ridicat la rang de demnitate umană obscura celulă 
din îndepărtata era geologică. În transformarea unui fenomen oarecare 
lucrează secole. Pe bună dreptate, s-a spus că, dacă ar avea timp, o 
furnică ar putea să niveleze Mont Blanc-ul. O ființă cu putință magica de 
a „regla” timpul după bunul său plac ar avea puterea pe care credincioșii 
i-o atribuie lui Dumnezeu. 

Aici nu interesează decât influența timpului în geneza opiniilor 
mulțimilor, dar, şi din acest punct de vedere, acțiunea lui este imensă. 
Sub dependenţa lui se află marile forțe - precum rasa care nu se pot 
forma fără el. Timpul face să evolueze și ucide credințele. Prin el, acestea 
dobândesc forţă și, tot prin el, o pierd. 

Timpul pregătește opiniile și credințele maselor, adică patul lor 
germinator. Rezultă de aici că unele idei, realizabile în anumite 
momente, devin caduce în altele. Timpul acumulează imensele reziduuri 
de credinţe și convingeri din care se nasc ideile unei epoci. Ideile nu apar 
la întâmplare şi fără temei. Rădăcinile lor sunt împlântate adânc în 
trecut, iar înflorirea ideilor s-a pregătit în timp. Ele sunt „fiice” ale 
trecutului şi „mame” ale viitorului, dar întotdeauna rămân „sclavele” 
timpului. 

Timpul este, aşadar, adevăratul nostru stăpân şi el trebuie să 
acționeze pentru a vedea lucrurile transformându-se. Unii se arată astăzi 
îngrijoraţi de aspiraţiile amenințătoare ale maselor și de distrugerile și 
tulburările pe care le prevestesc. Timpul, doar el, își va lua grija de a 


prejudecățile religioase. Ele sunt, pentru marea majoritate a nefericiţilor, un izvor de 

restabili echilibrul. „Nici un regim, observă cu justeţe E. Lavissel, nu se 
întemeiază într-o zi. Structurile politice și sociale au nevoie de secole 
pentru a se cristaliza: în formă haotică, feudalitatea exista cu sute de ani 
înainte de a-și afla regulile, după cum monarhia absolută a vieţuit timp 
de secole până a-şi găsi mijloacele caracteristice de guvernare, şi în 
lungile perioade de așteptare s-au manifestat mari tulburări.” 


4. Instituţiile politice şi sociale 


O idee larg împărtășită în alele noastre este aceea că instituţiile pot să 
remedieze defectele societăților, că progresul popoarelor rezultă din 
perfecționarea constituţiilor şi a programelor de guvernare și că 
schimbările sociale se operează prin efectul decretelor. Revoluţia 
franceză a avut ca punct de plecare o asemenea concepție, dar și teoriile 
sociale actuale se întemeiază pe ea. Un lung şir de experienţe nu a reușit 
să zdruncine această redutabilă iluzie, cu tot efortul unor filosofi și 
istorici care au încercat să-i dovedească absurditatea. Și n-a fost deloc 
dificil pentru ei să demonstreze că instituţiile sunt „fiicele” ideilor, 
sentimentelor şi moravurilor și că nu se plămădesc idei, sentimente și 
moravuri doar rescriind codurile. Un popor nu își alege după bunul plac 
instituţiile, aşa cum individul nu-și poate alege culoarea ochilor sau a 
părului cu care s-a născut. Instituţiile și formele de guvernare sunt un 
produs al rasei. Departe de a fi modelatoarele unei epoci, ele sunt, 
dimpotrivă, modelate de ea. Popoarele nu sunt guvernate conform unui 
capriciu de moment, ci după cum o cere caracterul lor. Uneori este 
nevoie de secole pentru cristalizarea unui regim politic și de alte secole 
pentru a-l schimba. Instituţiile nu au virtuţi intrinsece - ele nu sunt nici 
bune, nici rele în sine. Bune la un moment dat pentru un anumit popor, 
ele pot fi detestabile pentru altul. 

Aşadar, nu stă în puterea unui popor de a-și schimba cu adevărat 
instituţiile, Firește că poate, cu preţul-unor revoluţii violente, să le 
modifice numele, dar fondul nu se transformă instantaneu. Numele nu 


1 Ernest Lavisse (1842-1922), istoric francez, coordonatorul lucrării /storia Franţei, 
redactată între 1900 și 1912. (ni.) 

sunt decât etichete tranzitorii de care istoricul preocupat de valoarea 
reală a lucrurilor nu va ține seamă. Astfel, cea mai democratică ţară este 


considerată Anglial, care cunoaşte totuși un regim monarhic, în timp ce 
republicile din America Latină, unde există constituţii republicane, suferă 
cele mai apăsătoare despotisme. Caracterul popoarelor, iar nu formele 
de guvernământ le determină destinul - iată un adevăr pe care am 
încercat să-l impun într-o lucrare precedentă, pe baza a numeroase 
exemple evidente. 

Este deci o treabă puerilă, un exercițiu inutil de retorică pierderea de 
timp cu redactarea constituţiilor. Necesitatea și timpul își iau singure 
însărcinarea de a le „elabora”, când aceşti doi factori sunt lăsaţi să 
acționeze. Cum au făcut anglo-saxonii, după cum arată marele istoric 


Macaulay? într-un pasaj ce ar trebui învăţat pe de rost de către toţi 
politicienii din ţările latine. După ce explică „binefacerile” noilor legi din 
punct de vedere pur raţional - un haos de absurdităţi și contradicții -, el 
compară zecile de constituţii ucise de convulsiile popoarelor latine din 
Europa şi de pe continentul american cu Constituţia Angliei, remarcând 
ca aceasta din urmă n-a fost modificată decât arareori, parţial, numai sub 
imperiul necesităţilor imediate, niciodată din raţiuni speculative. „Nu 
perfecțiunea trebuie să constituie preocuparea de căpătăi, ci utilitatea. 
Nu trebuie înlăturată o anomalie doar pentru că este o anomalie; nu 
trebuie niciodată inovat decât dacă se simte un mare incovenient, și 
chiar şi atunci inovaţia va viza doar înlăturarea acelui incovenient; nu 
trebuie lărgită sfera inovației dincolo de cazul particular de remediat - 
iată reguli după care, de la epoca regelui loan până la cea a reginei 
Victoria, s-au ghidat deliberările în cadrul celor două sute cincizeci de 


1 Lucru recunoscut până și în Statele Unite de către republicanii avansați. Această 
opinie categorică se regăsește, bunăoară, în ziarul american Forum, pe care îl citez după 
Review of Reviews, din decembrie 1894: „Niciodată nu trebuie să se uite - nici de către 
cei mai înverșunați dușmani ai aristocrației - că Anglia este astăzi ţara cea mai 
democratică din lume, în care drepturile omului sunt cel mai bine respectate și unde 
indivizii se bucură de cea mai mare libertate.” 

parlamente ale noastre.” 

Ar trebui analizate una câte una legile, instituţiile fiecărui popor, 
pentru a vedea cât de profund exprimă ele esenţa rasei şi că, din această 
pricină, nu pot fi transformate brusc. Se pot face consideraţii filosofice 
asupra avantajelor și incovenientelor centralizării, de exemplu, dar când 
avem de-a face cu un popor format din diferite naționalități ce și-a 
consacrat mii de ani de eforturi pentru a ajunge progresiv la această 
centralizare, când observăm că o revoluţie puternică având drept scop 
demolarea tuturor instituţiilor trecutului a fost nevoită nu numai să 
respecte această centralizare, ci s-o accentueze și mai mult, nu putem să 
conchidem decât că ea este rodul necesităţii imperioase și să deplângem 
necugetarea oamenilor politici care vorbeau de distrugerea ei. Dacă, din 
întâmplare, ar fi avut câștig de cauză punctul lor de vedere, reușita nu ar 


fi fost decât semnalul unei profunde anarhii2 care ar fi condus, de altfel, 
la o nouă centralizare, mai accentuată decât cea veche. 

Din cele spuse anterior, rezultă că nu instituţiile sunt mijlocul prin 
care se poate acționa profund asupra spiritului maselor. Unele ţări, 
precum Statele Unite, prosperă extraordinar cu instituţii democratice, pe 
când altele, cum sunt republicile latino-americane, vegetează în cea mai 
lamentabila anarhie, în pofida unor instituţii asemănătoare. lar aceste 
instituții sunt la fel de străine de măreţia primelor ca și de decadenţa 
celorlalte. Popoarele rămân guvernate de caracterul lor, și instituţiile ce 
nu se mulează pe acest caracter nu reprezintă decât un veșmânt de 
împrumut, o deghizare tranzitorie. Desigur, s-au purtat războaie 


1 Thomas Bahington Macaulay (1800-1859), istoric și om politic englez, membru al 
Partidului Liberal (Whig), cu funcții în administrația colonială din India, ministru de 
Război, autorul /storiei Angliei (5 volume. 1849). (nt.) 


2 Dacă facem o apropiere între profundele disensiuni religioase și politice care au 
separat diferitele părţi ale Franţei (ceea ce ține în mod evident de rasă) și tendinţele 
separatiste din timpul Revoluţiei, ce au reizbucnit către sfârşitul războiului franco- 
prusac, constatăm că diversele naţionalităţi care trăiesc pe pământ francez sunt încă 
departe de a fi fuzionat complet. Centralizarea impusă de Revoluţie și crearea unor 
departamente artificiale menite să amestece vechile provincii au fost, fără îndoială, o 
întreprindere utilă. Dacă descentralizarea, despre care vorbesc astăzi spirite 

sângeroase, s-au făcut revoluţii violente şi toate acestea se vor mai 
întreprinde pentru a se impune instituţiile cărora li se atribuie puterea 
supranaturală de a crea fericirea. Într-un anume sens, da, am putea 
spune că instituţiile acționează asupra spiritului popoarelor, fiindcă dau 
naştere unor asemenea mișcări, dar ştim că, în realitate, fie că sunt 
triumfătoare, fie că eșuează, ele nu posedă în sine vreo virtute. Urmărind 
„Cucerirea” lor nu facem decât să alergăm după himere. 


5, Învățământul şi educaţia 


Printre ideile dominante din epoca noastră, se numără convingerea că, 
prin educaţie, oamenii devin mai buni și chiar egali între ei. Repetată fără 
încetare, aserțiunea a căpătat forța uneia dintre cele mai neclintite 
dogme ale democraţiei şi ar fi la fel de greu să o ataci pe cât era odinioară 
de complicat să te atingi de dogmele Bisericii. 

Dar şi în această privinţă, ca și în multe alte chestiuni, ideile 
democratice se află în profund dezacord cu datele psihologiei și cele ale 
experienţei. Unor filosofi eminenţi, dintre care se remarcă în mod 
deosebit Herbert Spencer, nu le-a venit deloc greu să arate că educaţia 
nu îl face pe om nici mai moral, nici mai fericit, că nu îi modifică nici 
instinctele și nici zestrea ereditară, şi că, prost direcționată, ea poate și să 
fie mai degrabă distructivă decât utilă. Statisticile confirmă aceste 
considerații; datele despre criminalitate arată creșterea acesteia o dată 
cu generalizarea educaţiei (sau, cel puţin, a unui anumit gen de 
instrucție), şi că cei mai răi dușmani ai societății - anarhiștii - se 
recrutează cel mai adesea dintre indivizii care au o diplomă şcolară. Un 
distins magistrat, Adolphe Guillot, observa că astăzi sunt trei mii de 
criminali care au trecut printr-o școală față de numai o mie de criminali 
analfabeți, şi că, în cincizeci de ani, criminalitatea a crescut de la 227 la 
suta de mii de locuitori la 552, ceea ce reprezintă o creştere cu 133%. Ca 
şi alţi colegi de breaslă, el mai remarcă și că, în principal, criminalitatea 
sporeşte în rândul tinerilor care nu au avut posibilitatea să urmeze o 
instituţie de învățământ particulară, dar frecventează școlile publice 


necugetate, ar putea fi înfăptuită, ar duce imediat la o violentă discordie. A nu ţine 
seama de asta înseamnă a uita complet istoria noastră. 

gratuite. 

Fireşte că nimeni n-a susținut vreodată că învățământul bine 
direcționat nu conduce la rezultate practice foarte utile, dacă nu în planul 
moralității, cel puţin pentru dezvoltarea aptitudinilor profesionale. Din 
nefericire, mai cu seama de vreo treizeci de ani, popoarele latine și-au 
întemeiat sistemele educative pe principii foarte defectuoase și, în pofida 
observaţiilor făcute de rafinaţi oameni de spirit, ele persistă în 


lamentabilele erori. Eu însumi am arătat, în mai multe lucrăril, că 
învățământul nostru actual îi transformă în dușmani ai societăţii pe mulţi 
dintre cei care au beneficiat de el și că din acești tineri se recrutează 
numeroși discipoli ai celor mai dăunătoare forme de socialism. 

Primul pericol al acestui sistem educaţional - pe drept etichetat „latin” 
- este că se bazează pe o eroare psihologică fundamentală, și anume 
promotorii lui își închipuie că papagalicirea manualelor dezvoltă 
inteligenţa. De aici, strădania de a învăţa cât mai mult posibil - de la 
școala primară până la doctorat, tinerii nu fac decât să ingurgiteze 
conținutul cărţilor, fără a-și exersa judecata și inițiativa proprie. Pentru 
ei, instrucția constă în „a recita” în spirit obedient. „A-ţi învăţa lecţiile, a 
şti pe de rost o gramatică, a repeta corect, a imita corect - iată un 
învățământ ridicol în care orice efort este un act de credinţă în fața 
infailibilității educatorului și care are drept rezultat minimalizarea 
personalităţii” - scria Jules Simon, fost ministru al Instrucțiunii publice. 

Dacă acest învățământ nu ar fi decât inutil, ne-am putea limita la a-i 
plânge pe nefericiţii copii cărora li se predă, în locul atâtor lucruri 
necesare, despre genealogia descendenților lui Clotar, despre luptele din 


Neustria şi din Austrasia? sau despre clasificarea zoologică, dar el 
prezintă un pericol mult mai serios, căci îi inspiră celui care a beneficiat 
de el dezgustul violent față de condiţia în care a venit pe lume și dorinţa 
arzătoare de a o depăși. Muncitorul nu mai vrea să rămână muncitor, 
țăranul nu mai dorește să fie țăran, iar ultimul dintre burghezi nu mai 
visează pentru fiii săi altă carieră decât cea de funcționar al statului. În 


l vezi Psihologia socialismului şi Psihologia educației. 
2 Regate merovingiene, rivale, unificate în secolul al VI-lea de Pepin de Herstal. (n.t.) 

loc să-i pregătească pe oameni pentru viaţă, școala nu îi pregătește decât 
pentru funcţii publice unde pentru reușită nu este nevoie de scânteierile 
iniţiativei. La baza ierarhiei sociale, școala fabrică armate de proletari 
nemulţumiţi de soarta lor, gata oricând de revoltă; în vârful acestei 
ierarhii ea creează o burghezie frivolă și, totodată, sceptică și credulă, 
îndoctrinată cu încrederea superstițioasă în statul-Providenţă, împotriva 
căruia cu toate acestea, nu contenește de a-și arăta „colții”, acuzând 
guvernele de propriile ei greşeli, incapabilă, însă, să întreprindă ceva fără 
intervenţia autorităţilor. 

Statul, care produce toți acești deținători de diplome, nu poate să 
folosească dintre ei decât un număr limitat de persoane, lăsându-le, 
inevitabil, pe celelalte fără serviciu. Nu are decât să se resemneze 
hrănindu-le pe primele și făcându-şi dușmani din celelalte. De la baza și 
până în vârful piramidei sociale, masa fabuloasă a posesorilor de 
diplome ia astăzi cu asalt carierele. Un negociant poate cu greu să-și 
găsească un agent pentru a-l reprezenta în colonii, dar funcţiile oficiale 
modeste sunt solicitate de mii de candidaţi. Numai în departamentul 
Senei sunt astăzi douăzeci de mii de institutori și institutoare fără 
posturi, care, disprețuind muncile câmpului şi atelierele industriale, se 
adresează statului pentru a le găsi mijloace de trai. Numărul celor aleși 
fiind restrâns, inevitabil, cel al nemulţumiţilor este imens. Aceștia din 
urmă sunt gata pentru orice fel de revoltă, indiferent de conducătorii și 
de scopurile acesteia. Acumularea de cunoștințe inutilizabile este un 


mijloc sigur de transformare a omului în revoltat.l 


l De altfel, fenomenul nu este specific popoarelor latine, el se observă și în China, ţară 
condusă de asemenea de către o solidă ierarhie de mandarini, unde posturile se obțin 
tot prin concursuri cu o singură probă; „recitarea" imperturbabilă a manualelor 
voluminoase. Armata de oameni școliţi care nu au locuri de muncă constituie astăzi în 
China o adevărată calamitate naţională. La fel în India, unde, după ce englezii au deschis 
şcolile, nu pentru a educa în același mod ca în Anglia, ci doar pentru ai instrui pe 
indigeni, s-a format o clasă specială de oameni cu carte, care, negăsind posturi, devin 
dușmani neîmpăcaţi ai puterii engleze. Dar, indiferent că ajung să ocupe sau nu funcții, 
la toţi acești oameni școliţi se observă o imensă scădere a nivelului lor în plan moral, ca 
un prim efect al instrucției. Am insistat în amănunt asupra acestui aspect în cartea mea 
intitulată Civi/izaţiile Indiei, lucru ce se regăseşte, de altfel, în scrierile tuturor celor 
care au vizitat uriașa peninsulă. 

Evident că este târziu să te aşezi de-a curmezișul împotriva acestui 
curent. Numai experienţa, cea de pe urmă educatoare a popoarelor, va 
avea drept sarcină să ne dezvăluie eroarea. Numai ea va putea să 
dovedească necesitatea înlocuirii odioaselor noastre manuale, a 
jalnicelor concursuri printr-un sistem educaţional profesionist, capabil 
să-i readucă pe tineri către câmpuri, ateliere, întreprinderi coloniale - 
astăzi devenite atât de neatrăgătoare. Și când spun sistem educaţional 
profesionist (cerut acum de toate spiritele luminate), mă gândesc la cel 
de care s-au bucurat părinţii noștri și pe care popoarele ce domină astăzi 
lumea au ştiut să-l păstreze. În remarcabile pagini, din care voi 
reproduce mai jos pasaje esenţiale, Taine a arătat limpede că educația 
noastră de altădată era ceea ce este astăzi educația engleză ori 
americană și, făcând o paralelă între sistemul latin și cel anglo-saxon, 
scriitorul a pus în lumină cu claritate consecinţele celor două metode. 

Probabil că am putea accepta toate inconvenientele sistemului nostru 
tradițional de educaţie, declasaţii și nemulţumiţii pe care îi produce, dacă 
dobândirea superficială a atâtor cunoștințe, recitarea perfectă a 
manualelor ar spori nivelul de inteligență. Dar ajunge el la astfel de 
rezultate? Nu, din păcate! Judecata, experiența, iniţiativa, caracterul - 
iată condiţii pentru reușita în viaţă, dar cărțile nu ne învaţă despre ele. 
Manualele sunt dicţionare utile, dar înmagazinarea în memorie a lungi 
pasaje din ele rămâne fără rost. 

Despre cum poate fi dezvoltată inteligența, printr-un sistem 
educaţional profesionist, imposibil de atins prin metoda clasică, vorbea 
admirabil Taine într-o pagină pe care o reproducem în continuare: 


Ideile nu se formează decât în mediul lor natural și normal; ceea ce le 
face să rodească sunt nenumăratele impresii pe care omul le trăiește 
zilnic la atelier, în mină, la tribunal, la birou, pe şantier, în spital; este 
spectacolul viu al uneltelor, materialelor și acţiunilor practice, în 
prezenţa clienţilor, pacienţilor, muncitorilor, este lucrarea, bine sau rău 
îndeplinită, materială sau mintală. Micile percepții specifice ochiului, 
urechii, mâinilor și chiar mirosului, primite involuntar și elaborate pe 
nesimţite, se organizează pentru a-i sugera individului, mai curând sau 
mai târziu, cutare combinaţie nouă, simplificare sau economisire de 
forţe, perfecționarea sau invenţia. Dar tineretul francez este privat de 

toate aceste contacte prețioase, de aceste elemente asimilabile și 
indispensabile, tocmai la vârsta cea mai fecundă - șapte sau opt ani la 
rând, el e sechestrat într-o școală, ţinut la distanță de experienţa directă 
personală care să-i lumineze înțelegerea exactă și vie a lucrurilor, a 
oamenilor și a feluritelor căi de a se folosi de toate acestea. 

„Cel puțin nouă din zece tineri își pierd timpul și energia, mai mulţi 
ani din viaţa lor - ani importanţi și chiar decisivi. Mă gândesc mai întâi 
la jumătate sau la două treimi dintretinerii care se prezintă la examene, 
dar nu reușesc, dar, apoi, şi la cei admiși care ajung în posesia unei 
diplome, şi dintre care, iarăși, jumătate sau două treimi sunt afectaţi de 
surmenaj. Li s-a cerut prea mult, pretinzându-li-se ca într-o anume zi, în 
fața unei table ori stând într-o bancă, să se arate preţ de două ceasuri 
repertorii vii ale disciplinelor din cutare ori cutare domeniu al 
cunoașterii umane. Şi ei chiar asta sunt, într-adevăr, sau foarte aproape 
de acest model ideal, în acea zi, timp de două ore, dar după o lună ei nu 
mai sunt deloc astfel și nu ar putea să mai susțină același examen; 
cunoștințele lor, prea numeroase și prea încărcate, li se scurg neîncetat 
din minte și altele nu le iau locul. Vigoarea mintală s-a veștejit, seva 
fecundă s-a alterat - iată un om sfârșit. La locul lui bine stabilit căsătorit, 
resemnat să se învârtească la nesfârșit în cerc - în același cerc individul 
se cantonează în slujba lui limitată. O îndeplineşte corect, dar nimic mai 
mult de atât. Randamentul este mediocru - rezultatul nu acoperă 
cheltuiala. În Anglia ori în America, la fel ca în Franţa până în 1789, se 
foloseşte procedeul opus, iar randamentul obţinut este egal ori superior. 


llustrul istoric arată mai departe diferența dintre sistemul nostru 
educațional şi cel al anglo-saxonilor. La ei învățământul nu își are obârșia 
în carte, ci în obiectele înseși. De pildă, inginerul, format într-un atelier și 
nicidecum într-o şcoală, poate să ajungă exact la acel nivel corespunzător 
inteligenţei sale: muncitor sau maistru, dacă este incapabil să meargă 
mai departe, inginer, dacă aptitudinile i-o permit. Este un procedeu mai 
democratic şi mai util pentru societate decât să faci ca întreaga carieră a 
unui individ să depindă de un concurs pe care l-a susținut timp de câteva 
ceasuri la optsprezece ori la douăzeci de ani. 


În spital, în mină, în manufactură, la arhitect sau la omul legii, elevul, 
admis la vârstă fragedă, își face ucenicia şi stagiul, aşa cum se petrece la 

noi doar în biroul notarului sau în atelierul de pictură pentru zugravii de 
rând. În prealabil, înainte de a intra ucenic, tânărul urmează un curs 
general unde învață noțiuni de breaslă care să-l pregătească pentru 
observaţiile ce le va face concret. De asemenea, ca ucenic, are acces la 
cursuri tehnice pe care le poate urma în timpul liber, pentru a-și 
consolida şi sistematiza, puţin câte puţin, experienţa practică de zi cu zi. 
Cu un asemenea regim, capacitatea practică sporește și se dezvoltă de la 
sine până la nivelul pe care-l comportă capacităţile elevului și în direcția 
cerută de necesitățile meseriei viitoare, cu care el se adaptează încă de 
pe băncile școlii. În felul acesta, în Anglia și în Statele Unite tânărul 
ajunge foarte curând să-și pună în valoare resursele lui interioare. La 25 
de ani, și chiar mai devreme, dacă fondul lui e bun, este nu numai un 
executant folositor, ci și un întreprinzător spontan, este nu doar o rotiță 
într-un angrenaj, ci un adevărat motor. În Franţa, unde prevalează 
procedeul contrar - devenit cu fiecare nouă generaţie tot mai... ortodox 
-, totalul forțelor risipite este enorm. 


Și iată care este concluzia marelui gânditor despre inconvenientele tot 
mai mari ale învățământului de tip latin şi despre viaţă: 


La cele trei niveluri de educaţie: în copilărie, în adolescenţă și la 
tinereţe, pregătirea teoretică și școlară în clase, cu ajutorul manualelor, 
este prelungită și încărcată în vederea examenelor de diplomă, și numai 
în vederea acestei ținte, prin cele mai rele mijloace, prin aplicarea unui 
regim antinatural și antisocial, prin amânarea excesivă a învățământului 
practic, prin internat, prin antrenamentul artificial și îndopare 
mecanică, prin surmenaj, fără a se ţine seamă de viitor, de vârsta adultă 
şi sarcinile virile ce îi incumbă omului format, făcându-se abstracție de 
lumea reală în care tânărul va fi aruncat, de societatea ambiantă la care 
ar trebui adaptat, făcând din el, dintru început, un resemnat, de 
confruntarea dintre oameni, în care pentru a se apăra și a se menţine la 
suprafaţă, el trebuie dinainte înzestrat, înarmat, exersat, călit. Acest 
bagaj indispensabil, această achiziţie mai importantă decât orice altceva, 
această soliditate de bun-simţ a voinţei și a rezistenței psihice, şcolile 
noastre nu le procură tânărului; dimpotrivă, departe de a-l califica, ele îl 
descalifică pentru condiţia sa viitoare și definitivă. Prin urmare, intrarea 
tânărului în lume şi primii săi paşi în domeniul activităţii practice nu 
sunt, cel mai adesea, decât o suită de căderi dureroase. El rămâne rănit, 

lovit, estropiat pentru totdeauna. Este o încercare grea și periculoasă, în 
care echilibrul moral și mintal se alterează, existând riscul de a nu fi 
niciodată restabilit; deziluzia a venit, prea bruscă și totală, decepţiile 


sunt prea mari şi durerile prea adânci. 


Ne-am îndepărtat oare, prin cele arătate mai sus, de tema noastră: 
psihologia maselor? Nicidecum. Pentru a înțelege ideile, credinţele care 
ger minează la un moment dat spre a încolţi în viitor, trebuie să știm cum 
a fost pregătit terenul. Învățământul care e oferit tineretului unei țări ne 
permite să prevedem în linii mari destinul acelei ţări. Or, țelul în care 
este educată actuala generație îndreptățește cele mai sumbre previziuni. 
Prin instrucție și educație, spiritul popoarelor poate fi ameliorat sau 
alterat în bună parte şi, prin urmare, era necesar să arătăm în ce fel a fost 
el modelat de sistemul actual și cum anume mase de oameni indiferenți 
ori neutri au devenit progresiv o imensă „armată” de nemulţumiţi, gata 
să urmeze toate sugestiile utopiștilor şi retorilor. Astăzi școala formează 
nemulțumiți și anarhiști şi pregătește pentru popoarele latine momentul 
decadenţei. 


1 Taine, Le regime moderne (Regimul modern), vol. Il, 1894 - Sunt aproape ultimele 
pagini scrise de Taine, în care apare admirabil rezumată îndelungata sa experiență. 
Educaţia este singurul nostru mijloc de a acţiona asupra spiritului unui popor și este 
înfiorător de trist că aproape nimeni în Franța nu mai reușește să înţeleagă ce element 
redutabil de decadenţă a devenit învățământul nostru actual. În loc să-i înalțe pe tineri, 
el îi înjosește şi îi corupe. 

CAPITOLUL II 
FACTORII IMEDIAŢI Al OPINIILOR MASELOR 


După ce am trecut în revistă factorii îndepărtați și pregătitori pentru 
acea receptivitate specială ce face posibilă ivirea unor sentimente și 
încolțirea unor idei în cugetul popoarelor, se impune să cercetăm factorii 
susceptibili de a exercita o acțiune imediată. Cum trebuie dirijaţi aceștia 
spre a-şi produce efectul, vom arăta într-un alt capitol. 

În prima parte a lucrării noastre am tratat chestiunea sentimentelor, 
ideilor, gândirii la nivelul colectivităţilor, a căror cunoaştere poate, 
evident, să ofere, la modul general, mijloacele de impresionare a maselor. 
Știm deja ce frapează imaginaţia mulțimilor puterea și propagarea 
sugestiei, prezentate mai ales sub formă de imagini. Dar posibilele 
sugestii fiind de origini foarte diverse, factorii capabili de a acţiona 
asupra spiritului gloatelor pot fi, de asemenea, diferiți. Se impune deci, 
examinarea lor separată. Masele sunt oarecum ca Sfinxul din legenda 
antică: ori rezolvi problemele pe care le pune psihologia lor, ori te 
resemnezi să fii devorat de ele. 


1. Imaginile, cuvintele şi formulele 


Vorbind despre fantezia maselor, am văzut că mai ales imaginile le 
impresionează pe acestea. Dacă, însă, nu avem la îndemână imagini, ele 
pot fi evocate printr-un judicios apel la cuvinte și formule lingvistice, 
care, folosite cu iscusință, capătă puterea misterioasă pe care le-o 
atribuiau odinioară adepţii magiei. Ele stârnesc în sufletul mulțimilor 
formidabile furtuni, pe care tot ele le domolesc. Cu osemintele celor care 
au căzut pradă puterii cuvântului, s-ar putea înălța o piramidă mai mare 
decât celebrul monument al lui Keops. 

Tăria cuvintelor stă în legătura lor cu imaginile evocate prin ele, fiind 
total independentă de semnificaţiile reale. Cuvintele cu sensurile cele 
mai vagi au adesea cea mai mare putere. Și mă refer la termeni precum: 

democraţie, socialism, egalitate, libertate etc., ale căror înţelesuri bogate 
ar necesita volume întregi pentru a fi explicate. Cu toate acestea, o forță 
cu adevărat magică se degajă din silabele lor, de parcă ar conţine soluţia 
tuturor problemelor. Asemenea cuvinte sintetizează variate aspirații 
inconștiente laolaltă cu speranţa împlinirii lor, iar lupta împotrivă-le cu 
argumente logice și raţionale este un demers dinainte condamnat la eșec. 
lată-le pronunţate cu evlavie în fața maselor, şi pe dată chipurile devin 
reverențioase, capetele se înclină! Cuvintele acestea cad cu vigoarea 
forțelor naturii, cu efectul irezistibil al fenomenelor supranaturale. Ele 
evocă în suflete imagini grandioase şi vagi, dar însăşi nebuloasa ce le 
învăluie le sporeşte misterioasa putere. Le-am putea asemui cu 
redutabilele moaște ale unor sfinţi, de care credinciosul se apropie 
înfiorat. 

Neavând legătură cu sensul, imaginile evocate de cuvinte se schimbă 
de la epocă la epocă, de la popor la popor, formulările rămânând 
identice. În mod trecător, anumitor cuvinte li se aplică anumite imagini, 
cuvântul nefiind decât butonul care le declanșează. 

Nu toate cuvintele și nu orice sintagmă posedă virtutea de a evoca 
imagini; sunt unele care, deși au avut această calitate, se uzează și nu mai 
trezesc spiritele, devin doar niște vane eufonii, menite a-l scuti pe cel ce 
le folosește de obligaţia de a gândi. Cu un mic stoc de formule și de locuri 
comune, învăţate în tinereţe, suntem în posesia a tot ce ne trebuie pentru 
a trece prin viaţă, fără obositoarea nevoie de a mai cugeta. 

Studiind o limbă oarecare, observăm că vocabulele din care se 
compune se modifică destul de lent de-a lungul vremii, dar că imaginile 
pe care le evocă și sensurile care li se atribuie cuvintelor se schimbă 
neîncetat. De aceea, într-o lucrare anterioară, trăgeam concluzia că 
traducerea exactă, mai ales în cazul limbilor moarte, este imposibilă. 
Când substituim un termen francez printr-unul latin, grec ori sanscrit 
sau când căutăm să înţelegem o carte scrisă în propria noastră limbă cu 
secole în urmă, ce facem noi de fapt? Pur şi simplu, punem în locul 
noțiunilor şi imaginilor generate în spiritul popoarelor de vechiul mod 
de viaţă, fără analogie cu al nostru, imaginile şi ideile pe care viața 
modernă le-a suscitat la nivelul înţelegerii noastre. Contemporanii 
Revoluţiei franceze, închipuindu-și că-i imită pe greci și pe romani, nu au 

făcut decât să atribuie vechilor cuvinte sensuri pe care acelea nu le-au 
avut niciodată. Ce asemănare ar putea să existe între instituţiile Greciei și 
cele pe care le denumim în zilele noastre cu termeni din greaca veche? Ce 
era atunci o republica, dacă nu o instituţie de esenţă aristocrată, formată 
prin unirea unor mici despoţi stăpâni peste o masă de sclavi, menţinuţi 
într-o stare de supunere absolută? Aceste aristocrații comunale nu ai fi 
putut să existe în absenţa sclaviei pe care se întemeiau. 

Dar cuvântul „libertate”, ce semnificație asemănătoare cu cea dată de 
noi, astăzi, putea să aibă într-o epocă în care nici măcar nu se bănuia 
libertatea de gândire și în care nu exista fărădelege mai mare (de altfel, 
foarte rar[) decât să pui în cauză zeii, legile și datinile cetății? Cuvântul 
„patrie”, pentru un atenian ori pentru un spartan, însemna cultul Atenei 
sau al Spartei, nicidecum cultul Greciei, formată atunci din cetăţi rivale ce 
se războiau necontenit între ele. Același cuvânt „patrie”, ce sens putea să 
aibă pentru galii divizați în triburi rivale, alcătuite din popoare cu limbi 
şi religii diferite, pe care Cezar le-a învins atât de ușor pentru că și-a găsit 
întotdeauna aliaţi printre ele? Abia Roma avea să facă din Galia o patrie, 
dându-i unitate politică și religioasă. Dar fără a cobori atât de departe în 
istorie, întorcându-ne doar cu două secole îndărăt, credeţi că pentru 


marele Conddl, care s-a aliat cu străinii împotriva propriului suveran, 
cuvântul „patrie” avea acelaşi înţeles ca pentru prinții francezi de astăzi? 
Și același cuvânt nu avea un sens foarte diferit de sensul modern pentru 
cei plecaţi în pribegie? Ei își închipuiau că se supun legilor onoarei 
luptând împotriva Franţei - și, din punctul lor de vedere, chiar ascultau 
de aceste legi, căci feudalismul presupune legătura dintre vasal și feudal, 
iar nu glasul pământului, și acolo unde stăpânea suveranul, acolo era 
adevărata patrie. 

Și astfel de cuvinte al căror sens s-a schimbat profund de-a lungul 
timpului sunt numeroase, iar noi nu vom ajunge să înțelegem perfect ce 
semnificau odinioară decât cu susținut efort. Pe bună dreptate, s-a 
afirmat că e nevoie de bogate lecturi pentru a izbuti să pătrundem 
înţelesul dat de străbunii noștri unor cuvinte precum „rege” și „familia 


1 Ludovic al II-lea, prinţ de Condé (1621-1686). După ce a luat parte la tulburările 
Frondei, s-a aliat o vreme cu spaniolii, (nt.) 

regală”. Ce să mai spunem, atunci, despre termeni mult mai complecși? 

Cuvintele nu au decât semnificaţii mobile și tranzitorii, schimbătoare 
de la epocă la epocă, de la popor la popor. Când dorim să acționăm prin 
cuvinte asupra maselor, trebuie cunoscut sensul pe care îl au pentru ele 
la un moment dat iar nu cel avut odinioară sau cel atribuit de către 
indivizi cu o altă configuraţie mintală. Ca și ideile, cuvintele au viaţă. 

De asemenea, atunci când, în urma tulburărilor politice, a 
bulversărilor la nivelul credințelor, masele ajung să arate aversiune 
manifestă față de imaginile evocate de anumite cuvinte, prima îndatorire 
a veritabililor oameni de stat este de a schimba aceste cuvinte, 
bineînţeles, fără să se atingă de realitățile desemnate în sine. Acestea din 
urmă sunt prea legate de fondul ereditar pentru a putea fi transformate. 
Una dintre funcţiile esenţiale ale oamenilor de stat constă așadar în 
botezare -, cu termeni populari, sau măcar neutri, a lucrurilor detestate 
de mase sub vechi denumiri. Puterea cuvintelor e atât de mare, încât sunt 
de ajuns termeni bine ticluiţi pentru a-i face pe oameni să accepte cele 
mai odioase lucruri. Taine observă pe bună dreptate că, prin invocarea 
cuvintelor „libertate” și „fraternitate”, iacobinii au putut „să instaureze 
un despotism bun pentru o ţară africană ca Dahomey-ul, un tribunal 
aidoma celui al Inchiziției, hecatombe omeneşti asemănătoare celor din 
vechiul Mexic”. Arta guvernanţilor, ca și a avocaţilor, constă în principal 
în priceperea de a vehicula cuvintele. Artă anevoioasă, căci, în sânul 
aceleiaşi societăţi, aceleași cuvinte au foarte adesea înţelesuri diverse 
pentru diferitele pături sociale. În aparenţă, acestea folosesc cuvinte 
identice, dar, în realitate, nu vorbesc aceeași limbă. 

În exemplele precedente, ne-am referit la timp ca factor principal 
pentru schimbarea sensului cuvintelor. Dacă luăm în considerare și 
elementul rasă, vom constata că În aceeași epocă, la popoare aflate pe 
trepte egale de civilizaţie, cuvinte identice corespund foarte adesea unor 
idei mult deosebite între ele. Dar asemenea diferenţe sunt sesizabile 
doar ca urmare a numeroase călătorii, aspect asupra căruia nu voi 
insista, rezumându-mă la a sublinia că tocmai cuvintele cele mai folosite 
au sensurile cele mai diferite, de la un popor la altul. Și dau doar două 
exemple, cuvintele „democraţie” şi „socialism”, atât de frecvente în zilele 
noastre. 

Ele corespund, în spiritul latin și în spiritul anglo-saxon unor idei și 
imagini total opuse. La popoarele latine, cuvântul „democraţie” înseamnă 
mai ales ștergerea voinţei şi a iniţiativei individului în favoarea celor ale 
statului. Din ce în ce mai mult, acesta este desemnat să conducă, să 
centralizeze, să monopolizeze şi să producă. La el fac în mod constant 
apel toate partidele, fără excepție: radicale, socialiste ori monarhiste. În 
anglosaxoni, şi îndeosebi la cei din America, acelaşi cuvânt „democraţie” 
înseamnă, dimpotrivă, dezvoltarea intensă a voinţei şi a individului, 
retragerea statului, căruia, în afară de poliţie, de armată și de relaţiile 
diplomatice, nu i se lasă nimic altceva de condus, nici chiar 


învățământul] 


2. Iluziile 


Încă din zorii civilizaţiilor, popoarele au căzut pradă influenţei 
iluziilor. Făuritorilor de himere le-a înălțat omenirea cele mai multe 
temple, statui și altare. Iluzii religioase odinioară, iluzii filosofice și 
sociale astăzi - formidabilele închipuiri au domnit dintotdeauna în 
capetele oamenilor, în succesivele civilizaţii ce-au înflorit pe acest 
pământ. În numele lor, s-au clădit templele din Chaldeea şi din Egipt, 
monumentele religioase ale Evului Mediu şi a fost bulversată întreaga 
Europă acum un secol. Nu există concept artistic, politic ori social care să 
nu aibă imprimată puternica lor amprentă. Câteodată, omul le coboară 
de pe semeţul lor piedestal - nu fără a plăti usturătorul preț al unor 
înfiorătoare convulsii dar el pare condamnat de a le reașeza la nesfârşit 
pe înălțimea lor. Fără închipuiri, omul n-ar fi ieșit din primitiva barbarie, 
şi în lipsa lor ar decădea din nou. Nu sunt, firește, decât niște umbre 
străvezii, dar aceste plăsmuiri de vis au incitat popoarele să făurească tot 
ceea ce dă splendoare artelor și măreție civilizaţiilor. 

„Dacă din muzee şi din biblioteci am răsturna şi am călca în picioare 
toate operele de artă care își află sursa de inspiraţie în religii, ce ar mai 
rămâne din marile visuri ale omenirii?” scrie un autor. „A le dărui 


1 În Les lois psychologiques de I'&evolution des peuples (Legile psihologice ale 
evoluţiei popoarelor) am insistat pe larg asupra diferenţelor dintre idealul democratic 
latin şi idealul democratic anglo-saxon. 


63 


oamenilor fărâma de speranţă și iluziile fără de care nu ar putea trăi - 
iată rațiunea de a fi a zeilor, a eroilor şi a poeţilor. Într-o vreme, se părea 
că sarcina asta ar fi putut să fie preluată de știință, dar ceea ce a 
compromis-o în ochii celor însetaţi de ideal este că știința nu îndrăznește 
să promită și nu ştie să mintă destul.” 

Filosofii din ultima sută de ani s-au dedat cu fervoare la distrugerea 
iluziilor religioase, politice şi sociale, din care s-au hrănit de-a lungul 
veacurilor moșii şi strămoșii noștri, şi, distrugându-le, au secat izvorul de 
speranță şi resemnare. Dincolo de himerele ucise, ei au găsit forțele 
oarbe ale naturii, neînduplecate cu cei slabi şi lipsite de milă. În pofida 
tuturor progreselor ei, filosofia nu a oferit încă popoarelor nici un ideal 
care să le încânte, să le farmece. Dar fiindcă iluziile le sunt de neînlocuit, 
popoarele se duc din instinct - ca albina după sucul florilor - către retorii 
ce le înfățișează dulci năluciri. Marele factor al evoluţiei popoarelor n-a 
fost niciodată adevărul, ci eroarea. Dacă astăzi socialismul își sporește 
puterea, asta nu se datoreşte decât faptului că el a rămas singura iluzie 
încă vie. Şi nu poate fi împiedicat din mersul său progresiv prin explicaţii 
ştiinţifice, căci principala forţă a socialismului este de a fi apărat de către 
spirite care, ignorând într-atât realităţile, au cutezanţa de a-i promite 
omului, cu insolenţă, fericirea. Iluzia socială tronează astăzi pe imensul 
morman de ruine ale trecutului, iar viitorul îi aparține. Gloatele n-au fost 
nicicând însetate de adevăr. Ele îşi întorc privirile din faţa evidenţei care 
displace, preferând divinizarea erorii, dacă eroarea le seduce. Cine ştie să 
le iluzioneze devine lesne stăpânul lor, pe când cel care le decepționează 
le cadevictimă. 


3. Experienţa 


Experiența constituie aproape singurul procedeu eficient menit a 
consolida un adevăr în conștiința maselor şi a destrăma iluziile devenite 
periculoase. Dar și ea trebuie extinsă la o scară foarte largă și, de multe 
ori, repetată. Experiențele trăite de o generaţie sunt în general inutile 
pentru generația următoare și, de aceea, exemplele demonstrative care 
evocă evenimente istorice nu sunt de folos. Singurul lucru util este de a 
arăta în ce măsură trebuie repetate de la o epocă la alta experienţele 

pentru a avea influenţă şi a izbuti să clatine o eroare solid înrădăcinată. 
Secolul nostru și cel dinaintea lui vor fi fără îndoială pomenite de 
către istoricii viitorului drept epoca unor curioase experienţe. Într- 
adevăr, în nici o altă eră a omenirii nu s-au încercat atâtea experienţe. 
Cea mai uriașă a fost Revoluţia franceză. Pentru ca lumea să 
descopere că nu se reface o societate care a fost „demontată în bucăţi” 
doar pe calea arătată de rațiunea pură, a trebuit să fie masacrate câteva 
milioane de oameni, iar Europa să fie răvășită timp de douăzeci de ani. 
Pentru a dovedi pe cale experimentală că cezarii le costă scump pe 
popoarele care-i aclamă, au fost necesare două ruinătoare experienţe în 
cincizeci de ani şi, în pofida evidenţei lor, nu par să fi fost suficient de 
convingătoare. Totuși, preţul celei dintâi a fost de trei milioane de 
oameni şi o invazie, iar al celei de-a doua, o dezmembrare și necesitatea 
armatelor permanente. Un al treilea experiment de acest gen era să se 
producă acum câţiva ani şi vor mai exista fără îndoială tentative. Pentru 
a se admite că imensa armată germană nu era, cum ni se spunea înainte 


de 1870, un soi de gardă naţională inofensivăl, a fost necesar 
înspăimântătorul război care a costat Franţa atât de scump. Pentru a se 
recunoaşte că protecționismul duce în cele din urmă la ruinarea 
popoarelor care îl acceptă, vor fi necesare, iarăși, dezastruoase 
experienţe. Şi exemplele ar putea continua la nesfârșit. 


l în acest caz, opinia s-a conturat pe baza asociaţiei grosolane ântre lucruri deoscbite, 
al cărei mecanism l-am prezentat mai sus. Deoarece garda noastră naţională de atunci 
era compusă din pașnici negustorași ce habar nu aveau de disciplină, şi nu puteau fi 
luați în serios, tot ceea ce purta un nume asemănător trezea în imaginaţie aceleși 
imagini şi, prin urmare, era considerat la fel de inofensiv. Eroaarea maselor a fost 
împărtășită, aşa aşa cum se întâmplă adesea cu opiniile cu caracter general, și de către 
concucătorii lor. Într-un discurs pronunţat la 31 decembrie 1867 în Camera 
Deputaţilor, un politician nutrind convingeri similare cu ale mulțimilor, domnul Thiers, 
afirma că Prusia, pe lângă o armată activă aproa-pe egală la număr cu a noastră, nu 
poseda decât o gardă naţională similară cu cea franceză și, prin urmare, lipsită de 
importanţă. Aserţiuni tot atât de exacte ca și celebrele previziuni ale aceluiași politician 
privind lipsa de viitor a căilor ferate. 

4. Rațiunea 


În enumerarea factorilor apți de a impresiona spiritul maselor, am fi 
putut să ne dispensăm de menţionarea raţiunii, dacă aceasta n-ar fi fost 
necesară drept indicator al valorii negative a influenţei sale. 

Am arătat deja că mulțimile nu pot fi influențate prin raționamente și 
că ele nu înţeleg decât asociaţii grosolane de idei. De aceea, oratorii care 
vor sa le impresioneze fac apel la simțăminte și niciodată la judecata 


maselor.l Pentru a domina mulţimea, mai întâi trebuie să-ţi dai bine 
seama de sentimentele care o animă, să te prefaci că le împărtășeşti tu 
însuţi, şi abia apoi să cauţi să le dai un alt curs, declanșând în imaginaţia 
ei, prin asociații rudimentare, anumite imagini sugestive; la nevoie, să 
ştii să te întorci pe calea meandrelor ei sufletești și mai ales să ghicești la 
tot pasul ce a dat naștere acelor sentimente. Această necesitate de a-ţi 
schimba discursul în funcţie de efectul produs în momentul adresării, 
loveşte de neputinţă orice cuvântare studiată și pregătită dinainte. 
Oratorul atent la propria gândire, iar nu la cea a auditoriului, pierde din 
această pricină orice putere de influenţă. 

Minţile logice, obișnuite cu jocul raționamentelor riguroase, nu se pot 
abține de a recurge la aceasta modalitate de persuasiune când se 
adresează mulțimilor, dar lipsa de efect a argumentelor lor îi 


l Pentru prima dată am remarcat arta de a impresiona gloatele și neputinţa regulilor 
logicii asupra lor în timpul asediului asupra Parisului. Într-una din acele zile am văzut 
cum este dus la Luvru, unde era guvernul, mareșalul V. de către o mulțime furioasă care 
susținea că l-a văzut sustrăgând planul fortificațiilor pentru a-1 vinde prusacilor. Un 
membru al guvernului, G.P., orator renumit, a ieșit din clădire pentru a le vorbi 
oamenilor care cereau execuţia imediată a prizonierului lor. M-am aşteptat ca oratorul 
să demonstreze absurditatea unei asemenea acuzaţii, arătând că mareșalul era chiar 
unul dintre constructorii fortificațiilor, al căror plan se vindea, de altfel, în orice librărie. 
Spre marea mea stupefacţie - eram foarte tânăr pe-atunci -, discursul a fost de cu totul 
altă natură: „Se va face dreptate! - a strigat oratorul înaintând către prizonier. Dreptate, 
fără nici o milă! Dar lăsaţi guvernul Apărării Naţionale să ducă la capăt ancheta voastră! 
Până atunci, pe acuzat îl vom întemniţa.” Domolită imediat prin această satisfacţie 
aparentă, masa de oameni s-a împrăștiat și numai după un sfert de ceas mareșalul a 
putut să se întoarcă acasă. El ar fi fost în mod sigur sugrumat dacă „avocatul“ său ar fi 
adresat mulţimii înnebunite raționamente logice pe care tinerețea mea mă făcea să le 
găsesc foarte convingătoare. 

descumpănește întotdeauna. „Consecințele matematice uzuale 
întemeiate pe silogism, adică pe asociații de identitate - scria un logician 
-, au caracter necesar... Necesitatea lor ar obliga chiar și o masă 
anorganică să le accepte, dacă aceasta ar fi capabilă de asociaţii de 
identitate”. Fără îndoială. Dar mulțimea de oameni nu este mai aptă 
decât o masă anorganică de a urmări și nici de a înţelege raționamente. 
Încercaţi să convingeţi indivizi primitivi, sălbatici sau copii cu ajutorul 
raționamentelor, şi vă veţi da seama de lipsa de valoare pe care o are în 
aceste cazuri modul respectiv de argumentare. 

Dar nu este nevoie să coborâm până la fiinţele primitive pentru a 
constata completa ineficacitate a raționamentelor când ele se confruntă 
cu sentimentele. Aș aminti astfel doar longevitatea superstiţiilor 
religioase, care contravin celei mai elementare logici. Timp de aproape 
două mii de ani, cele mai luminate genii s-au curbat sub apăsarea legilor 
lor şi a trebuit să ajungem în vremurile moderne pentru ca să li se poată 
măcar contesta veridicitatea. Evul Mediu și Renașterea au dat oameni 
foarte luminaţi, dar nici unul care, prin raționament, să descopere latura 
infantilă a superstiţiilor şi să manifeste o cât de mică îndoială în privinţa 
vicleniilor diavolului sau a nevoii de a le arde pe vrăjitoare. 

Dar trebuie oare să regretăm că rațiunea nu este un far al maselor? N- 
aş îndrăzni să o afirm. Rațiunea omenească n-ar fi reușit să conducă 
omenirea pe căile civilizației cu aceeași ardoare și cutezanţă cu care au 
înflăcărat-o himerele. Fructe ale inconştientului care ne ghidează, aceste 
himere sunt, poate, necesare. Fiecare rasă poartă în constituţia ei mintală 
legile propriului destin şi poate că ascultă de aceste legi printr-un 
ineluctabil instinct, dar prin impulsurile aparent cele mai iraționale. 
Popoarele par supuse unor forțe secrete analoage celor care obligă 
ghinda să se transforme în stejar sau cometa să-și urmeze orbita. 

Puţinul pe care îl putem presimţi din aceste forţe trebuie căutat în 
mersul general al evoluției unui popor, iar nu în faptele izolate din care 
această evoluţie pare uneori să ţâşnească. Dacă am lua în considerare 
doar aceste fapte izolate, istoria ar părea dominată de hazarduri absurde. 
Ar fi neverosimil ca un tâmplar ignorant din Galileea să poată ajunge 
pentru două mii de ani un Dumnezeu atotputernic, în numele căruia au 
fost întemeiate cele mai importante civilizaţii; de necrezut, de asemenea, 

cum câteva bande de arabi, părăsindu-și deșertul, să poată să pună 
stăpânire pe cea mai mare parte a vechii lumi greco-romane și să 
clădească un imperiu mai mare decăt al lui Alexandru Macedon; și tot de 
necrezut, cum, într-o Europă foarte bătrână și foarte ierarhizată, un 
amplu locotenent de artilerie să reușească să domine o multitudine de 
popoare și de regi. 

Să lăsăm așadar rațiunea în seama filosofilor, dar fără a-i cere să 
intervină în guvernarea oamenilor. Nu pe calea raţiunii, ba, adeseori, 
chiar în pofida ei, s-au cristalizat sentimente precum onoarea, abnegaţia, 
credinţa religioasă, patriotismul și dragostea de glorie, care s-au dovedit 
până acum marile resorturi ale oricărei civilizaţii. 

CAPITOLUL III 


ÎNDRUMĂTORII MASELOR ȘI MIJLOACELE 
LOR DE PERSUASIUNE 


Ne este deja cunoscută constituția mintală a maselor și știm, de 
asemenea, ce imbolduri le impresionează. Ne rămâne în continuare să 
cercetăm cum trebuie aplicate aceste imbolduri și de către cine pot fi ele 
puse în mod util în practică. 


1. Îndrumătorii maselor 


De îndată ce un anumit număr de fiinţe vii se găsesc laolaltă, fie că este 
vorba de o turmă de animale sau de o mulțime de oameni, ele se plasează 
din instinct sub autoritatea unui conducător. 

În cazul gloatelor de oameni, conducătorul joacă un rol considerabil. 
Voința lui este nucleul în jurul căruia se construiesc și se identifică 
opiniile. Masele sunt o turmă care nu s-ar putea lipsi de stăpân. Cel mai 
adesea, îndrumătorul lor este primul obsedat de o idee al cărei apostol 
devine. Aceasta îl cuprinde în asemenea măsură încât totul dispare 
dimprejurul ei și orice părere contrară i se pare respectivului ori eroare, 
ori superstiție. Așa sa întâmplat cu Robespierre, care, posedat de 
himericele lui idei, a recurs la procedee inchizitoriale pentru a le 
răspândi. 

Îndeobşte, îndrumătorii nu sunt gânditori, ci oameni de acțiune. Ei nu 
sunt niște clarvăzători, și nici nu ar putea să fie astfel, clarviziunea 
conducând în general la îndoială și la inacţiune. Ei se recrutează mai ales 
dintre nevrozaţi, dintre exaltaţi, dintre semi-alienaţii aflați în pragul 
nebuniei. Oricât de absurde ar fi ideile pe care le apără sau scopul 
urmărit de ei, judecata păleşte în faţa convingerii lor. Dispreţul și 
persecuțiile nu fac decât să-i aţâţe și mai tare. Interes personal, familie - 
pentru ei totul este sacrificat. Chiar și instinctul de conservare este 

anulat la acești oameni, încât adesea singura răsplată pe care şi-o doresc 
este martiriul. Intensitatea propriilor convingeri conferă cuvintelor lor o 
mare putere de sugestie. Or, mulțimile îl ascultă întotdeauna pe cel 
înzestrat cu voinţă de fier, căci indivizii constituiți în mulțime, cu voinţa 
complet tocită, se îndreaptă din instinct către cel care o manifestă cu 
prisosință. 

Popoarele nu au dus niciodată lipsă de conducători, dar nu toți aceștia 
posedă convingeri nezdruncinate, care să-i transforme în apostoli. De 
multe ori cei care se înfățișează maselor nu sunt decât nişte oratori 
subtili, preocupaţi doar de propriile interese, căutând să convingă prin 
flatarea celor mai josnice instincte. Firește că și influența exercitată de 
asemenea indivizi este întotdeauna efemeră. Marii împătimiţi, cei care 
înflăcărează inimile maselor - un apostol Petru, un Luther, un 
Savonarola sau capii Revoluţiei de la 1789 - au fost fascinanţi pentru că 
erau ei înşişi pătrunşi de adânci convingeri. Numai astfel au putut sădi în 
sufletele altora puterea extraordinară numită credinţă, ce face din om 
sclavul desăvârșit al propriului vis. 

A sădi în suflete credinţa - credinţa religioasă, politică ori socială, 
credința în ceva sau în cineva - iată menirea de căpătâi a marilor 
îndrumători ai noroadelor. Dintre toate puterile cu care este înzestrată 
omenirea, credinţa a fost întotdeauna cea mai însemnată și, pe bună 
dreptate, Evanghelia îi atribuie virtutea de a muta munţii din loc. A-i da 
omului o credință înseamnă a-i înzeci puterea. Deseori, marile 
evenimente istorice au fost provocate de credincioși neînsemnaţi care nu 
aveau decât propria lor nădejde. Nu cu învăţaţi și cu filosofi, şi nicidecum 
cu sceptici, au fost clădite religiile care au guvernat lumea și vastele 
imperii întinse de la un capăt la celălalt al pământului. Exemplele se 
referă la marii îndrumători, destul de rari pentru a putea fi des reținuți 
de istorie. Ei constituie culmea unei serii neîntrerupte, de la cea mai 
viguroasă călăuză de oameni până la muncitorul din vreun han afumat, 
care-şi fascinează tovarășii repetând fără încetare formule al căror 
înţeles îi scapă, dar a căror traducere în practică, după el, trebuie să 
conducă la îndeplinirea fără greș a tuturor visurilor şi speranţelor. 

Pe toate treptele societăţii, de la cea mai de sus până la cele inferioare, 
individul, considerat nu izolat, ci integrat masei, se supune automat legii 

unui conducător. 

Majoritatea oamenilor, şi mai ales cei din păturile populare, în afara 
cunoștințelor legate de meseria lor, nu posedă idei limpezi şi sunt 
incapabili să se conducă ei înșiși. Ei sunt călăuziţi de un astfel de profet. 
Acestuia îi pot lua locul, dar cu efecte mult mai slabe, publicaţiile 
periodice care oferă opinii gata fabricate pentru cititori şi fraze-tip care Îi 
scutesc de a gândi cu propria lor minte. 

Autoritatea îndrumătorilor este despotică și tocmai prin acest 
despotism reușesc ei să se impună. Să luăm în considerare, bunăoară, 
mediile muncitoreşti. Aici este lesne de observat cum, fără vreun temei 
de autoritate, liderii reușesc adevărate miracole asupra mulțimilor celor 
mai turbulente: stabilesc numărul de ore de lucru, nivelul salariilor, 
declanșarea sau încetarea grevelor la ora fixată. 

Astăzi se observă tendința ca asemenea conducători să se substituie 
progresiv puterii, în măsura în care aceasta devine discutabilă și îşi 
manifestă slăbiciunea. 

Datorită tiraniei lor, noii stăpâni obţin de la mase o docilitate pe care 
unele guverne nu le-o pot imprima. Dar, dacă printr-o împrejurare 
oarecare, conducătorul dispare şi nimeni nu îi ia imediat locul, masa 
redevine o colectivitate lipsită de coeziune şi de rezistență. Un exemplu: 
în timpul unei greve a lucrătorilor parizieni din transporturi, a fost de 
ajuns ca cei doi lideri să fie arestaţi pentru ca aceasta să înceteze. Nu 
nevoia de libertate, ci aceea de servitute domină întotdeauna spiritul 
maselor! 

Setea lor de obedienţă le face să se supună din instinct celui care se 
declară stăpânul lor. 

Îndrumătorii maselor pot fi împărţiţi în două categorii distincte: unii 
sunt persoane energice, cu o voință puternică, dar de scurtă durată; alţii, 
cu mult mai rari, au nu numai o voinţă de fier, ci și o extraordinară 
capacitate de a şi-o exercita pe termen lung. Primii sunt violenți, viteji, 
îndrăzneţi. Ei sunt de folos la acapararea puterii, la înflăcărarea 
mulțimilor în pofida pericolelor, făcând din simplii oameni de pe stradă 
veritabili eroi. Astfel de conducători au fost, în timpul primului Imp*eriu, 
Ney și Murat, sau, în zilele noastre, Gaiibaldi, acest aventurier de duzină, 
dar energic, reușind numai cu o mână de oameni să pună stăpânire pe 

fostul regat al Neapolului, deşi era apărat de o armată disciplinată. Dar, 
cu toate că energia unor astfel de conducători e extraordinară, ea nu 
durează dacă acele condiţii care au declanșat-o dispar. Reintegrați 
cursului normal al vieţii, eroii de ieri fac dovada, precum cei amintiţi mai 
sus, unei uimitoare slăbiciuni. Ei par incapabili de a judeca și de a se 
comporta în împrejurările cele mai simple, după ce au știut atât de bine 
să-i dirijeze pe alții. Asemenea conducători nu-și pot exercita funcţia 
decât cu condiţia de a fi ei înşişi dirijaţi şi îmboldiţi fără încetare de ceva, 
de a simţi mai presus de ei înșiși un om sau o idee, dea urma o direcţie 
de conduită precis trasată. 

Cea de-a doua categorie de îndrumători, cei dăruiţi cu voinţă trainică. 
exercită, în pofida unor manifestări mai puţin spectaculoase, o influență 
mult mai considerabilă. Printre aceștia îi identificăm pe întemeietorii de 
religii şi pe animatorii unor întreprinderi grandioase: Sf. Pavel, 


Mahomed, Cristofor Columb, Lessepsl. Şi nu contează dacă sunt 
inteligenţi sau limitați, lumea va fi întotdeauna a lor, căci voinţa durabilă 
cu care sunt înzestrați este o calitate extrem de rară și extraordinar de 
puternică, în faţa căreia totul se înclină. Nici nu ne dăm seama pe deplin 
ce poate o voinţă de fier, nimic nu îi rezistă: nici natura, nici zeii, nici 
oamenii. 

Cel mai recent exemplu în acest sens ni-l oferă ilustrul inginer care a 
separat două continente, luând asupra sa o sarcină pe care de trei mii de 
ani iluştri suverani Încercaseră în zadar să o ducă la îndeplinire. Este 
drept că, mai târziu, cea de-a doua întreprindere a sa de acelaşi fel a 
eșuat, dar bătrâneţea îl cuprinsese, iar bătrâneţea face să pălească până 
şi voinţa. lată câteva detalii despre dificultăţile pe care le-a întâmpinat la 
realizarea Canalului de Suez, sintetizate de un martor ocular, dr. Cazalis: 
„Lesseps ne povestea, episod cu episod, istoria canalului, vorbea despre 
obstacolele pe care a trebuit să le învingă, despre felul în care imposibilul 
devenea posibil, despre rezistenţele întâmpinate, coaliţiile împotriva lui, 
decepțiile, lucrurile ce-i ieșeau prost şi chiar înfrângerile de moment, dar 
care niciodată n-au reușit să-l descurajeze și să-l abată din calea lui; 


1 Ferdinand, vironte de Lesseps (1805-1894), a inițiat străpungerea Canalului de Suez 
(1869) și a Canalului Panama, (n +t.) 

amintea de veșnicul, neobositul atac din partea Angliei, de ezitările 
Franţei, de consulul francez, cel mai înverșunat adversar al demarării 
lucrărilor, de mizeriile făcute muncitorilor cărora nu li se asigura apa 
potabilă; evoca ministrul Marinei și pe experimentați ingineri, cu toții 
ostili, demonstrându-i pe baza solidelor lor cunoștințe dezastrul, 
calculându-l, prevăzându-l, aşa cum sunt prevăzute, în ziua cutare la ora 
cutare, eclipsele.” 

Dacă am aduna între copertele unei cărți, povestea tuturor acestor 
mari mentori, ea ar conţine puţine nume, dar de aceste nume se leagă 
cele mai importante evenimente ale civilizației și istoriei omenirii. 


2. Mijloacele îndrumătorilor de mase: afirmaţia, repetiţia, 
contagiunea 


Când trebuie, pentru o vreme, să pui în mişcare o masă de oameni și 
să o determini să comită un act oarecare - să prade un palat, să se 
jertfească pentru a apăra o baricadă -, asupra ei se acționează prin 
sugestii rapide. Cea mai energică este puterea exemplului; dar în acest 
caz se impune o pregătire anterioară a masei de oameni și o calitate a 
celui care o îndeamnă să-l urmeze: prestigiul, despre care va fi vorba 
ceva mai departe. 

Când trebuie inoculate în mod lent anumite idei și credinţe în cugetul 
maselor - cum ar fi, de exemplu, teoriile sociale moderne metodele 
îndrumătorilor de mase diferă. Se recurge, în general, la trei procedee: 
afirmaţia, repetiţia, contagiunea. Acţiunea lor este lentă, dar efectul 
durabil. 

Afirmația pur şi simplu, neînsoţită de nici un raționament şi de nici o 
dovadă, constituie o cale sigură prin care o idee este făcută să pătrundă 
în spiritul mulțimilor. Cu cât afirmaţia este mai concisă și lipsită de 
argumente, cu atât se va impune mai bine. Oamenii de stat nevoiţi să 
apere o cauză politică ori industriaşii care-și fac reclamă produselor lor 
cunosc prea bine valoarea afirmației. 

Dar o afirmaţie nu are înrâurire efectivă decât cu condiţia de a fi 
constant repetată, pe cât posibil, în aceiași termeni. Napoleon spunea că 
toată retorica nu conţine decât o singură figură demnă de interes: 

repetiţia. Lucrul afirmat, prin repetare, sfârșește prin a se întipări în 
cugete, până într-atât încât este acceptat drept adevăr demonstrat. 

Văzând ce putere extraordinară exercită repetiţia asupra spiritelor 
celor mai luminate, ne dăm și mai bine seama de influenţa ei asupra 
gloatelor. Într-adevăr, lucrul spus şi repetat de mai multe ori sfârşeşte 
prin a se impune în zonele profunde ale inconştientului, unde se 
elaborează motivațiile acţiunilor noastre. După o vreme, uitând cine este 
emițătorul aserțiunii repetate, ajungem să fim convinşi de adevărul ei. 
Așa se explică uimitoarea putere a reclamei. După ce am citit de sute de 
ori că cea mai bună ciocolată este ciocolata X, ajungem să fim convinşi că 
aşa este. După ce ni s-a spus de mii de ori că făina Y a vindecat 
importante personaje de cele mai persistente maladii, sfârşim prin a fi 
ispitiţi să o încercăm şi noi când ne loveşte o boală asemănătoare. După 
ce ni s-a repetat în același ziar că A este un nemernic și B un om foarte 
respectabil, ajungem să fim convinşi de asta, numai dacă nu citim, 
bineînţeles, un alt ziar, de opinie contrară, unde să fie inversate cele două 
calificative. Afirmația și repetiţia sunt arme deopotrivă de puternice 
pentru a se război una cu cealaltă. 

Atunci când o afirmaţie este suficient repetată, în unanimitate, se 
formează ceea ce se numeşte un curent de opinie în care intervine 
puternicul mecanism al contagiunii. În rândul mulțimilor, ideile, 
sentimentele, emoţiile, credințele au o putere de propagare la fel de 
intensă precum transmiterea microbilor. Păstrând proporţiile, 
fenomenul se observă și la grupurile de animale. Ticul unui cal dintr-un 
grajd va fi curând repetat de ceilalți cai din același grajd. O spaimă, o 
mişcare dezordonată a câtorva oi se răspândește repede la întreaga 
turmă. Contagiunea emoţiilor explică rapiditatea cu care se instalează 
panica. Dezordinea de natură cerebrală, precum nebunia, se propagă și 
ea prin contagiune. Se ştie cât de frecventă este alienarea printre medicii 
alieniști. Se cunosc chiar forme de maladii, cum ar fi agorafobia, care sunt 
transmise de om animalelor. 

Contagiunea nu presupune cu necesitate prezența simultană a mai 
multor indivizi în acelaşi loc; ea se poate exercita la distanță, sub 
influenţa anumitor evenimente care dirijează spiritele în aceeași direcţie, 
făcând ca totalitatea acelor indivizi să capete caracteristicile mulțimii, 

mai ales când există anumiţi factori preparatori, cum sunt factorii 
îndepărtați, prezentați mai sus. Astfel, de exemplu, izbucnirea 
revoluţionară din 1848, de la Paris, s-a întins brusc asupra unei mari 


părţi a Europei, zdruncinând mai multe monarhii.l 

Imitaţia, căreia i se atribuie o mare influenţă în cadrul fenomenelor 
sociale, nu este în realitate decât un simplu efect al contagiunii. Pentru că 
am arătat în altă parte rolul ei, mă rezum la a reproduce ceea ce scriam 
pe această temă în urmă cu mai multă vreme, temă abordată ulterior și 
de alte condeie: 

„Asemeni animalelor, omul este prin natura lui un imitator. Pentru el, 
imitaţia este o nevoie, cu condiţia ca această imitație să-i fie la îndemână; 
în această nevoie îşi are obârşia moda. Fie că e vorba de opinii, de idei, de 
manifestări literare sau doar de simpla vestimentaţie, câţi dintre oameni 
îndrăznesc să se sustragă de sub stăpânirea ei? Cu modele sunt călăuzite 
masele, nu cu argumente. În fiecare epocă, un mic număr de indivizi dau 
tonul şi masa inconștientă îl imită. Însă aceste individualităţi nu trebuie 
să se îndepărteze prea mult de ideile lăsate drept moștenire de 
predecesorii lor. Atunci imitarea ar fi prea anevoioasă și influenţa lor ar 
fi nulă. Din această pricină, oamenii de prea mare altitudine intelectuală 
nu exercită, în general, nici o influenţă în epoca lor. Abaterea este prea 
mare. Din aceeași pricină, în pofida tuturor avantajelor conferite de 
civilizaţia lor, europenii nu au avut decât o influență nesemnificativă 
asupra popoarelor din Orient. 

Dubla acţiune a trecutului şi a imitării reciproce face ca, în cele din 
urmă, oamenii din aceeaşi ţară şi din aceeaşi epocă să se asemene într- 
atât încât până şi aceia ce par a nu se supune acestei reguli - filosofii, 
savanții, literaţii - prezintă un aer de familie în gândirea și stilul lor, 
pecete a timpului când au trăit. O conversaţie nu prea îndelungată este 
suficientă pentru a edifica asupra lecturilor, ocupaţiei și mediului unde 


vieţuieşte un individ.”2 


1 Vezi ultimele mele lucrări: Psychologie politique (Psihologie politică), Les opinions et 
croyances (Opiniile și credinţele), Révolution française (Revoluţia franceză). 


2 Gustave Le Bon, L'homme et les sociétés, vol. II. pag. 116,1881. 

Atât de puternică poate fi contagiunea, încât are forţa de a impune nu 
numai anumite opinii, dar şi maniera de a aprecia. Datorită ei, într-o 
anumită epocă este dispreţuită cutare operă - Tannhauser, de pildă -, 
aceeași care, câțiva ani mai târziu, va fi cea mai lăudată chiar de către 
demolatorii ei de până mai ieri. 

Prin mecanismul contagiunii, şi prea puţin prin cel al raționamentului, 
se răspândesc opiniile şi credinţele. 

La bodegă, prin afirmaţii, repetiții şi contagiune se cristalizează 
actualele concepţii ale muncitorimii. Şi în toate timpurile, convingerile 
maselor nu s-au format în alt fel. Pe bună dreptate, Renan îi compara pe 
întemeietorii creştinismului cu „muncitorii socialişti râspândindu-și 
ideile din bodegă în bodegă”. 

În exemplele analoage cu cele deja citate, contagiunea, după ce s-a 
manifestat în păturile largi ale societăţii, trece în cele superioare. Astfel, 
în zilele noastre, doctrinele socialiste încep sa-i cucerească pe aceia care 
vor fi, totuşi, primele lor victime. În fața mecanismului contagiunii, până 
şi interesul personal dispare. 

Opinia devenită populară sfârșește prin a se impune straturilor înalte 
ale societăţii, oricât de evidentă ar fi absurditatea opiniei triumfătoare. 
Această acțiune a păturilor sociale inferioare asupra celor superioare 
este cu atât mai curioasă, cu cât convingerile maselor derivă întotdeauna, 
în mai mare ori mai mică măsură, din câte o idee măreaţă rămasă adesea 
fără ecou în mediul unde a luat naştere. Ideea măreaţă îi subjugă pe 
mentorii mulțimilor, care o acaparează, o deformează și creează o sectă 
care o deformează la rândul ei, apoi o răspândește din ce în ce mai 
deformată în rândul maselor. Devenită adevăr popular, ea se înalță 
oarecum la obârșia ei și acționează atunci asupra păturilor superioare 
ale unei naţiuni. 

În definitiv, inteligenţa călăuzește lumea, dar mult prea de departe. 
Filosofii creatori de idei s-au întors de mult în pământ când, prin efectul 
mecanismului descris mai sus, gândirea lor sfârşeşte prin a triumfa. 


3. Prestigiul 
Dacă opiniile răspândite prin afirmaţie, repetiţie și contagiune posedă 

o mare forță, faptul se datorește acelei puteri misterioase, dobândită de 
ele, numită prestigiu. Tot ceea cea dominat lumea, fie idei, fie oameni, s-a 
impus în primul rând prin forţa irezistibilă a prestigiului. Cu toţii 
înţelegem sensul acestui termen, dar să urmărim câteva aplicaţii simple 
pentru a-l defini mai bine. 

Prestigiul poate să comporte unele sentimente, precum admiraţia și 
teama, care adeseori constituie temeiul lui, dar prestigiul poate tot așa de 
bine să existe şi în absenţa lor. Persoane moarte, de care, aşadar, nu am 
avea cum să ne temem, cum ar fi Alexandru cel Mare, Cezar, Mahomed, 
Buddha, se bucură de un considerabil prestigiu. Pe de altă parte, unele 
plăsmuiri lipsite de admiraţia noastră, precum monstruoasele divinităţi 
ale templelor subterane din India, ne apar totuși învăluite de un mare 
prestigiu. 

De fapt, prestigiul este un soi de fascinație care ne paralizează 
facultăţile critice și ne umple sufletul de mirare și de respect. 
Sentimentele încercate atunci sunt inexplicabile - ca orice sentiment -, 
iar ele sunt probabil de aceeaşi natură ca sugestia acționând asupra unui 
subiect aflat sub puterea ei. Prestigiul este cel mai puternic resort al 
dominaţiei - zeii, regii și femeile nu ar putea „domni” fără el. 

Diferitele manifestări ale prestigiului pot fi reduse la două forme 
principate: prestigiul dobândit este conferit de numele, de onoarea, de 
reputația cuiva. El poate apărea indiferent de prestigiul personal. 
Dimpotrivă, prestigiul personal este ceva care ţine de individ, coexistând 
uneori cu reputaţia, cu gloria, cu averea sau fiind chiar sporit de toate 
acestea, dar perfect susceptibil de a dăinui absolut independent. 

Prestigiul dobândit, sau artificial, este de departe cel mai des întâlnit. 
Prin simplul fapt că un individ ocupă o poziţie, posedă o anumită avere 
ori este înzestrat cu anumite titluri, el este aureolat de prestigiu, oricât 
de modestă ar fi valoarea lui ca persoană. Un militar în uniformă, un 
magistrat purtând roba au întotdeauna un prestigiu. 

Pascal scria pe bună dreptate despre necesitatea ca judecătorii să 
poarte robe și peruci, fără ele, o mare parte din autoritatea lor ar fi 
ştirbită. Socialistul cel mai înverșunat se emoţionează la vederea unui 

prinț ori a unui marchiz.l 

Prestigiul de care am vorbit se aplică persoanelor, dar alături de el am 
putea plasa prestigiul unor opinii, opere literare sau artistice etc. Adesea, 
acesta din urmă nu este decât efectul repetiţiei acumulate. Istoria, și mai 
ales istoria literară şi a artelor plastice, nefiind decât repetarea acelorași 
judecăţi pe care nimeni nu încearcă să le controleze, sfârșim prin a 
repeta ceea ce am fost învăţaţi la școală. Sunt unele nume și unele lucruri 
de care nimeni nu are curajul să se atingă. Cititorului de azi, opera lui 
Homer îi provoacă o imensă și de netăgăduit plictiseală, dar cine ar 
cuteza să recunoască asta? În stadiul în care se găseşte acum, 
Parthenonul este un morman de ruine nu foarte interesante, dar 
prestigiul legat de numele lui este atât de mare încât nu îl percepem 
decât cu întregul cortegiu de amintiri istorice. Caracteristica prestigiului 
este că el împiedică de a se vedea lucrurile așa cum sunt și paralizează 
judecata. Masele întotdeauna, și foarte adesea chiar indivizii, au nevoie 
de păreri gata formate. Succesul acestor păreri nu are nici o legătură cu 
adevărul sau erorile pe care le conţin; succesul se întemeiază exclusiv pe 
prestigiul lor. 

De natură foarte diferită în raport cu prestigiul dobândit sau artificial, 
prestigiul personal este o însușire fără legătură cu titlurile sau rangul 
social. El se observă la foarte puţini oameni, care exercită asupra 
semenilor din preajma lor o fascinaţie uluitoare, aceștia din urmă fiind 
gata a li se supune precum sălbăticiunea ce-și ascultă orbește dresorul, 
când atât de ușor l-ar putea devora. 


l Efectul titlurilor, panglicilor și uniformelor asupra maselor se observă în toate ţările, 
chiar acolo unde sentimentul independenţei personale este foarte dezvoltat. În acest 
sens, reproduc dintr-o carte de însemnări de călătorie un pasaj despre prestigiul 
anumitor personaje în Anglia. 

„În diferite împrejurări, mi-am dat seama de euforia ciudată care-i cuprindea până și pe 
cei mai rezonabili englezi când se întâlneau sau doar zăreau vreun pair al Angliei. Ei îl 
admiră prin definiţie, iar o dată aflaţi în prezenţa lui îi acceptă orice cu încântare. La 
vederea lui roşesc de plăcere și, dacă pair-ul le adresează vreun cuvânt, bucuria le 
întețește imbujorarea şi le aprinde neașteptate scânteieri în priviri. S-ar zice că englezii 
au lordul în sânge, așa cum au spaniolii dansul, germanii muzica şi francezii revoluţia. 
Cartea Pairilor are un tiraj considerabil și oriunde ai merge în Anglia o găsești, 
asemenea Bibliei, la căpătâiul fiecăruia.” 

La cel mai înalt grad, această formă deosebită a prestigiului este 
manifestă la marii mentori ai omenirii și conducători de popoare - 
Buddha, Mahomed, loana d'Arc, Napoleon. Și mai ales prin ea reușesc ei 
să se impună. Zeii, eroii și dogmele se impun, nu se negociază; imediat ce 
i-am pune în discuţie, haloul lor s-ar risipi. 

Personajele citate mai sus posedau forța lor fascinantă cu mult înainte 
de a deveni ilustre şi nici nu ar fi ajuns renumite fără aceasta. În culmea 
gloriei, Napoleon dobândise, prin puterea la care ajunsese, un imens 
prestigiu, dar cu această calitate era deja înzestrat la începutul carierei. 
Pe când nu era decât un general oarecare și a fost numit să comande 
armata din Italia, a nimerit între niște generali nemiloși, gata să-i facă o 
dură primire tânărului intrus trimis pe capul lor de Directorat. Din prima 
clipă, la prima întâlnire, fără cuvinte, fără gesturi, fără ameninţări, la 
vederea viitorului om mare, generalii au fost îmblânziţi. O interesanta 
relatare a acestei întrevederi, întemeiată pe mărturiile contemporanilor, 
este făcută de Taine: 


Generalii de divizie, între care și Augereau, un soldăţoi belicos și 
grosolan, mândru de statura lui impozantă și de vitejiile pe câmpul de 
luptă, sosesc la cartierul general cu o foarte proastă dispoziţie, 
provocată de veneticul expediat de Paris. Din pricina portretului 
acestuia ce le fusese făcut, Augereau se montase deja să fie dur, să nu se 
supună: un protejat al lui Barras, un general de oraș, un sfrijit cu 
reputație de matematician și de visător. Sunt poftiți înăuntru, iar 
Bonaparte îi lasă să aștepte. Într-un târziu apare, cu sabia la brâu, se 
apropie de ei, le prezintă ordinele prin care se află acolo, le dă propriile 
lui ordine și le spune să părăsească încăperea. Augereau a rămas mut, 
abia afară și-a revenit și a dat drumul obișnuitelor lui înjurături; 
recunoaște, ca și Massena, că micuțul general l-a speriat; îi vine greu să 
înțeleagă cum a fost copleșit de la prima privire ce a fost aţintită asupra 
lui. 


După ce a ajuns la înaltele ranguri, prestigiul lui Napoleon a fost sporit 
de glorie, el devenind asemeni prestigiului unei divinități pentru cei care 
cred în ea. Generalul Vandamme, soldăţoi răzvrătit, mult mai brutal și 
mai energic decât Augereau, îi vorbea astfel despre el mareșalului 

Omano, într-o zi a anului 1815, pe când urcau împreună scările de la 
Tuileries: „Dragul meu, diavolul ăsta de om mă fastinează într-o manieră 
de neînțeles. Mie, căruia nu mi-e frică nici de Dumnezeu, nici de dracu, 
când mă apropii de el aproape că tremur ca un copil şi simt că aş intra în 
gaură de şarpe ori m-aş arunca în foc dacă mi-ar cere-o." 

Aceeași fascinaţie exercita Napoleon asupra tuturor celor care se aflau 
în preajma lui. 


Vorbind despre propriul lui devotament și de cel al lui Maret, Davout 
a spus: „Dacă împăratul ne-ar spune la amândoi că este în interesul 
politicii lui să distrugem Parisul fără a lăsa pe nimeni să scape, Maret ar 
păstra, sunt sigur, secretul, dar nu s-ar putea împiedica de a-i încălca 
ordinul, lăsându-și familia să fugă. Ei bine, eu, de teamă că s-ar putea 
afla ceva, mi-aş lăsa nevasta și copiii în pârjol”. 


Această incredibilă putere de fascinaţie explică, de altfel, și minunea 
întoarcerii din Insula Elba, cucerirea neintârziată a Franţei de către acest 
om izolat, având de înfruntat toate forțele organizate ale unei mari ţări, 
pe care ai fi crezut-o scârbit de tirania lui. Napoleon i-a privit doar pe 
generalii ce juraseră să pună mâna pe el când i-au ieșit în întâmpinare. Şi 
toţi i s-au supus fără a crâcni. 


Napoleon, scrie generalul englez Wolseley, debarcă aproape singur în 
Franţa, fugar din Insula Elba, care era împărăţia lui, și reuşeşte în câteva 
săptămâni să dea peste cap, fără valuri de sânge, întreaga structură de 
putere din Franţa, aflată sub regele ei legitim. S-a manifestat vreodată 
mai surprinzătoare influența personală a unui om? Dar în toată această 
campanie, ultima lui campanie, remarcabilă este deopotrivă influența 
exercitată asupra Aliaților, obligându-i să-l urmeze în iniţiativa lui, şi 
puţin a lipsit să nu-i strivească! 


Prestigiul i-a supravieţuit omului Napoleon, continuând să se 
amplifice. Graţie acestuia a putut fi împărat un nepot obscur din familia 
Bonaparte, iar astăzi, când vedem cum renaşte legenda lui Napoleon, ne 
dăm seama cât de viguroasă rămâne marea lui umbră. Maltrataţi-i pe 
oameni, masacraţi-i cu milioanele, provocaţi invazie după invazie - totul 

vă este permis dacă dispuneţi într-un suficient dozaj de prestigiu și de 
talentul necesar pentru a vi-l menţine. 

Am invocat aici exemplul unui prestigiu absolut excepţional, dar era 
necesar să o fac pentru a înţelege originea marilor religii, a marilor 
doctrine și a marilor imperii. Fără puterea exercitată asupra maselor 
datorită prestigiului, geneza acestora ar rămâne de neînțeles. Dar 
prestigiul nu se întemeiază doar pe influenţa unei persoane, pe gloria 
militară și pe teroarea religioasă; sursele lui pot fi mai modeste, fără Însă 
ca amploarea să-i fie ştirbită. Secolul nostru ne oferă câteva exemple în 
acest sens. Unul dintre ele, pe care posteritatea îl va păstra în amintire, 
deja pomenit aici, este cazul bărbatului care a modificat înfățișarea 
globului pământesc și a schimbat cursul relațiilor comerciale dintre 
popoare, prin despărţirea a două continente. În întreprinderea lui 
grandioasă a izbândit datorită tenacei sale voințe, dar, nu mai puţin, şi 
datorită fascinaţiei exercitate asupra anturajului. Pentru a învinge 
împotrivirea unanimă, a fost de ajuns să se înfăţișeze dinaintea 
oamenilor, să le vorbească, pentru ca sub această vrajă opozanții lui să-i 
devină prieteni. Englezii mai ales au atacat cu înverșunare proiectul lui; 
prezenţa lui în Anglia a fost suficientă pentru a obține un mănunchi de 
sufragii pozitive, iar când a trecut prin Southampton, clopotele 
bisericilor au fost trase întru gloria lui. Biruind totul - oameni și lucruri - 
, după Suez, el nu mai credea în obstacole, de aceea a şi dorit să o 
pornească de la capăt în Panama, cu aceleaşi mijloace, dar credinţa care 
mută din loc munţii nu îi ridica decât când nu-s prea grei. Munţii au 
rezistat și catastrofa ce a urmat a risipit orbitoarea aureolă de glorie a 
eroului. Destinul ne învață și cum poate să crească, dar şi cum dispare 
prestigiul. După ce s-a ridicat la altitudinea celor mai mărețe personaje 
istorice, a fost aruncat, de către magistraţii din ţara sa, în jos până în 
mocirla odioșilor criminali. Sicriul lui a trecut neobservat de o mulțime 


indiferentă. Doar suveranii străini au adus omagiu memoriei luiL. 


1 Un ziar străin, Neue Freie Presse, din Viena, într-un articol dedicat destinului lui de 
Lesseps, a exprimat reflecţii judicioase din punct de vedere psihologic, fapt pentru care 
mă grăbesc să le reproduc în continuare: „După condamnarea lui Ferdinand de Lesseps, 
nu mai avem nici o îndreptăţire să ne mirăm de tristul sfârșit al lui Cristofor Columb. 

Toate exemplele precedente reprezintă manifestări extreme. Pentru a 
stabili în detaliu psihologia prestigiului, ar trebui luată în considerare 
întreaga serie, de la întemeietorii de religii și de imperii până la indivizii 
neînsemnaţi ce încearcă să-şi uimească vecinii cu o nouă îmbrăcăminte 
sau o zugrăveală. 

Între aceste limite ale seriei, se regăsesc toate întrupările prestigiului 
din diversele compartimente ale civilizaţiei: științe, arte, literatură etc., și 
se vădește că prestigiul constituie elementul fundamental al 
persuasiunii. Fiinţa, ideea ori lucrul care se bucură de prestigiu sunt, pe 
calea contagiunii, imitate imediat și impun unei întregi generaţii anumite 
maniere de sensibilitate și de exprimare a gândirii. De altfel, cel mai 
adesea, imitaţia este inconștientă, ceea ce o și face completă. Retorii 
moderni, reproducând culorile șterse și atitudinile rigide ale unor 
primitivi, nici nu bănuiesc de unde le vine inspiraţia; cred în propria lor 
sinceritate, când, de fapt, dacă un eminent maestru nu ar fi resuscitat 
acea formă de artă, lumea ar fi continuat să nu observe decât aspectele 
naive şi inferioare. Cei care, aidoma unui inovator celebru, își inundă 
pânzele cu umbre violete, nu observă în natură mai mult violet decât în 
urmă cu cincizeci de ani, dar ei sunt sub puterea sugestiei deosebite ce le 


Dacă Ferdinand de Lesseps este un escroc, atunci orice nobilă închipuire este o crimă. 
Antichitatea ar fi pus pe fruntea lui o aureolă de glorie și i-ar fi oferit să soarbă din cupa 
cu nectar in Olimp, căci el a schimbat fața Pământului și a înfăptuit lucrări care 
perfecționează creația. Condamnându-l pe Ferdinand de Lesseps, președintele Curţii de 
Apel și-a dobândit nemurirea, căci necontenit oamenii vor voi să știe numele omului 
care a întinat secolul, punând straiele de ocnaș pe un bătrân a cărui viaţă a însemnat 
gloria contemporanilor lui. 

Şi să nu ni se vorbească de fermitatea justiției acolo unde domneşte ura birocratică 
împotriva întreprinderilor curajoase. Naţiunile au nevoie de astfel de oameni 
îndrăzneţi, încrezători în ei înșiși, care înving toate obstacolele fără a se cruța. Geniul nu 
cunoaște prudenţa; cu prudenţă nu s-ar lărgi niciodată sfera activităţii omenești. 
„Ferdinand de Lesseps a cunoscut beţia triumfului și amărăciunea decepţiilor: Suez și 
Panama. Inima se revoltă aici împotriva moralei succesului. Când Lesseps a reușit să 
unească două mări, principii și naţiunile i-au adus omagiul lor azi, când a fost zdrobit de 
stâncile Cordilierei, nu mai e decât un escroc vulgar. Se întrezărește aici un război al 
claselor sociale, o nemulțumire a birocraţilor și funcţionarilor care se răzbună, cu Codul 
Penal în mână, pe cei ce-au vrut să se înalțe deasupra lor... Legislatorii moderni sunt în 
încurcătură în faţa unor asemenea ţâșniri ale geniului omenesc, opinia publică nu mai 
înțelege nimic, iar unui avocat general nu-i vine deloc greu să dovedească faptul că 
Stanley este un asasin, iar Lesseps un escroc.” 

vine dinspre un pictor care a ştiut să-și dobândească un mare prestigiu. 
Şi asemenea exemple s-ar putea cita din fiecare domeniu de civilizație. 

Din cele arătate mai sus, se vede că o multitudine de factori contribuie 
la conturarea prestigiului, unul dintre cei mai importanţi fiind 
întotdeauna succesul. Omul care reuşeşte, ideea care se impune, 
încetează, tocmai prin aceasta, de a fi contestați. 

O dată cu insuccesul, dispare și prestigiul. Eroul, aclamat ieri de 
mulțime, este a doua zi huiduit de aceeași mulțime dacă soarta i-a dat o 
lovitură. Și reacţia va fi cu atât mai violentă, cu cât prestigiul a fost mai 
mare; mulțimea îl consideră pe eroul decăzut egalul ei și se răzbună 
fiindcă s-a înclinat în faţa unei superiorități pe care nu o mai recunoaşte. 
Când Robespierre a dispus să li se reteze capetele multora dintre 
tovarășii lui și unui mare număr dintre contemporanii lui, dispunea de 
un mare prestigiu. O deplasare de ton l-a făcut să-și piardă pe dată acest 
prestigiu, și mulțimea l-a însoţit către ghilotină cu aceleași imprecaţii pe 
care le zvârlise victimelor lui Robespierre. Întotdeauna, credincioşii 
sfărâmă cu furie statuile vechilor lor zei. 

Prestigiul se poate pierde brusc din pricina unui insucces, dar el se 
poate deteriora, mult mai lent, prin punerea lui la îndoială. Prestigiul 
care ridică semne de întrebare, deja nu mai este prestigiu. Pentru a te 
face admirat de mase, trebuie întotdeauna să le ţii la distanţă. 

CAPITOLUL IV 


LIMITE DE VARIABILITATE LA NIVELUL 
CREDINȚELOR ŞI OPINIILOR MASELOR 


1. Credinţele stabile 


Între caracteristicile anatomice şi particularităţile psihologice ale unei 
fiinţe există un paralelism strâns. Între caracteristicile anatomi-ce, vom 
găsi întotdeauna anumite elemente invariabile, încât ar fi necesare lungi 
perioade, precum erele geologice, pentru a fi schimbate. Pe lângă aceste 
caracteristici stabile, ireductibile, se găsesc altele foarte mobile, pe care 
mediul, priceperea educatorilor le pot modifica până într-atât încât să 
ascundă, pentru observatorul puţin atent, caracteristicile fundamentale. 

Același fenomen se constată și la nivelul caracterelor. Alături de 
elementele psihologice ireductibile ale unei rase stau elementele mobile, 
schimbătoare. De aceea, studiind credințele și opiniile unui popor, 
constatăm neîndoielnic un fond foarte stabil pe care sunt grefate opiniile 
„mişcătoare” precum firele de nisip de pe stânci. 

Credinţele și opiniile maselor se ordonează, așadar, în două clase 
distincte. Pe de o parte, există marile credinţe perene, perpetuându-se 
de-a lungul secolelor, pilonii civilizaţiilor - cum erau odinioară 
mentalitatea feudală, ideile creștine, cele ale Reformei și cum sunt în 
zilele noastre conceptul de naţionalitate, ideile democratice și sociale. Pe 
de altă parte, se relevă opiniile punctuale și schimbătoare, derivate 
adesea din concepţiile generale pe care fiecare epocă le generează și apoi 
le abandonează - cum sunt teoriile după care se orientează la un 
moment dat artele și literatura, precum cele care au dat naștere 
romantismului, realismului etc. Superficiale aidoma modei, acestea din 
urmă sunt nestatornice ca vălurelele ce apar și se pierd fără încetare pe 
suprafaţa unui lac adânc. 

Marile credințe generale sunt în număr extrem de restrâns, iar 
formarea şi dispariția lor reprezintă pentru fiecare popor punctele 
culminante din istoria lui. Ele constituie osatura civilizațiilor. 

O opinie pasageră se strecoară foarte lesne în spiritul maselor, dar 
este extrem de dificil de ancorat aici o convingere durabilă, după cum la 
fel de dificil e să o smulgi de acolo după ce s-a cristalizat. Niciodată o 
convingere adâncă nu poate fi schimbată decât cu preţul unor violente 
revoluţii, şi aceasta numai atunci când credinţa și-a pierdut aproape 
definitiv dominaţia asupra spiritelor. Prin revoluţii, sunt complet 
respinse credințe aproape deja abandonate, dar împiedicate de jugul 
tradiţiei sa fie complet părăsite. Revoluţiile născânde sunt credinţe 
sfârșite. 

Momentul când o mare credinţă primeşte însemnul morţii coincide cu 
vremea când valoarea ei devine discutabilă. Nefiind decât ficţiune, orice 
credință generală supravieţuieşte doar atâta vreme cât nu va fi supusă 
analizei. Dar şi atunci când o credință este puternic zdruncinată, 
instituțiile care se reclamă din ea îşi conservă puterea și nu dispar decât 
în mod lent. Când, în sfârșit, şi-a pierdut complet forţa, tot ce se sprijinea 
pe ea se năruie. Nu s-a întâmplat până acum ca un popor să-și modifice 
credinţele fără a fi imediat constrâns să-și transforme elementele de 
civilizație. El le transformă până la adoptarea unei noi convingeri 
generale, viețuind între timp în anarhie. Convingerile generale sunt 
suportul necesar al civilizaţiilor, ele imprimă orientarea ideilor şi doar 
ele pot insufla credința și impune datoria. 

Întotdeauna popoarele au resimţit nevoia de a dobândi convingeri cu 
caracter general şi au înţeles din instinct că dispariţia acestora avea să le 
marcheze timpul decadenţei. Cultul fanatic al Romei a fost convingerea 
pe care și-au întemeiat romanii stăpânirea asupra lumii, dar imediat ce 
această convingere a slăbit, Roma a trebuit să piară. Numai când au ajuns 
la câteva convingeri comune, barbarii, demolatorii Romei, au atins acea 
coeziune care i-a scos din anarhie. 

Nu este lipsit de justificare faptul că popoarele și-au apărat 
întotdeauna convingerile în mod intolerant. Criticabilă din punct de 
vedere filosofic, intoleranţa reprezintă în viața naţiunilor o virtute. 
Numai pentru a consolida ori a menţine o convingere cu caracter general 

au fost înălțate atâtea ruguri în Evul Mediu și au murit cuprinși de 
disperare atâţia inventatori şi novatori care au evitat chinurile. Numai 
pentru a apăra credinţele generale s-a lăsat de-atâtea ori omenirea 
bulversată, și milioane de oameni au pierit - și vor mai pieri - pe 
câmpurile de bătălie. 

După cum am subliniat deja, în calea consolidării unei convingeri 
generale se înalță mari obstacole, dar, o dată împământenită, puterea 
acesteia rămâne multă vreme de neînvins și, oricât de falsă s-ar dovedi 
ea din punct de vedere filosofic, ajunge a se impune și celor mai luminate 
spirite. Vreme de cincisprezece secole, popoarele Europei au acceptat 
drept adevăruri de netăgăduit unele legende religioase, care, examinate 


în profunzime, sunt la fel de barbare] ca poveştile despre Moloch?, iar 
înspăimântătoarea absurditate a unui Dumnezeu răzbunându-se pe Fiul 
Său n-a fost sesizată decât după multe secole. Marilor genii, precum un 
Galileo Galilei, un Newton, un Leibniz, nu le-a trecut nici o clipă prin 
minte bănuiala că veridicitatea unor astfel de legende ar putea să fie 
pusă la-ndoială. Nimic nu dovedește mai bine puterea hipnotică asupra 
spiritelor exercitată de credinţele generale, dar nici nimic altceva nu 
relevă, tot atât de evident, umilitoarele limite ale spiritului nostru. 

De îndată ce o nouă dogmă se implantează în spiritul maselor, ea 
devine sursă de inspiraţie pentru instituţii, pentru artă și pentru morală 
- înstăpânirea ei este atunci absolută. Întreprinzătorii visează să o pună 
în practică, legislatorii să o aplice, filosofii, artiștii, poeţii caută să o 
traducă în cele mai diverse forme. 

Dintr-o mare convingere fundamentală pot să se ivească, la un 
moment dat, idei adiacente, dar acestea poartă întotdeauna pecetea 
credinţei care le-a dat naştere. Civilizaţia egipteană, civilizația Evului 
Mediu, civilizaţia musulmană a arabilor derivă dintr-un număr restrâns 
de credinţe religioase care au marcat până în cele mai mărunte elemente 


l Când spun barbare, mă refer la înțelesul filosofic. Practic, ele au fondat o civilizaţie 
complet nouă şi timp de secole i-au lăsat omului porți deschise către un miraculos 
paradis de vis şi de speranţă fără egal. 

2 Moloch (Malek în ebraică) - pretinsă divinitate cananeeană căreia i-au fost aduse 
drept ofrandă ființe omenești (n. t.) 

respectivele civilizaţii și se constituie în semne distinctive. Datorită 
convingerilor generale, oamenii fiecărei epoci se află într-o plasă de 
tradiții şi obiceiuri de al căror jug nu se scapă, care le conferă 
întotdeauna o oarecare asemănare şi în care sunt strâns prinse chiar şi 
spiritele cele mai independente. Singura tiranie adevărată este cea care 
se exercită în mod inconștient asupra spiritelor, căci este singura 
împotriva căreia nu se poate lupta. Tiberiu, Ginghis-han, Napoleon au 
fost, desigur, înfricoşători tirani. Dar, de dincolo de morminte, Moise, 
Buddha, Isus, Mahomed, Luther au exercitat întotdeauna asupra 
spiritelor un despotism de o altă profunzime. O conspirație poate să dea 
jos un tiran, dar ce ar putea un asemenea demers împotriva unei 
credințe adânc întipărite în cugete? În lupta ei violentă împotriva 
catolicismului, având asentimentul aparent al mulțimilor, în pofida 
procedeelor destructive nemiloase precum cele din vremea Inchiziției, 
marea Revoluţie franceză de la 1789 a fost învinsă. Dintotdeauna 
adevărații și singurii tirani ai omenirii au fost spectrele morţilor, sau 
iluziile făurite despre ele. 

Absurditatea din punct de vedere filosofic a unor credinţe generale n- 
a fost niciodată - repet - un obstacol în calea triumfului lor. Mai mult, 
acest triumf pare a nu fi posibil decât dacă ele sunt pătrunse de o 
oarecare misterioasă absurditate. Evidenta slăbiciune a convingerilor 
socialiste de astăzi nu le va împiedica să fie sădite în sufletul maselor. 
Într-adevăr, inferioritatea acestor convingeri în raport cu toate 
credințele religioase constă în aceea că idealul de fericire pe care cele din 
urmă îl promiteau, urmând a fi realizat într-o viaţă viitoare, nimeni nu 
putea să conteste împlinirea lui. Socialismul, promițând fericirea pe 
pământ, vanitatea promisiunii va apărea o dată cu primele încercări de 
aplicare în practică, și noua convingere îşi va pierde pe loc prestigiul. 
Puterea socialismului nu va spori decât până în momentul punerii lui în 
practică, și de aceea, chiar dacă noua religie, asemeni tuturor celor care 
au precedat-o, exercită la început o acţiune destructivă, ulterior nu va 
mai putea avea un rol creator. 

2. Opiniile schimbătoare ale maselor 


Dincolo de credinţele perene a căror forță am arătat-o mai sus, se află 
un strat de opinii, de idei, de gânduri care se nasc şi dispar în mod 
constant. Unele au o durată de-a dreptul efemeră, dar nici cele mai 
importante nu depășesc perioada unei generaţii. Am menţionat deja că 
schimbările survenite la acest nivel sunt mai degrabă superficiale decât 
reale, purtând întotdeauna pecetea calităților rasei. Când ne-am referit 
de exemplu, la instituţiile politice din Franţa, am arătat că partide 
aparent foarte deosebite între ele - monarhiste, radicale, socialiste etc. - 
au aceleași idealuri, care ţin de structura mintală a poporului nostru, 
căci, sub nume identice, la alte națiuni, aflăm idealuri diferite. Numele 
date, adaptările înşelătoare nu schimbă fondul lucrurilor. Burghezii 
Revoluţiei franceze, toți hrăniți din scrieri latine, ai ochii aţintiţi asupra 
republicii romane, adoptându-i legile și... togile, nu au devenit nicidecum 
romani, ci au stat doar sub vraja unei puternice sugestii istorice. Rolul de 
a cerceta ceea ce supraviețuiește din vechile credințe sub aparentele 
schimbări îi revine filosofului şi tot lui îi incumbă sarcina de a detecta în 
vâltoarea opiniilor direcțiile determinate de credințele majore și de 
spiritul popoarelor. 

Fără aceste criterii, s-ar putea crede că masele își schimbă frecvent și 
după bunul plac convingerile politice ori credinţele religioase. Într- 
adevăr, întreaga istorie - politică, religioasă, artistică, literară - pare a 
dovedi lucrul acesta. 

Să considerăm, de exemplu, o scurtă perioadă - de la 1790 la 1820 în 
Franţa - adică treizeci de ani, durata unei generații. În acest interval, 
masele, monarhiste la început, au devenit revoluţionare, apoi 
imperialiste pentru a redeveni monarhiste. Cât despre religie, s-a trecut, 
în aceeași vreme, de la catolicism la ateism, apoi la deism înainte de 
revenirea la formele cele mai exagerate de catolicism. Dar nu numai 
masele, ci și cei care le-au condus au fost antrenați în aceleași schimbări. 
lată-i, bunăoară, pe membrii Convenţiei, dușmani înfocaţi ai regelui, 
respingând și zeii şi stăpânii, cum au devenit umili slujitori ai lui 
Napoleon și cum au purtat mai apoi cu pioșenie lumânări în, cadrul 
procesiunilor sub Ludovic al XVIII-lea! 

Dar în următorii șaptezeci de ani? Alte schimbări, din nou, la nivelul 
opiniilor maselor! „Perfidul Albion” de la începutul secolului a devenit 
aliatul Franţei sub moștenitorul lui Napoleon; Rusia, duşmana Franţei, în 
două războaie, a ajuns să fie considerată subit o mare ţară prietenă. 

În literatură, în artă, în filosofie succesiunea curentelor de opinie se 
manifestă încă și mai rapid. Romantism, realism, naturalism - se nasc și 
pier rând pe rând. Artistul și scriitorul lăudaţi ieri sunt profund 
dispreţuiți, mâine. 

Dar, dacă analizăm aceste schimbări, în aparenţă atât de radicale, ce 
observăm? Toate cele contrare convingerilor generale și spirituali-tăţii 
popoarelor nu au decât o durată efemeră, și fluviul ieşit din matca lui 
curând își reia cursul. Opiniile ce nu au legături cu credinţele generale, cu 
spiritualitatea unui popor și, prin urmare, nu ar putea aveatrăinicie, sunt 
în voia hazardului sau, dacă preferaţi, a celor mai neînsemnate schimbări 
de mediu. Formate pe baza sugestiei și a contagiunii, ele sunt 
momentane, se nasc și pier de multe ori tot atât de repede ca vălurirea 
nisipului la malul mării. 

în zilele noastre, totalitatea opiniilor schimbătoare ale maselor este 
mai mare ca niciodată, iar faptul are trei cauze diferite. 

În primul rând, din pricină că vechile credinţe își pierd în mod 
progresiv tăria, nu mai au aceeași foiţă ca odinioară asupra opiniilor 
pasagere pentru a le da o anumită orientare. Estomparea convingerilor 
perene lasă locul unei multitudini de opinii particulare fără trecut, dar şi 
fără viitor. 

În al doilea rând, faptul că puterea crescândă a maselor îşi găseşte din 
ce în ce mai puţin o contrapondere face ca mobilitatea, extremă a ideilor 
maselor sa se manifeste neîngrădit. 

Un alt motiv îl constituie dezvoltarea presei, prin intermediul căreia 
sunt vehiculate cele mai contrare păreri. Sugestiile generate sunt curând 
demolate de sugestii diferite. Nici o opinie nu ajunge să se răspândească 
deplin şi toate sunt sortite unei existenţe efemere. Pier înainte de a se fi 
propagat îndeajuns pentru a deveni opinii generale. 

Aceste trei cauze conduc la un foarte nou fenomen în istoria omenirii, 
caracteristic epocii actuale: neputința guvernanților de a dirija opinia 
maselor. 

Până odinioară, şi când spun odinioară mă refer la trecutul foarte 
apropiat, acţiunea guvernelor, influenţa câtorva scriitori şi a unui mic 
număr de ziare constituiau adevărate foruri pentru opinia publică. 

Astăzi, scriitorii şi-au pierdut influenţa, iar ziarele nu mai reuşesc 
decât să reflecte opinii, nu să le formeze. Cât despre guvernanţi, departe 
de a orienta opinia publică, ei caută doar să nu se abată de la cursul 
acceptat. Teama lor de opinia publică este uneori vecină cu teroarea 
paralizantă, care-i face să-și curbeze coloana vertebrală a conduitei. Așa 
încât opinia maselor tinde să devină, din ce în ce, supremul element care 
reglează viaţa politică. Ele ajung să impună până și alianţe, cum am văzut 
că s-a întâmplat în cazul alianţei cu Rusia, ce-şi are originea aproape 
exclusiv într-o mișcare populară. 

Un simptom curios în zilele noastre este că papii, regii şi împărații se 
supun mecanismului interviului ca să-şi expună, pentru mase, ideile pe o 
temă dată. S-a spus că în politică nu încap sentimentele. Dar oare se mai 
menţine această aserțiune când observăm cum politica se ghidează după 
impulsurile maselor schimbătoare ce nu cunosc rațiunea și sunt animate 
exclusiv de afecte? 

lar presa, altădată formatoare de opinie, a fost nevoită, ca și 
guvernele, să se retragă în faţa forței maselor. Ea rămâne, fără îndoială, o 
putere considerabilă, dar numai pentru că reprezintă exclusiv reflectarea 
opiniilor populare și a neobositelor lor variaţii. Devenită simplă agenţie 
de informaţii, presa renunţă să impună idei, doctrine, se pliază după 
gândirea publică, constrânsă la aceasta din necesităţi concurenţiale, 
pentru a nu-și pierde cititorii. Vechile organe sobre și influente de 
altădată, pe care generaţia precedentă le „asculta” ca pe adevărate 
oracole, au dispărut ori au ajuns nişte fițuici de informaţii încadrate de 
cronici amuzante, de cancanuri mondene și de reclame. Ce ziar mai este 
acum destul de bogat pentru a le permite redactorilor lui să exprime 
opinii personale și ce impact ar putea avea o astfel de publicaţie asupra 
unor cititori care nu cer decăt să fie informaţi sau amuzaţi? Critica nu 
mai are puterea să lanseze o carte sau o piesă de teatru, ea poate să 
distrugă, iar nu să fie folositoare. Atât de acută e conștiința inutilităţii 
opiniilor personale, încât, în general, ziarele şi-au suprimat cronicile 
literare, mărginindu-se la a menţiona titlurile cărților, lângă două-trei 

rânduri de prezentare și, peste douăzeci de ani, același lucru se va 
întâmpla probabil și cu cronicile teatrale. 

A pândi fluctuațiile părerilor din sânul maselor - iată preocuparea de 
bază a presei și a guvernelor. Ce efect va produce cutare eveniment, 
cutare proiect de lege, cutare discurs electoral - asta trebuie să se 
cunoască. Sigur, nu e ușor, căci nimic nu este mai schimbător și mai 
alunecos decât opinia publică: ceea ce ieri era aclamat de mase, astăzi e 
pus la stâlpul infamiei. 

Această lipsă de direcționare a opiniei publice și destrămarea 
credințelor generale au avut drept rezultat o fărâmiţare a convingerilor 
şi indiferența crescândă a maselor, ca şi a indivizilor care le compun, față 
de tot ce nu are o legătură directă cu interesele lor imediate. Problemele 
de doctrină, ca, de pildă, socialismul, nu își află apărători cu adevărat 
convinşi decât în rândul păturilor needucate ale populațiilor: mineri, 
muncitori din fabrici şi uzine. Micul burghez, chiar muncitorul cât de cât 
şcolit sunt deja sceptici. 

Evoluţia care se operează de treizeci de ani în această direcție este 
evidentă. Înainte, opiniile aveau o orientare generală, derivând din 
adoptarea unei credințe fundamentale. Simplul fapt de a fi fost 
monarhist impunea, cu fatalitate, anumite idei acceptate, iar faptul de a fi 
fost republican conferea convingeri contrare. Monarhistul vorbea despre 
revoluție cu oroare, iar republicanul cu venerație. Unele nume, precum 
cele ale lui Robespierre și Marat, erau rostite de cei din urmă cu 
devoțiune, în timp ce altele, ca Cezar, Augustus, Napoleon, nu puteau fi 
articulate fără a fi însoţite de invective. Până și în Sorbona noastră 
prevala această simplă înţelegere a istoriei. 

Astăzi, sub lupa analizei, orice opinie își pierde prestigiul, se uzează, 
încât rămân puţine idei capabile să ne înflăcăreze. Omul modern este tot 
mai cuprins de indiferență. 

Dar să nu deplângem prea tare pulverizarea generală a opiniilor. 
Simptom al decadenţei în viața unui popor, ea nu poate fi, totuși, 
contestată. Vizionarii, apostolii, îndrumătorii, adică toţi acei oameni 
nutrind înalte și de nezdruncinat convingeri, au, desigur, o cu totul altă 
forță decât nihiliştii, demolatorii și indiferenţii. Să nu uităm că, la forța 
actuală a maselor, dacă o singură opinie ajunge să se impună, ea este 

imediat învestită cu o putere tât de tiranica, încât totul se va înclina în 
faţa ei. Și atunci timpul libertății de analiză se va fi oprit pentru multă 
vreme. Masele sunt uneori stăpâni pacifişti, ca Tiberiu la vremea lui, dar 
ele au și năvalnice capricii. O civilizaţie care ar încăpea pe mâna lor ar fi 
lăsată pradă prea multor hazarduri pentru a dăinui. Ceea ce i-ar amâna 
prăbușirea ar fi chiar această mobilitate a opiniilor și indiferența 
crescândă a maselor față de credinţele generale, perene. 

CARTEA A III-A 


CLASIFICAREA ȘI DESCRIEREA 
CATEGORIILOR DE MASE 

Capitolul I 
CLASIFICAREA MASELOR 


Până acum, în lucrarea de față, am urmărit trăsăturile generale ale 
maselor. În continuare, vom urmări caracteristicile particulare, specifice 
diverselor categorii de mase. 

Vom începe cu simpla mulţime. În forma ei inferioară, aceasta se 
compune din indivizi de rase diferite, legaţi doar prin voinţa, mai mult 
ori mai puţin respectată, a unui conducător. Un exemplu tipic îl 
constituie hoardele barbare de origini diferite, care timp de mai multe 
secole au invadat Imperiul roman. 

Pe o treaptă superioară acestor mulțimi lipsite de coeziune, se 
situează cele care, sub acțiunea anumitor factori, au dobândit 
caracteristici comune sfârșind prin a forma un popor. În diverse ocazii, 
ele prezintă trăsăturile maselor, dar acestea rămân întotdeauna incluse 
în particularităţile de popor. 

Diversele tipuri de masel ce pot fi observate la nivelul oricărui popor 
se împart după cum urmează: 


1° Anonime (mulțimea de pe străzi, de exemplu) 
A Mase | 2° Non-anonime (jurii, adunări parlamentare etc.) 


eterogene 
1* Secte (clasa politică, ordine religioase etc.) 
B Mase omogene 2* Caste (militarii, preoţii, muncitorii etc.) 

3* Clase (burghezia, țărănimea etc.) 


1 Detalii asupra diverselor tipuri de mase am prezentat în ultimele mele lucrări: La 
psychologie politique (Psihologia politică) , Les opinions et les croyances (Opiniile şi 
credinţele), Psychologie des révolutions (Psihologia revoluțiilor). 

1. Masele eterogene 


Aceste colectivități se compun din indivizi oarecare, cu profesii și 
niveluri de inteligenţă diferite. Am arătat deja în această lucrare că 
psihologia oamenilor în gloată diferă în mod esenţial de psihologia 
individuală a membrilor ei și că gradul de inteligență nu are nici un efect 
în acest sens, în cazul masei singurele care acţionează fiind sentimentele. 

Un factor fundamental - rasa - conduce la diferenţe sensibile între 
diferitele tipuri de mase eterogene. 

Am insistat în mai multe rânduri asupra rolului acestui factor, arătând 
că este factorul cu cea mai mare înrâurire asupra acţiunilor omeneşti, așa 
încât influenţa lui se manifestă și la nivelul caracteristicilor maselor. O 
mulțime formată din indivizi oarecare, fără legătură până atunci între ei, 
dar fiind cu toții chinezi sau englezi, va fi total diferită de o mulţime de 
indivizi oarecare, dar de naţionalităţi variate: ruşi, francezi, spanioli etc.” 

Profundele divergențe determinate de constituția mintală ereditară, 
manifestă în felul de gândire şi simţire al oamenilor, izbucnesc - oricât 
de convergente ar fi în aparenţa interesele care îi reunesc - în acele 
împrejurări, destul de rare, de altfel, când mai mulţi indivizi de 
naționalități diferite ajung şi constituie, în proporţii aproape egale, 
aceeași masă de oameni. Încercările socialiștilor de a-i face să fuzioneze 
pe muncitorii din diferite ţări, în cadrul unor mari congrese, au sfârşit 
întotdeauna în aprige discordii. Pentru a-şi împlini dezideratele, o masă 
de oameni de origine latină, fie ea revoluţionară, fie conservatoare, va 
face întotdeauna apel la stat. Dimpotrivă, o masă de englezi sau de 
americani nu recurge la stat și nu se adresează decât iniţiativei 
particulare. O masă de francezi ţine înainte de orice la egalitate, iar o 
masă de englezi la libertate. Aceasta diferență de rasă generează aproape 
tot atâtea tipuri de mase câte naţiuni există. 

Spiritul de rasă domină în întregime spiritul masei de oameni. El este 
substratul puternic care limitează oscilațiile. Particularităţile maselor 
sunt cu atât mai puţin pregnante cu cât spiritul de rasă este mai puternic. 
Este o lege de bază privitoare la mase. Spiritul de gloată și dominaţia 


95 


gloatei constituie barbaria sau revenirea la barbarie. Numai prin 
dobândirea unui spirit puternic națiunea se poate sustrage din ce în ce 
mai mult de sub stăpânirea iraţională a gloatei și iese din era barbariei. 

În afară de rasă, singura diferențiere importantă la nivelul maselor 
eterogene este clasificarea lor în mulțimi anonime, ca de pildă cele din 
stradă, şi mulţimi non-anonime, cum sunt adunările constituite în 
vederea unor deliberări, de tipul juriilor. Sentimentul responsabilității, 
inexistent la cele dintâi și dezvoltat la celelalte, conferă actelor lor 
orientări adesea diferite. 


2. Masele omogene 


Din această categorie fac parte sectele, castele şi clasele. Dacă sectele, 
reprezentând primul nivel de organizare a maselor omogene, cuprind 
indivizi diferiţi în privinţa educaţiei, profesiei, mediului social din care 
provin, dar uniţi prin credinţa ori convingerile lor (așa se prezintă 
grupările politice sau religioase), castele sunt cel mai înalt grad de 
organizare pe care îl presupune o masă de oameni, însumând indivizi cu 
aceeași profesie, cu nivel asemănător de educaţie, proveniţi din medii 
aproape identice (de exemplu, castele militare ori sacerdotale). 

Clasa este formată din indivizi diferiţi ca origine, reuniți nu printr-o 
credință ori convingere comună, ca membrii sectei, nici prin același gen 
de ocupaţii profesionale, ca membrii unei caste, ci prin anumite interese, 
anumite obiceiuri sau practici de zi cu zi și un nivel asemănător de 
educație. În această categorie se pot înscrie clasa burgheziei, clasa 
țărănească etc. 

Deoarece obiectul acestei lucrări vizează doar masele eterogene, voi 
prezenta în continuare numai unele categorii tipice acestui tip de 
mulțime. 

Capitolul || 
MASELE AȘA-ZIS CRIMINALE 


Mulțimile care ajung, după o anumita perioadă de excitație, la starea 
de simple automate inconștiente dirijate prin sugestie e greu să fie 
calificate drept criminale. Voi folosi însă acest termen pentru că a fost 
consacrat prin numeroase lucrări de psihologie. Unele acte ale maselor 
sunt, desigur, criminale în sine, aşa cum este „criminală” devorarea unui 
indian de către tigrul care și-a lăsat mai întâi puii să-l ciopârțească spre a 
se amuza. 

În general, crimele maselor sunt rezultatul unei sugestii puternice, iar 
indivizii care au luat parte la ele sunt convinși că au împlinit o îndatorire. 
Fireşte, suntem departe de cazul criminalului obișnuit. 

Se poate cita drept exemplu tipic asasinarea guvernatorului Bastiliei, 
dl de Launay. După ocuparea acestei fortărețe, guvernatorul, înconjurat 
de o mulțime foarte excitată, era lovit din toate părţile. Unii au propus sa 
fie spânzurat, alţii să i se taie capul sau să fie legat de coada unui cal. 
Zbătându-se cu disperare, el l-a lovit din nebăgare de seamă pe unul 
dintre cei prezenţi. Abia atunci când cineva a strigat ca cel lovit să-i taie 
gâtul şi mulţimea a întâmpinat sugestia cu urale, s-a trecut efectiv la 
acțiune. 

„Cel lovit, un bucătar fără slujbă și cam tâmpit, care se afla la Bastilia 
atras de curiozitate, a socotit că, dacă aceea era părerea generală, 
acțiunea lui era foarte patriotică, poate chiar demnă de a fi răsplătită cu o 
medalie pentru că a ucis un monstru. Cu sabia care i se întinde lovește 
ceafa goală a guvernatorului, dar sabia nu era ascuţită. Atunci scoate din 
buzunar un cuţit cu mâner negru şi, cu aptitudinile lui de bucătar ştiind 
să tranşeze carnea, duce la bun sfârşit operaţiunea.”. 

Exemplul este cât se poate de edificator în privința mecanismului 
descris teoretic de noi: supunere față de o sugestie, cu atât mai puternică 

fiind colectivă, convingerea criminalului că va comite un gest meritoriu, 
convingere perfect întemeiată, căci are aprobarea unanimă a 
concetățenilor. Un asemenea act poate fi socotit criminal din punct de 
vedere legal, nu și din punct de vedere psihologic. 

Trăsăturile generale ale maselor criminale nu se deosebesc de 
caracteristicile tipice ale maselor analizate de noi: capacitatea de a cădea 
pradă unei sugestii, credulitate, mobilitate, exagerarea sentimentelor - 
bune sau rele - manifestarea anumitor foirme de comportament etc. 

Toate acestea se regăsesc cu prisosință la una dintre gloatele care au 
lăsat o amintire dintre cele mai sumbre din istoria Franţei; septembriștii, 
şi ale cărei fapte prezintă, de altfel, multe similitudini cu cele petrecute în 
Noaptea Sfântului Bartolomeu. Dau în continuare amănunte extrase din 
relatarea lui Taine, bazată pe mărturiile vremii. 

Nu se știe cine anume a dat ordinul sau doar a sugerat ca din închisori 
să fie scoși și apoi masacrați deţinuţii. Fie că a fost Danton, cum e foarte 
posibil, sau un altul, are mai puţină importanţă, aici, singurul fapt demn 
de interes este sugestia puternică acționând asupra mulţimii care şi-a 
asumat sarcina masacrului. 

Armata masacratorilor număra aproape trei sute de persoane și 
constituie tipul „ideal” de masă eterogenă. Pe lângă câţiva nemernici 
sadea, ea se compunea din negustorași ori meseriași foarte diverși: 
cizmari, lăcătuși, zidari, frizeri, mici funcţionari, etc. Sub înrâurirea 
sugestiei, asemeni bucătarului pomenit mai sus, ei au dobândit 
convingerea că îndeplinesc o datorie patriotică şi își asumă dubla funcţie, 
de judecători şi de călăi, nesocotindu-se o clipă niște criminali. 

Pătrunşi de importanţa rolului lor, încep a institui un soi de tribunal, 
prilej cu care ies în evidenţă spiritul simplist și echitatea nu mai puţin 
simplistă a maselor. Având în vedere numărul considerabil de acuzaţi, se 
ia mai întâi decizia ca nobilii, preoţii, ofiţerii, slujitorii regelui adică toți 
acei indivizi care prin însăşi profesiunea lor erau dovadă vie a vinovăţiei 
în ochii unui bun patriot - să fie masacrați în grupuri, fără alte decizii 
speciale. Ceilalţi sunt judecaţi după înfățișare ori după reputaţie. 

Astfel satisfăcută conștiința ei rudimentară, mulțimea poate proceda 
legal la masacrare, dând frâu liber instinctelor feroce (a căror geneză am 
arătat-o deja), pe care colectivităţile sunt în măsură să le ducă la un 

foarte înalt grad. Ceea ce nu va împiedica - și asta este o regulă a 
mulțimilor - manifestarea concomitentă a simțămintelor contrare: o 
sensibilitate tot atât de exacerbată ca ferocitatea. 

„Ei manifestă simpatia expansivă şi impresionabilitatea promptă a 
muncitorului parizian. Unul din noii demnitari, aflând că la Abbaye 
deținuții fuseseră lăsaţi fără apă timp de douăzeci și șase de ore, a vrut 
să-l omoare pe cel ce comisese neglijenţa, și ar fi făcut-o fără rugăminţile 
fierbinţi venite chiar din partea deţinuţilor. Când un prizonier era achitat 
(de tribunalul lor improvizat), gărzile și asasinii îl îmbrăţișau plini de 
efuziune şi se aplauda îndelung, apoi cu toţii se întorceau să-i omoare pe 
alţii. În timpul masacrului a domnit o vese-lie necontenită: se dansa şi se 
cânta în jurul cadavrelor, erau aduse bănci „pentru doamne”, iar acestea 
își manifestau bucuria că văd cum sunt uciși aristocrații. Echitatea 
„funcţiona”, de asemenea. La Abbaye, unul dintre asasini s-a plâns că 
doamnele așezate mai în spate nu văd bine şi că doar unii dintre cei 
prezenţi au plăcerea de a-i lovi penobili. 

S-a considerat că observaţia era întemeiată și s-a decis ca victimele să 
fie purtate între două șiruri de asasini care nu aveau voie să lovească 
decât cu dosul spadei, pentru ca supliciul să fie prelungit. La Force, 
victimele, dezbrăcate complet, erau ciopârțite o jumătate de ceas și abia 
apoi, după ce toată lumea a văzut bine, li se dădea lovitura finală, 
sfârtecându-li-se pântecele.” 

Masacratorii erau foarte scrupuloși și animați de un simţ moral deja 
semnalat de noi în sânul mulțimilor: ei au depus pe mesele comitetelor 
revoluţionare banii și bijuteriile victimelor. 

În toate acestea se regăsesc formele rudimentare de gândire, specifice 
gloatelor. Astfel, după ce au fost suprimaţi o mie două sute - o mie cinci 
sute de dușmani ai poporului, cineva a remarcat, și sugestia lui a fost pe 
dată acceptată, că în celelalte închisori erau cerșetori bătrâni, vagabonzi, 
tineri fără căpătâi - adică tot atâtea guri inutile de care ar fi bine să se 
debaraseze. De altfel, și printre ei se află cu siguranță dușmani ai 
poporului, cum ar fi o anume doamnă Delarue, văduva unui acuzat de 
otrăvire: „Trebuie că e furioasă că se află la-nchisoare; dacă ar putea, ar 
da foc Parisului. Trebuie că a și spus-o, da, a spus-o!” Demonstrația pare 
suficientă și toți sunt masacrați la grămadă, inclusiv vreo cincizeci de 

copii între doisprezece și șaptesprezece ani, care puteau deveni, desigur, 
dușmani ai poporului și, prin urmare, trebuia lichidaţi. 

După o săptămână de lucru, toate operaţiunile au fost terminate și 
masacratorii au putut să se gândească la odihnă. Nutrind convingerea 
intimă că patria are de ce sa le fie recunoscătoare, au cerut recompensă 
de la autorităţi, cei mai zeloşi pretinzând chiar o medalie. 

Comuna din Paris, de la 1871, oferă la rândul ei multe fapte 
asemănătoare. lar influența tot mai mare a maselor și capitulările 
succesive ale puterii în faţa lor ne vor furniza cu siguranţă și alte 
exemple de acest fel. 

Capitolul III 
JURAȚII DE LA CURTEA CU JURI 


Un excelent exemplu de mulţime eterogenă non-anonimă îl constituie 
corpul de juraţi de la Curtea cu Juri, unde regăsim și influenţa sugestiei 
ori a „călăuzei”, şi manifestările inconștiente predominante, și firava 
înclinaţie spre gândire etc. 

Studierea Curţii cu Juri ne prilejuiește de asemenea observarea unor 
interesante tipuri de eroare ce le-ar putea comite persoanele neiniţiate 
în psihologia colectivităţilor. 

Mai întâi, juraţii ne oferă dovada importanţei reduse, în privinţa 
deciziilor, a nivelului mintal al celor care compun o masă de oameni. Am 
constatat deja că, la nivelul unei adunări menite deliberărilor, chemate 
să-și exprime opinia asupra unei chestiuni neavând caracter tehnic, 
inteligenţa nu joacă nici un rol: oamenii de știință ori artiștii strânși 
laolaltă nu emit, pe teme foarte generale, judecăţi cu mult diferite de cele 
produse de o adunare de zidari. În diverse epoci, persoanele din 
componenţa corpului de juraţi erau alese cu grijă dintre categoriile de 
oameni instruiți: profesori, înalţi funcţionari etc. Astăzi juraţii se 
recrutează mai ales dintre micii comercianţi, micii patroni şi funcţionari 
mărunți. Spre marea surprindere a specialiştilor în domeniu, indiferent 
de compoziția corpului de juraţi, statisticile arată că deciziile sunt 
identice. Chiar şi magistraţii, în general ostili instituţiei corpului de 
juraţi, au recunoscut veridicitatea acestei constatări. lată, în această 
privinţă, unele remarci ale unui fost președinte de Curte cu Juri, d-l 
Berard des Glajeux, extrase din Memorii/esale: 


Astăzi alegerea juraților se află în mâinile consiliilor municipale, care 
admit sau resping anumite persoane, după bunul lor plac, în funcţie de 
interese politice şi electorale... Majoritatea celor selectați sunt 
comercianţi mult mai neînsemnaţi decât cei desemnați odinioară pentru 


101 


această însărcinare, sunt mărunți funcţionari ai administraţiilor. Mulţi 
dintre ei manifestă zelul neofitului și al oamenilor de bine, și situația 
este adesea jenantă - spiritul juraţilor nu s-a schimbat: verdictele lor 
rămân aceleași. 


Din acest pasaj, să reținem concluzia, pe deplin justă, trecând peste 
explicații care sunt nemulțumitoare. Dar acest din urmă aspect nu 
trebuie să ne mire, căci psihologia maselor, și prin urmare și a juraţilor, a 
rămas la fel de necunoscută pentru majoritatea magistraţilor. O dovadă 
în acest sens ne-o oferă acelaşi autor citat mai sus, care povesteşte cum 
un ilustru avocat de la Curtea cu Juri, Lachaud, făcea sistematic uz de 
dreptul său de a recuza, respingând toţi indivizii inteligenţi propuși ca 
juraţi. Or, experienţa - și numai experienţa - ne-a arătat, în cele din 
urmă, perfecta inutilitate a recuzărilor. De altfel, cel puţin la Paris, 
Ministerul public și avocaţii au renunţat complet la acest drept căci, după 
cum remarca şi des Glajeux, verdictele nu s-au schimbat - „ele nu sunt 
nici mai bune, nici mai rele”. 


Aidoma oricărei mase de oameni, juraţii sunt înclinați spre 
sentimentalisme și prea puţin deschişi la raționamente. „Ei nu rezistă, 
scrie un avocat la vederea unei femei care alăptează sau a unor orfani”. 
„O femeie drăguță, zice des Glajeux, poate cu ușurință să câștige 
bunăvoința juraţilor.” 

Neîndurători față de crimele care i-ar putea privi - fără îndoială, 
redutabile pentru societate în ansamblul ei -, juraţii manifestă, 
dimpotrivă, indulgență față de crimele pasionale. Rareori sunt aspri cu 
fetele-mame care îşi ucid pruncii și sunt şi mai îngăduitori cu fetele 
abandonate ce-i agresează pe cei ce le-au sedus. Simt din instinct că 
asemenea delicte nu sunt periculoase pentru societate și că, într-o ţară 
unde legea nu protejează fetele abandonate, răzbunarea unora dintre ele 
este mai degrabă utilă decât dăunătoare, fiind menită a-i intimida pe 
potenţialii seducători. 

Ca orice mulțime, juraţii sunt impresionați puternic de prestigiu, ceea 
ce îl face pe des Glajeux să remarce că, deşi foarte democratic sub 
raportul compoziţiei, corpul de juraţi se arată aristocratic prin afecte: 

„Renumele, rangul nobiliar, averea impresionantă, un avocat ilustru ce îi 
apără, tot ceea ce este distins şi strălucitor - iată atuuri ale acuzaților în 
fața juraţilor”. 

A stârni sentimentele juraților, a folosi cu măsură raționamentul, în 
forme cât mai rudimentare - iată principala preocupare a unui bun 
avocat. De altfel, un celebru avocat englez, cu răsunătoare succese la 
Curtea cu Juri, a analizat minuţios aceste metode: 


În timp ce pledează, avocatul îi urmăreşte cu atenţie pe juraţi. intuiţia 
şi experienţa îl ajută să le citească pe chipuri efectul fiecărei faze, 
fiecărui cuvânt rostit de el și să tragă concluzii. Trebuie să-i repereze 
mai întâi pe cei care sunt cuceriţi din start pentru cauza lui, după care 
este preocupat de ceilalți, mai puțin dispuși de a se lăsa convinşi, 
încercând să înțeleagă ce îi face să fie ostili acuzatului. Este partea cea 
mai delicată din demersul avocatului, căci pot exista mii de motive 
pentru a dori să condamni un om, dincolo de comandamentele justiţiei. 


Aceste câteva rânduri cuprind esenţa artei oratorice şi dovedesc 
inutilitatea discursurilor gândite dinainte, căci în fiecare moment, în 
funcţie de impresiile produse asupra auditoriului, poate fi nevoie să 
schimbi cuvintele pe care doreai să le folosești. 

Oratorul nici nu trebuie să-i convingă pe toţi juraţii, ci doar pe cei cu 
influenţă în determinarea opiniei generale. Și în rândul juraţilor, ca în 
orice colectivitate, un mic număr de indivizi îi dirijează pe ceilalţi. „Ştiu 
din experienţă, declara avocatul englez pomenit mai sus, că în momentul 
când dau verdictul, unul sau doi oameni energici îi antrenează și pe 
ceilalți juraţi”. Acești doi sau trei oameni trebuie convinși cu abilitate 
prin sugestie. Înainte de toate e nevoie să le placi. Individul integrat într- 
o colectivitate căreia i-ai plăcut este în bună parte deja cucerit și înclinat 
să-ți aprecieze favorabil toate motivațiile. lată în acest sens relatarea 
unei întâmplări pe cât de amuzantă, pe atât de edificatoare: 


În timp ce-și rostea pledoaria, Lachaud nu îi scăpa din ochi pe doi sau 
trei jurați pe care îi ştia ori îi simţea influenţi, dar şi îndărătnici. În 
general, reușea să înfrângă rezistenţa acestor recalcitranţi, dar, totuși, 
odată, în provincie, a dat de unul pe care l-a bombardat în zadar vreme 

de trei sferturi de ceas, cu argumentaţia lui din ce în ce mai stăruitoare, 
primul din rândul doi, juratul șapte. Exasperant! Deodată, în toiul unei 
pătimașe demonstraţii, Lachaud se opreşte și se adresează președintelui 
Curții: „Domnule preşedinte, n-aţi putea cere să fie trasă draperia de- 
acolo? Pe domnul care este juratul șapte l-a orbit de tot soarele”. Juratul 
şapte s-a îmbujorat, a zâmbit și a mulțumit. Fusese cucerit pentru cauza 
apărării. 


În ultimul timp, multe condeie, dintre cele mai respectabile, au 
încercat zadarnic să combată instituția corpului de juraţi, cu toate că 
reprezintă, totuşi, singura protecție împotriva frecventelor erori ale unei 


caste nesupuse nici unui control. Unii cereau ca juraţii să fie aleși doar 
dintre indivizi instruiți, dar deja am demonstrat că deciziile unor astfel 
de persoane sunt asemănătoare cu verdictele care se dau astăzi. Alţii, 
insistând asupra erorilor juraţilor, au pretins ca aceştia din urmă să fie 
înlocuiţi de persoane cu pregătire juridică. Dar cum se poate uita că 
erorile ce le sunt reproşate juraţilor sunt cele comise mai întâi de către 
magistrați, căci acuzatul deferit juraţilor a fost găsit vinovat de o întreagă 
suită de magistrați: judecătorul de instrucţie, procurorul Republicii și 
Procuratura. Oare, nu se vede în acest caz, că dacă ar fi fost judecat în 
mod definitiv de către magistrați în locul juraţilor, acuzatul și-ar fi 
pierdut singura lui șansă de a fi recunoscut nevinovat? Erorile juraților 
sunt întotdeauna, în primul rând, erorile magistraţilor. Numai aceștia 
trebuie acuzaţi atunci când vedem erori judiciare deosebit de grave, 
precum condamnarea acelui doctor X, care, fiind urmărit de un judecător 
de instrucție extrem de încăpățânat, pe baza denunţului unei fete pe 
jumătate cretină, care îl acuza pe medic că a făcut-o să avorteze pentru 
treizeci de franci, ar fi fost trimis la ocnă dacă nu îl salva explozia de 
indignare publică care i-a adus graţierea imediată din partea șefului 
statului. Onorabilitatea condamnatului, proclamată de către concetăţenii 
săi, făcea evidentă enormitatea greșelii. Magistraţii au recunoscut-o ei 


1 Magistratura este singurul sector al administrației ale cărui acte nu sunt controlate de 
nimeni. Toate revoluțiile democratice din Franța n-au reușit să cucerească dreptul de 
habeas corpus de care Anglia este atât de mândră. l-am alungat pe tirani, dar in fiecare 
oraș magistratul dispune de onoarea și de libertatea cetăţenilor. 

înşişi. În acelaşi timp, din spirit de castă, s-au străduit să împiedice 
semnarea grațierii. În toate afacerile asemănătoare, înconjurat de detalii 
tehnice din care nu înţelege nimic, juriul se ia, în mod natural, după 
ministerul public, gândindu-se că totuși afacerea a fost instrumentată de 
magistrați obișnuiți cu toate subtilitățile. Care sunt adevărații autori ai 
greșelii: juraţii sau magistrații? Să păstrăm cu grijă juriul. El constituie 
poate singura categorie de mulțime pe care nici o individualitate nu ar 
putea-o înlocui. Numai juriul poate tempera intransigenţa legii, egală 
pentru toți în principiu, oarbă, fără a recunoaște cazurile particulare. 
Inaccesibil milei, necunoscând decât textele, judecătorul, cu duritatea sa 
profesională, ar da aceeași pedeapsă spărgătorului asasin şi fetei sărace 
conduse la infanticid din pricina că a fost abandonată de cel ce a sedus-o 
şi din cauza sărăciei. Juriul simte din instinct că fata sedusă este cu mult 
mai puţin vinovată decât seducătorul care scapă de rigorile legii şi că ea 
merită indulgenţa sa. 

Cunoscând psihologia castelor și psihologia celorlalte tipuri de 
mulțimi, nu văd nici un motiv pentru care, dacă aș fi acuzat pe nedrept de 
crimă, să nu prefer a avea de-a face mai degrabă cu juraţi decât cu 
magistrați. Cu primii aş avea mai multe șanse de a mi se recunoaște 
nevinovăția. Să ne temem de forţa maselor, dar să ne îngrozim de-a 
dreptul de aceea a unor caste: masele pot fi convinse, castele rămân 
întotdeauna intransigente. 

Capitolul IV 
MASELE ELECTORALE 


Masele electorale, adică acele colectivități chemate să-i aleagă pe 
titularii unor funcţii, constituie un tip de mulțime eterogenă, dar, având o 
singură menire, precis determinată: să aleagă între diferiți candidaţi, ea 
nu prezintă decât anumite însușiri ale maselor. Aici se observă cu 
precădere slaba înclinare de a gândi, lipsa spiritului critic, iritabilitatea, 
credulitatea şi naivitatea. În hotărârile maselor electorale mai 
descoperim influenţa „cârmacilor” şi rolul unor factori precum afirmaţia, 
repetiţia, prestigiul şi contagiunea. 

Să analizăm cum sunt seduse masele electorale. Procedeele cu cei mai 
mari sorți de izbândă în această direcție sunt perfect edificatoare asupra 
psihologiei lor. 

Prima calitate pe care trebuie s-o posede un candidat e prestigiul, 
prestigiul personal neputând fi înlocuit decât de cel conferit de avere, pe 
când talentul ori geniul nu constituie nicidecum punți către succes, în 
acest caz. Necesitatea ca un candidat să fie aureolat de prestigiu, și astfel 
să se impună indiscutabil, este capitală. Dacă masa de electori, în cea mai 
mare parte muncitori și țărani, îşi alege foarte rar reprezentanţii din 
aceste categorii, se explică prin în faptul că o personalitate de origine 
muncitorească ori țărănească nu va avea niciodată în ochii ei suficient 
prestigiu. Se poate ca printre cei aleși să fie și oameni de rând, dar 
aceasta se va întâmpla din motive adiacente, cum ar fi, de exemplu, 
nevoia de a contracara un patron sub a cărui influență cotidiană se află 
electorii, care au astfel, o clipă, iluzia că și ei au devenit stăpâni. 

Dar, pentru a-și asigura succesul, prestigiul candidatului nu este de- 
ajuns. Electorul vrea să-i fie flatată vanitatea și dorinţele arzătoare; 
candidatul trebuie să-l lingușească la modul cel mai extravagant și să nu 
se dea în lături de a-i face cele mai fabuloase promisiuni. În faţa 

muncitorilor, pe patron îl va înjuria şi mânji cu noroi. Se va strădui din 
răsputeri să-l întineze și să-l spulbere pe candidatul advers, arătând cu 
forța afirmației, repetiției și contagiunii, că acesta nu este decât un 
nemernic, ale cărui acte reprobabile sunt de notorietate. Bineînţeles, fără 
a aduce vreo mărturie în sprijinul unor asemenea învinuiri. Dacă 
adversarul nu cunoaște psihologia maselor, va încerca să se justifice 
uzând de zeci de argumente, în loc să răspundă, pur şi simplu, la 
afirmaţiile calomnioase prin alte afirmaţii la fel de calomnioase, 
retezându-şi astfel şansele de a triumfa. 

Desigur, programul scris al candidatului nu trebuie să fie în termeni 
categorici care i-ar putea fi puşi în față mai târziu, dar prezentarea lui 
verbală cât mai bombastică nu va fi niciodată de prisos. Fără teamă, el 
poate să promită reformele cele mai radicale, pe moment exagerările lui 
vor produce un efect uluitor, iar în viitor nu îl angajează cu nimic. După 
alegeri, electorul nu se mai preocupă să vadă în ce măsură alesul îşi 
urmăreşte profesiunea de credinţă aclamată, în baza căreia a și fost ales. 

Recunoaștem aici toţi factorii de persuasiune descriși anterior, după 
cum îi vom detecta și în acţiunea cuvintelor și formulelor, a căror 
puternică înrâurire am menţionat-o, de asemenea. Oratorul care ştie să 
le manipuleze face ce vrea din mase, după bunul său plac. Expresii 
precum: „mizerabil capital”, „exploatatori josnici”, „minunata clasă 
muncitoare”, „repartizarea în mod egal a bogăției” etc., deşi destul de 
tocite deja, produc întotdeauna un bun efect. Dar candidatul care este în 
stare să descopere o formulă nouă, lipsită de un sens foarte precis și, prin 
aceasta, potrivită să răspundă celor mai diverse năzuinţe, obține un 
infailibil succes. Cu asemenea cuvinte magice, polisemantice, 
interpretabile de fiecare după propriile iluzii, a fost înfăptuită 
sângeroasa revoluţie spaniolă din 1873. lată cum o înfățișează un scriitor 
contemporan: 


Radicalii au descoperit că o republică unitară este o monarhie 
deghizată și, pentru a le fi pe plac, parlamentul a proclamat în 
unanimitate republica federală, fără ca vreunul dintre votanţi să poată 
spune exact ce a votat. Dar formula încânta pe toată lumea, era un delir, 
o nebunie - domnia pe pământ a virtuții şi fericirii! Un republican căruia 

rivalul i-ar fi refuzat titlul de federal se simţea jignit ca de o gravă 
injurie. Oamenii se întâmpinau pe străzi cu: Salud y republica federal! Se 
cântau imnuri în cinstea sfintei indiscipline și a autonomiei soldatului. 
Dar ce era „republica federală”? Unii înțelegeau prin asta emanciparea 
provinciei, instituții asemănătoare cu cele din Statele Unite și 
descentralizarea administrativă; alții se gândeau la desființarea oricărei 
autorităţi. Socialiştii din Barcelona și din Andaluzia propovăduiau 
suveranitatea deplină a comunelor și visau la o Spanie cu zece mii de 
municipii independente, elaborându-și fiecare propriile legi, la 
suprimarea armatei și a poliţiei. Insurecția s-a răspândit cu repeziciune 
spre regiunile sudice, din oraș în oraș, din sat în sat. Îndată ce o 
localitate își făcea pronunciamiento, prima grijă era să fie distruse 
telegraful și calea ferată, pentru a se rupe toate legăturile cu localităţile 
învecinate și cu Madridul. Nu rămăsese târgușor cât de mic unde să nu 
se dorească viețuirea independentă. Feudalismul lăsase locul unui 
cantonalism brutal, incendiar și masacrator, şi pretutindeni se celebrau 
sângeroase saturnalii. 


În ce privește influenţa raţionamentelor asupra spiritului alegatorilor, 
trebuie să nu fi citit nici o relatare de la o adunare electorală ca să nu ai 
deja o părere clară. Aici au loc schimburi de afirmaţii, de invective, 
huiduieli chiar, și niciodată judecăţile cumpătate nu sunt la ele acasă. Se 
face și linişte câteodată, atunci când vreun participant mai dificil anunţă 
că îi va pune candidatului o întrebare stânjenitoare, dintre cele ce fac 
deliciul auditoriului. Dar satisfacția opozanților nu ține mult, căci - vocea 
preopinentului este acoperită de urletele adversarilor. Redăm în 
continuare câteva extrase din presă conţinând relatări de la reuniuni 
publice pe care le putem considera ca fiind tipice: 


Când unul dintre organizatori a rugat asistența să numească un 
preşedinte, furtuna s-a dezlănțuit. Anarhiştii sar pe scenă și iau biroul cu 
asalt. Socialiştii îl apără cu înverșunare - se izbesc unii de alții, își aruncă 
vorbe grele, un cetăţean se retrage cu ochiul umflat. 

În cele din urmă, de bine de rău, biroul este instalat în vuietul 
tumultului şi i se dă cuvântul cetățeanului X. 

Oratorul porneşte o adevărată șarjă împotriva socialiștilor, iar aceștia 
îl întrerup strigând: „Cretinule! Banditule! Canalie!” etc., epitete la care 

cetățeanul X răspunde expunând o teorie conform căreia socialiștii sunt 
niște „idioți” şi niște „mincinoși”. 

„Partidul germanist a organizat ieri seară, la Sala Comerţului din 
strada Faubourg-du-Temple, o mare adunare menită pregătirilor pentru 
Ziua Muncii de la 1 Mai. Deviza lor era: „Calm și pace”. 

Camaradul G îi face pe socialişti „cretini” şi „panglicari”. 

La auzul acestor vorbe, cu toţii, vorbitori și auditoriu, încep să se 
înjure şi se iau la bătaie: scaunele, băncile, mesele etc. intră în joc. 


Să nu ne imaginăm că acest gen de adresare ar fi specific anumitor 
clase de electori și că este determinat de situația socială. După cum am 
spus, oamenii care compun o mulţime tind spre egalizarea mintală, lucru 
dovedit în orice clipă. Drept exemplificare, următorul pasaj dintr-o 
relatare despre o adunare unde au participat numai studenți: 


Vacarmul era tot mai asurzitor pe măsură ce se scurgea timpul și nu 
cred ca vreunul dintre vorbitori să fi spus două fraze fără a fi fost 
întrerupt. Strigătele veneau dintr-un colţ, apoi din extremitatea opusă 
sau de pretutindeni deodată; se aplauda, se fluiera; discuţii aprinse se 
angajau între cei din sală; bastoanele erau agitate ameninţător; podeaua 
era izbită în cadenţa; celor care îi întrerupeau pe vorbitori li se striga 
„Afară!” ori „La tribună!” 

M.C. califică întreaga asociație drept odioasă, lașă, monstruoasă, 
venală și răzbunătoare, declarând că o va distruge etc. 

Se naşte întrebarea cum se poate forma opinia unui alegător în 
asemenea condiţii, dar a pune o asemenea întrebare înseamnă să ne 
amăgim în privinţa gradului de libertate a unei colectivităţi. Masele 
îmbrățișează opinii care le sunt impuse, nicidecum opinii rezultând din 
propria lor cugetare. Opiniile şi voturile electorilor sunt în mâinile 
comitetelor electorale, ai căror diriguitori sunt nu de puţine ori negustori 
cu mare influență asupra muncitorilor, la care au credit nelimitat. „Ştiţi 
ce e un comitet electoral? Scrie unul dintre cei mai curajoși apărători ai 
democraţiei, d-l Scherer. Este cheia instituțiilor noastre, motorul mașinii 

politice. Franţa este guvernată astăzi de comitete.”l 

În acest fel, nu este prea dificil să acționăm asupra lor, e suficient să fie 
acceptabil candidatul și să posede suficiente resurse. După spusele 
donatorilor, trei milioane au fost de-ajuns ca generalul Boulanger să fie 
ales. 

Aceasta este psihologia maselor electorale. Ea este asemănătoare cu 
cea a altor mase. Nici mai bună, nici mai rea. 

Nu mă voi pfbnunţa însă, după toate cele arătate mai sus, împotriva 
votului universal. Dacă ar sta în putinţa mea să-i decid soarta, l-aș păstra 
aşa cum este, din raţiuni de ordin practic, decurgând tocmai din studiul 
nostru asupra psihologiei maselor, pe care le voi expune în continuare, 
nu înainte, însă, de a reaminti inconvenientele acestui vot, mult prea 
evidente pentru a fi ignorate. 

Greu s-ar putea contesta că civilizațiile sunt opera unei minorități de 
spirite superioare, formând vârful unei piramide ale cărei paliere, tot mai 
largi pe măsură ce descrește valoarea intelectuală, reprezintă straturile 
profunde ale unei națiuni. Grandoarea unei civilizații nu poate să 
depindă, desigur, de sufragiul elementelor inferioare, întruchipare doar a 
numărului. Mai mult, sufragiul maselor este adesea periculos și, iată, 
nouă ne-a adus deja câteva invazii, iar, prin triumful socialismului, 
fanteziile suveranităţii poporului ne vor costa încă și mai scump. 

Dar aceste obiecţii, excelente din punct de vedere teoretic, își pierd 
practic toată forța dacă ne amintim de puterea invincibilă a ideilor 
devenite dogmă. Dogma suveranității maselor este, filosofic vorbind, la 
fel de puțin demnă să fie apărată ca și dogmele religioase ale Evului 
Mediu, dar are astăzi o putere absolută. Este inatacabilă, așa cum au fost 


1 Comitetele, indiferent de denumirea lor cluburi, sindicate etc. constituie unul dintre 
redutabilele pericole generate de puterea maselor. Ele sunt forma cea mai impersonală 
şi, prin urmare, cea mai opresivă a tiraniei. Cei care sunt în fruntea comitetelor și le 
conduc putând să vorbească și să acţioneze în numele unei colectivități, sunt 
descătușați de povara responsabilităţii și îşi pot permite orice. Nici cel mai sângeros 
tiran n-ar fi îndrăznit vreodată să viseze măcar la măsurile dure ordonate de comitetele 
revoluționare. Cât a putut să vorbească în numele lor, Robespierre a fost stăpânul 
absolut. In ziua când, cu amorul propriu rănit, îngrozitorul dictator s-a despărțit de ele, 

odinioară ideile religioase. Imaginați-vă un liber-cugetător modern 
transferat printr-o forță magică în plin Ev Mediu. Credeţi că ar încerca el 
să combată ideile religioase care domneau atunci? Căzut în mâinile unui 
tribunal gata să-l ardă pe rug, sub acuzaţia de a fi făcut pact cu diavolul, 
socotiți că i-ar trece prin cap să conteste existența diavolului? Cu 
credințele populare nu stai la discuţie, cum nu stai nici cu ciclonii. Dogma 
votului universal are astăzi puterea de odinioară a dogmelor creștine. 
Oratorii şi scriitorii se referă la ea cu un respect și cu o admirație de care 
nu s-a bucurat Ludovic al XIV-lea. Trebuie deci să ne raportăm la ea ca la 
orice dogmă religioasă. Doar timpul erodează dogmele. 

Ar fi de altfel inutil să încercăm să clătinăm această dogmă care are un 
vădit temei: „În vremurile când se înstăpâneşte egalitatea - scrie 
Tocqueville - oamenii nu mai au încredere unii în alţii, din cauza 
similitudinii lor. Dar această similitudine le insuflă o încredere aproape 
fără margini în judecata publicului, căci nu li se pare posibil, când toţi 
văd lucrurile în acelaşi fel, ca adevărul să nu fie de partea celui mai mare 
număr.” 

Ar trebui atunci să ne închipuim că un sufragiu restrâns ar ameliora 
votul maselor? Îmi este imposibil să accept acest lucru dintr-un motiv 
deja semnalat, şi anume nivelul inferior de inteligență al oricărei 
colectivităţi, indiferent de structura ei. Când constituie o mulţime - repet 
- oamenii se egalizează și, în privinţa unor chestiuni cu caracter general, 
votul a patruzeci de academicieni nu va fi mai bun decât acela a patruzeci 
de sacagii. Nu cred că în cazuri discutabile, din pricina caracterului 
universal al votului, cum ar fi restaurarea Imperiului, de pildă, rezultatul 
urnelor ar fi diferit, cu electorii exclusiv din rândul savanților și 
oamenilor de litere. Faptul că un individ este tobă de matematici, ori 
cunoaşte latina, că este arhitect, veterinar, medic ori avocat nu îl 
înzestrează cu mai multă limpezime în privința sentimentelor. Toţi 
economiștii noştri sunt oameni instruiți, majoritatea profesori și 
academicieni, dar există vreo chestiune de interes general, cum ar fi 
protecționismul de exemplu, asupra căreia ei să fi căzut de acord? În faţa 


a început ruina sa. Domnia maselor este domnia comitetelor și, deci, a celor aflaţi în 
fruntea lor. Despotism mai dur nu există. 

unor probleme sociale, pline de necunoscute, dominate de logică mistică 
ori logică afectivă, toţi cei ignoranţi în materie devin egali. 

Dacă masa electorală ar fi exclusiv formată din redutabili oameni de 
ştiinţă, voturile lor nu ar fi mai bune ca ale alegătorilor de azi, și ei s-ar 
ghida după spiritul partidului lor. Nu ar dispărea nici una dintre 
dificultățile actuale, ba am avea în plus apăsătoarea tiranie a castelor. 

Restrâns sau general, acceptat în țări republicane ori în monarhii, 
practicat în Franţa, în Belgia, în Portugalia, în Grecia ori în Spania, votul 
universal al maselor este pretutindeni la fel, traducând aspirații şi nevoi 
inconștiente de rasă. Media aleşilor reprezintă pentru fiecare naţiune 
media de spiritualitate, care de la o generaţie la alta este aproape 
identică. 

În acest fel, ne întoarcem încă o dată la noţiunea fundamentală de 
rasă, deja întâlnită atât de des, și la ideea rezultată de aici, că instituţiile 
şi guvernele joacă un rol foarte palid în vieţile popoarelor. Popoarele 
sunt conduse de spiritul rasei lor, adică de reminiscențele ancestrale a 
căror sumă este acest spirit. Rasa și angrenajul nevoilor cotidiene - iată 
tainicii stăpâni ai destinelor noastre. 

Capitolul V 
ADUNĂRILE PARLAMENTARE 


Adunările parlamentare, mulțimi eterogene non-anonime, diferite ca 
structură în funcţie de epocă şi popoare, prezintă unele caracteristici 
generale comune asupra cărora îşi pune pecetea rasa, accentuându-le ori 
estompându-le, dar niciodată împiedicându-le să se manifeste. Adunările 
parlamentare, fie că sunt din Grecia, din Italia, din Portugalia, din Spania, 
din Franţa ori din America, relevă, pe timpul dezbaterilor ori în urma 
votării, mari analogii și pun în faţa respectivelor guverne același tip de 
dificultăți. 

Regimul parlamentar sintetizează idealul oricărui popor civilizat 
modern. El întruchipează ideea eronată din punct de vedere psihologic, 
dar general acceptată, că mulți oameni strânși laolaltă sunt cu mult mai 
capabili de o decizie înțeleaptă asumată în mod liber decât un mic număr 
de indivizi. 

La nivelul adunărilor parlamentare se regăsesc particularitățile 
generale ale maselor: simplismul ideilor, iritabilitatea, aptitudinea de a 
cădea pradă sugestiilor,  exacerbarea sentimentelor, influența 
preponderentă a liderilor, dar, în funcție de structura lor caracteristi-că, 
ele prezintă şi unele diferenţe, pe care le vom releva în continuare. 

Simplismul opiniilor e una dintre caracteristicile cele mai evidente ale 
parlamentelor. În toate partidele, mai ales la popoarele latine, se observă 
o tendință invariabilă de rezolvare a celor mai complicate probleme 
sociale pe baza celor mai simple principii abstracte și prin legi general 
aplicabile tuturor cazurilor. Fireşte că aceste principii diferă de la un 
partid la altul, dar simplul fapt că se constituie în mulțime le imprimă 
întotdeauna indivizilor tendinţa de a exagera valoarea acestor principii şi 
de a le împinge până la ultimele consecinţe. Astfel, parlamentele exprimă 
îndeosebi opinii extreme. 

Întruchiparea tipică a simplismului adunărilor parlamentare se poate 
observa la iacobinii din timpul Revoluţiei franceze. Dogmatici și logici, cu 
mintea înţesată de vagi generalităţi, ei au fost preocupaţi de principii 
stabile, fără a lua în seamă evenimentele, aşa încât s-a putut afirma 
despre ei că au trecut prin revoluţie fără a o vedea. În baza câtorva 
dogme, și-au închipuit că pot să refacă din temelii societatea, coborând o 
civilizaţie rafinată la o fază mult anterioară pe scara evoluţiei sociale. 
Chiar mijloacele de înfăptuire a acestui vis dau seama de un simplism 
desăvârşit. Într-adevăr, ei se mulțumeau să doboare cu violență 
obstacolele supărătoare. De altfel, atunci cu toții: girondini, montaniarzi, 
termidorieni ete., erau animați de același spirit. 

Masele parlamentare cad ușor pradă sugestiilor și, ca de obicei, 
sugestia emană de la lideri aureolați de prestigiu, dar gradul lor de 
sugestibilitate are limite foarte nete, ce trebuie subliniate. 

În privinţa chestiunilor de interes local, fiecare parlamentar are opinii 
fixe, ireductibile, pe care nici o argumentaţie nu le poate clinti. Nici 
talentul unui Demostene n-ar reuși să modifice votul unui deputat într-o 
problemă cum este cea a protecționismului, reprezentând exigenţele 
unor influenţi electori. Sugestia care a acționat anterior, venind dinspre 
acei electori, rămâne preponderentă pentru a anula altele și a impune 
rigiditatea absolută a opiniei.l 

În privinţa chestiunilor cu caracter general: renunțarea la un minister, 
stabilirea unui impozit etc., imobilismul opiniilor dispare și sugestiile 
liderilor devin eficiente, dar nu în aceeași măsură ca în cazul maselor 
amorfe, fiecare partid având propriii lui lideri, capabili de o influenţă tot 
atât de mare. Deputatul este „prins” între sugestii contrare şi în mod fatal 
devine nesigur. Așa se explică de ce, la foarte scurte intervale, unii 
deputaţi votează de manieră contradictorie, contribuind la adăugarea 
unui articol care distruge o lege: suprimarea, de exemplu, a dreptului 
industriașilor de a-și alege ori a-și concedia lucrătorii, apoi anularea 


l Pără îndoială, asemenea opinii anterior fixate, devenite ireductibile din necesităţi 
electorale, explică următoarea reflecţie a unui bătrân parlamentar englez: „De cincizeci 
de ani de când sunt la Westminster, am ascultat mii de discursuri; puţine m-au făcut să- 
mi schimb părerile, dar nici unul nu mi-a deturnat votul.” 

acestei măsuri printr-un amendament. 

lată de ce, la fiecare legislatură, o Cameră vădește, pe de o parte, opinii 
foarte-rigide, iar pe de altă parte, multă indecizie. În fond, chestiunile cu 
caracter general fiind mult mai numeroase, nehotărârea este 
predominantă, întreţinută fiind de teama constantă față de elector, a 
cărui sugestie latentă sfârșește întotdeauna prin a contrabalansa 
înrâurirea liderilor. Totuși, aceștia din urmă rămân adevărații stăpâni ai 
dezbaterilor, când parlamentarii nu au opinii bine inoculate anterior. 

Rolul liderilor este evident. Sub numele de șefi ai grupurilor 
parlamentare, îi regăsim în toate ţările, unde sunt veritabili suverani ai 
adunărilor naţionale. Oamenii constituiți în mase nu se pot lipsi de 
conducători şi de aceea voturile dintr-un parlament nu reprezintă în 
general decât opiniile unei mici minorităţi. 

Liderii de opinie, repetăm, nu sunt convingători atât prin argumentele 
întrebuințate, cât mai ales datorită prestigiului dobândit. Dacă, în 
anumite împrejurări, acesta ajunge să le fie ştirbit, ei își pierd influenţa. 

Prestigiul liderilor are caracter individual și nu ţine nici de numele, 
nici de renumele respectivului individ. Scriind despre marii oameni 
politici din parlamentul francez de la 1848, din care a făcut parte, Jules 
Simon ne oferă câteva exemple edificatoare în acest sens. 


Cu două luni înainte de a fi atotputernic, Louis-Napoleon era un 
nimeni. 

Victor Hugo a urcat la tribună. N-a avut succes. Oamenii l-au ascultat 
cum l-au ascultat și pe Félix Pyat, dar nu l-au aplaudat „Nu-mi plac ideile 
lui, îmi spunea Vaulabelle despre Felix Pyat dar este unul dintre cei mai 
mari scriitori și cel mai bun orator din Franța”. Edgar Quinet, acest 
extraordinar spirit, nu valora nimic, cunoscuse momentul lui de 
popularitate dinaintea deschiderii Adunării, dar ca parlamentar nu s-a 
remarcat. 

Adunările cu caracter politic sunt acele locuri în care sclipirile de 
geniu se fac cel mai puţin simţite. Aici nu contează decât elocinţa la 
momentul potrivit şi serviciile aduse nu ţării, ci partidelor. Dacă s-au 
adus omagii lui Lamartine în 1848 și lui Thiers în 1871, faptul își află 
explicația prin interesul urgent inexorabil. O dată depășit pericolul, şi 
recunoştinţa, și teama au dispărut. 

Am reprodus acest pasaj pentru faptele conţinute, iar nu pentru 
explicaţiile propuse, îndoielnice sub raport psihologic. O masă de oameni 
și-ar pierde automat această calitate dacă ar fi capabilă să ţină seama de 
serviciile pe care îndrumătorii lor le-au adus fie patriei, fie partidelor, 
mulțimea este subjugată doar de prestigiul  îndrumătorului, 
comportamentul ei nedepinzând de aprecieri vizând interesul sau 
recunoştinţa. Aureolat de prestigiu, liderul dobândeşte putere absolută, 
la cea mai mică îndoială, însă, aceasta se spulberă. 

Să cităm cazul unui foarte influent deputat, care doar printr-un semn 
putea să răstoarne un minister, dar care și-a pierdut total puterea în 
urma unor neclarităţi financiare. 


Din cauza lui M. C., în primul lând, am cumpărat Tonkin-ul de trei ori 
mai scump decât valoarea lui, n-am pus în Madagascar decât un picior 
şovăielnic, ne-am lăsat frustrați de un adevărat imperiu pe cursul 
inferior al Nigerului şi am pierdut poziţia favorabilă din Egipt. Teoriile 
lui M.C. ne-au costat mai multe teritorii decât dezastrul provocat de 
Napoleon. 


Nu ar fi trebuit să se aducă imputări atât de grave deputatului; 
costurile au fost, desigur, usturătoare, dar în bună parte influenţa lui a 
fost întemeiată pe fidelitatea față de opinia publică, care, în privinţa 
politicii coloniale, nu semăna nici pe departe cu ceea ce a devenit astăzi. 
Foarte rar un lider de opinie devansează opinia publică, cel mai adesea el 
se mărginește la a-i adopta erorile. 

În afară de prestigiu, mijloacele de persuasiune la îndemâna 
îndrumătorilor maselor sunt factorii deja enumeraţi de noi în mai multe 
rânduri. Pentru a-i mânui cu abilitate, îndrumătorul trebuie să pătrundă, 
cel puţin în mod inconştient, psihologia maselor - să știe cum să le 
vorbească, să cunoască, mai ales, fascinanta înrâurire a cuvintelor, a 
formulelor și imaginilor. El trebuie să posede o elocință deosebită 
întemeiată pe afirmaţii energice, și pe imagini impresionante întărite de 
judecăţi elementare. Acest gen de elocinţă are sorți de izbândă în orice 
parlament, inclusiv în parlamentul englez, cel mai ponderat dintre toate. 

„Putem citi frecvent, scrie filosoful englez Maine, dezbaterile din 
Camera Comunelor, unde nu întâlnim altceva decât schimburi de 
generalităţi banale, susținute însă cu violenţă de diferite personalităţi 
incisive. Pe canavaua ideală a democraţiei pure, acest gen de formule 
generale are un efect miraculos. Întotdeauna, va fi destul de lesne să faci 
o masă de oameni să accepte aserțiuni generale prezentate în termeni 
expresivi, deşi ele n-au fost și, probabil, nu vor fi niciodată verificate.” 

Importanţa acordată „termenilor expresivi”, menţionaţi în citatul 
precedent, nu va fi niciodată exagerată. De altfel, am insistat în repetate 
rânduri asupra forţei remarcabile a cuvintelor şi a formulelor cu grijă 
alese pentru a evoca în mod elocvent imagini foarte vii. Un excelent 
exemplu e și fraza următoare, extrasă din discursul unui redutabil lider 
de opinie în parlament: 

„În ziua în care aceeași navă îi va duce spre același ținut al expulzării 
şi pe politicianul veros şi pe anarhistul ucigaș, ei vor putea să intre în 
dialog şi vor apărea, unul în ochii celuilalt, drept două aspecte 
complementare ale aceluiași ordin social.” 

Imaginea astfel evocată este clară, izbitoare, și toți adversarii 
oratorului se simt ameninţaţi prin ea. Ei văd dintr-o dată şi țara 
expulzării, şi ambarcaţiunea care i-ar putea duce cu ea, și sunt încercaţi 
de teama surdă pe care trebuie s-o fi resimțit membrii Convenţiei, mai 
mult sau mai puțin ameninţaţi de tăișul ghilotinei, la auzul vagilor aluzii 
din discursurile lui Robespierre, teamă ce-i făcea întotdeauna să-i 
cedeze. 

Îndrumătorii maselor au interes să avanseze cele mai incredibile 
exagerări. De pildă, oratorul citat mai sus cu o frază, a putut să afirme, 
fără a stârni prea multe proteste, că bancherii şi preoţii îi plătesc pe cei 
care arunca bombe și că administraţiile marilor companii financiare 
merită pedepse egale cu ale anarhiștilor. Asemenea mijloace au 
întotdeauna efect asupra maselor. Afirmația nu este niciodată îndeajuns 
de indignantă, nici declamația prea amenințătoare, și nimic nu 
intimidează mai mult auditoriul. Protestând, mulţimea s-ar teme să nu 
treacă drept trădătoare ori complice. 

Acest gen de elocinţă, după cum am spus, are efect în orice parlament, 
în perioade istorice critice, el fiind mult îngroșat. Lecturarea unor 

discursuri pronunţate de marii oratori ai Revoluţiei franceze este foarte 
edificatoare din acest punct de vedere. Ei simțeau nevoia să se întrerupă 
mereu, pentru a înfiera crima şi a elogia virtutea, pentru a slobozi 
imprecații la adresa tiranilor şi a jura să trăiască liberi ori să moară. 
Asistenţa se ridica în picioare, aplauda frenetic, apoi, calmată, îşi relua 
locurile. 

Călăuzele maselor pot fi oameni inteligenţi și instruiți, dar faptul e mai 
degrabă dăunător decât folositor. Demonstrând complexitatea lucrurilor, 
încercând să explice și să înțeleagă, oamenii inteligenţi devin indulgenţi, 
şi intensitatea, violența convingerilor necesare apostolilor slăbește. Marii 
îndrumători ai maselor din toate timpurile, și în primul rând cei din 
vremea Revoluţiei franceze, au fost spirite limitate, dar cu o putere 
excepţională de a înflăcăra masele. 

Discursurile celui mai renumit dintre ei, Robespierre, descumpănesc 
adesea din pricina incoerenţei lor şi, la lectură, cu greu găsim temeiul 
rolului imens pe care l-a jucat acest tiran: 


Locuri comune și elocință pedagogică, citate din clasici bune să 
convingă spiritele puerile mai degrabă decât oamenii de bunăcredinţă. 
Nici o idee, nici o turnură copleşind prin eleganță - curată plictiseală sub 
un tumult de vorbe! Când scapi de lectura asta monotonă, îţi vine să 
scoţi un uufff!, asemeni lui Camille Desmoulins. 


Aproape că te sperii, gândind la puterea pe care o capătă un om 
aureolat de prestigiul unei neclintite convingeri, raliat cu extrema 
îngustime de spirit. Şi totuși, acestea sunt condiţiile indispensabile 
pentru a ignora obstacolele și a-ți impune voinţa. Instinctiv, masele 
recunosc în aceste ființe animate de convingeri energice stăpânii de care 
au nevoie. 

Și în adunările parlamentare, succesul unui discurs depinde aproape 
exclusiv de prestigiul oratorului şi nicidecum de argumentele pe care le 
conţine, 

Un orator necunoscut, prezentându-se în fața parlamentelor cu o 
cuvântare întemeiată pe indubitabile judecăţi, nu are nici o șansă de a fi 
măcar ascultat. lată un adevărat „portret” al acestuia, schiţat de un fost 

deputat, d-l Descubes. 


După ce s-a instalat la tribună, scoate din servietă un dosar pe care-l 
așază meticulos dinaintea sa şi începe a vorbi cu aplomb. 

Se încălzește la gândul că transmite auditoriului convingerile ce-l 
animă. Și-a cântărit și răscântărit argumentele, s-a înarmat cu cifre şi 
alte dovezi în sprijinul lor, e sigur că dreptatea se află de partea lui. Și îşi 
închipuie că, în faţa evidenţei înfățișate de el, orice rezistență devine 
zadarnică. Vorbeşte încrezător în justețea celor arătate, și în reacţia 
colegilor, care nu vor putea decât să se încline în fața adevărului. 

Vorbește, dar, deodată, se miră de agitația din sală și de murmurul 
care se înalță până la el. 

De ce oare nu se face tăcere? Din ce cauză, neatenția generală? La ce 
s-or fi gândind cei care șoșotesc între ei? Dar pe cei care se ridică grăbiţi, 
ce motiv îi îndeamnă să-și părăsească locul? 

O umbră de neliniște i se aşterne pe chip. Încruntă din sprâncene, se 
opreşte. Încurajat de către preşedinte, îşi reia discursul cu glas şi mai 
ridicat. Dar e ascultat şi mai puţin. Ridică tonul, se agită - zgomotul 
crește în jurul lui. Nu se mai aude nici pe el însuși și se opreşte iarăși, 
dar, temându-se să nu i se strige Gata! se porneşte și mai avântat. 
Văcarmul devine însă insuportabil. 


Adunările parlamentare, ajunse la un înalt grad de excitare, sunt 
identice cu masele eterogene oarecare şi reacţiile lor sunt întotdeauna 
extreme. Astfel, parlamentarii sunt capabili de acte de eroism ori de cele 
mai cumplite excese, individul încetează de a mai fi el însuși şi votează 
măsurile cele mai potrivnice interesului propriu. 

În ce măsură adunările de tipul parlamentului pot deveni inconștiente 
şi se pot lăsa subjugate de sugestii contrare propriului interes ne-o arată 
foarte bine tot istoria Revoluţiei franceze. Pentru aristocrați, renunțarea 
la privilegiile lor era un imens sacrificiu, și, totuși, într-una din 
memorabilele nopţi ale Adunării Constituante, ei l-au asumat. Pentru 
membrii Convenţiei, renunțarea la propria imunitate echivala cu o 
continuă ameninţare cu moartea și, totuși, au renunţat la această 
protecţie știind prea bine că eșafodul unde își conduceau, azi, acoliţii le 
putea fi rezervat şi lor, mâine. Dar ajunși la acel grad de automatism 
complet descris de noi, nici o considerație de nici un rang nu-i poate 

împiedica pe oamenii constituiți în masă de a ceda sugestiilor care-i 
hipnotizează. Următorul pasaj din memoriile unui participant activ la 
Revoluția din 1789 este o convingătoare descriere a acestui tip de 
reacție: „Deciziile care ne-au fost așa de mult reproșate nu erau 
nicidecum dorite de noi cu o zi sau două înainte de a le fi luat, criza Însăși 
ni le impunea”. 

Aceleași fenomene aflate sub incidenţa inconștientului s-au manifestat 
şi în furtunoasele ședințe ale Convenţiei. 


Sunt aprobate și instituite prin decrete lucrurile de care au oroare, nu 
numai naivități și nesăbuințe, dar și asasinarea celor nevinovaţi, 
asasinarea prietenilor lor - scrie Taine. În unanimitate și cu cele mai vii 
aplauze, stânga, raliată cu dreapta, îl trimite la eșafod pe Danton, liderul 
ei de drept, marele promotor şi conducător al Revoluţiei. În unanimitate 
şi cu cele mai furtunoase aplauze, dreapta, raliată cu stânga, votează cele 
mai dăunătoare decrete ale guvernării revoluționare. În unanimitate, cu 
strigăte de admiraţie și de entuziasm, cu dovezi de simpatie dezlănțuită 
față de Robespierre, Convenţia, prin alegeri repetate, multiple, spontane, 
acordă girul unui guvern criminal detestat de majoritate - pentru că o 
decimează. Dar majoritatea şi minoritatea sfârșesc prin a consimţi la 
propria lor sinucidere. În 22 prier, Convenţia în întregul ei își pune gâtul 
în laţ; pe 8 termidor, în primul sfert de oră ce a urmat discursului rostit 
de Robespierre, ea și-l pune a doua oară în laţ. 


Tabloul poate părea sumbru și, totuși, este exact. Adunările 
parlamentare surescitate și hipnotizate îndeajuns prezintă aceleași 
caracteristici. Ele devin o turmă maleabilă și docilă pradă impulsurilor. O 
descriere a Adunării de la 1848, datorată unui parlamentar dincolo de 
orice suspiciune că ar fi fost lipsit de credință democratică, d-l Spuller, 
preluată de noi din Revue littéraire (Revista literară), este mai mult 
decât edificatoare în acest sens. Regăsim aici și exagerarea trăirilor 
sentimentale ale maselor, și mobilitatea lor excesivă, care permite 
trecerea, în scurte intervale de timp, prin gama celor mai contradictorii 
sentimente. 


Scindările, invidiile, suspiciunile și, rând pe rând, încrederea oarbă și 

speranţele nemărginite au dus Partidul Republican la pieire. Naivitatea 
şi candoarea lui nu sunt egalate decât de totala lui neîncredere. Nici 
urmă de simţ al legalităţii ori de înțelegere a disciplinei - numai spaime 
şi iluzii nețărmurite, aidoma copiilor ori oamenilor simpli. Calmul lor 
rivalizează cu nerăbdarea lor. Nesupunerea lor, pe măsura docilităţii lor. 
lată date ce țin de un temperament necizelat ori de lipsa de educaţie. 
Nimic nu-i mira și totul îi uluiește. Galbeni ca ceara sau tremurând ca 
frunza-n vânt de spaimă, eroici şi cutezători, ei s-ar arunca şi-n flăcări, 
dar ar da și înapoi la vederea propriei umbre. 

Ei nu apreciază nici consecinţele, nici legăturile dintre fapte. Când 
descumpăniţi, când prompt înflăcăraţi, sunt clătinaţi de toate spaimele, 
când apaticii, prea tare, ori prea puţin, niciodată în măsura ce se impune. 
Mai unduioşi ca apa curgătoare, ei reflectă toate nuanțele și îmbracă 
toate formele. Pe o astfel de bază, ce guvern putem spera că s-ar 
întemeia? 


Din fericire, nu toate trasaturile adunărilor parlamentare descrise de 
noi se manifestă în mod constant. Parlamentele nu sunt „mase” decât în 
unele momente, indivizii din componenţa lor reușind să-și păstreze 
individualitatea în foarte multe situaţii, fapt pentru care aceste foruri pot 
elabora excelente legi tehnice. E drept că aceste legi sunt pregătite de 
către un specialist în liniştea cabinetului său, legea votată fiind, în 
realitate, opera unui individ, iar nu a unei adunări. Fireşte, aceste legi 
sunt cele mai bune. Ele nu devin dezastruoase decât dacă o serie de 
amendamente nefericite le transformă în înfăptuire colectivă. Opera unei 
mulțimi este și va fi pretutindeni inferioară față de cea a unui individ 
izolat, căci numai specialiștii salvează parlamentele de măsuri nedemne; 
ei devin astfel îndrumători de moment. Nu adunarea acționează asupra 
lor, ci ei acționează asupra ei. 

În pofida tuturor dificultăţilor de funcţionare, parlamentele reprezintă 
cea mai bună metodă găsită până acum de popoare pentru a se conduce 
şi, mai ales, pentru a evita pe cât posibil jugul tiraniei unei persoane. Ele 
sunt cu certitudine idealul de guvernare, cel puţin pentru filosofi, 
gânditori, scriitori, artişti, savanți, într-un cuvânt, pentru cei ce constituie 
vârfurile unei civilizaţii şi parlamentele nu prezintă, de fapt, decât două 
pericole într-adevăr serioase: risipa fortuită a finanțelor şi restrângerea 

progresivă a libertăţilor individuale. 

Primul dintre aceste pericole este consecința exigenţelor maselor 
electorale. Dacă un deputat propune unele măsuri care dau satisfacție 
aparentă ideilor democratice, cum ar fi, de pildă, asigurarea pensiei 
pentru toți muncitorii ori creşterea salariilor din învățământ, ceilalți 
deputaţi, sugestionaţi de teama faţă de electorat, nu vor îndrăzni să arate 
că le dispreţuiesc interesele acestora din urmă, respingând măsura 
propusă. Cu toate că ei ştiu că aceasta va greva bugetul și va necesita 
crearea de noi impozite, nu vor ezita să o voteze. În timp ce consecinţele 
creșterii cheltuielilor sunt pe termen lung și fără efect supărător asupra 
lor, urmările unui vot negativ ar putea, dimpotrivă, să se manifeste în 
toată lumina, pe termen scurt, la proximele alegeri. 

La această primă cauză a sporirii cheltuielilor se adaugă una nu mai 
puțin imperativă: obligația cheltuielilor de interes pur local. Nici un 
deputat nu se poate opune la acestea, căci și ele reprezintă exigenţele 
electorilor și fiecare deputat nu poate să obțină ce are nevoie pentru 
circumscripţia lui decât cu condiția de a răspunde unor cereri analoage 
ale colegilor lui. 

Cel de-al doilea pericol menţionat, restrângerea libertăților, deși mai 
puţin viabil, este, totuși, foarte real. El este rezultatul nenumăratelor legi 
restrictive, ale căror consecinţe nu sunt luate în seamă de parlamente, cu 
spiritul lor simplist, și pe care se cred obligate să le voteze. 

Se pare că este un pericol inevitabil, căci însăși Anglia - cu tipul ei 
desăvârșit de regim parlamentar, în care aleşii nu depind așa de mult de 
electori - nu reușește să-l evite. Herbert Spencer, într-o mai veche 
lucrare a sa, arată cum creșterea libertăţii aparente este în mod necesar 
urmată de diminuarea libertăţii reale. El reia această teză în cartea 
Individul împotriva statului, şi iată ce scrie despre parlamentul englez: 


De atunci, legislația a urmat cursul prevăzut de noi. Măsurile 
dictatoriale înmulţindu-se rapid, ele tind să restrângă libertăţile 
individuale, și anume în două moduri: au fost stabilite reglementări, tot 
mai multe în fiecare an, actele individului, complet libere înainte, pe 
care, conform propriei voințe, le îndeplinea ori nu, au devenit 
obligatorii. În același timp, datoriile publice, din ce în ce mai apăsătoare, 

şi mai ales cele locale, i-au restrâns și mai mult libertatea cetățeanului, 
diminuând partea de profit pe care o putea cheltui după bunul plac și 
sporind procentul care îi este luat pentru a fi cheltuit după voia 
agenţilor publici. 


Această reducere progresivă a libertăţilor cunoaște în toate ţările o 
formă specială despre care nu vorbește Herbert Spencer; crearea 
numeroaselor măsuri legislative, toate restrictive, conduce în mod 
necesar la creșterea numărului, puterii și influenţei funcţionarilor 
însărcinaţi cu aplicarea lor, care tind să devină, astfel, adevăraţi stăpâni 
ai ţărilor civilizate. lar puterea lor este cu atât mai mare, cu cât, deși are 
loc o continuă schimbare a guvernelor, casta administrativă nu este 
atinsă de aceste schimbări, fiind singura lipsită de responsabilități, 
impersonală şi perpetuă. Or, nu există despotism mai copleșitor decât 
această tripletă. 

Impunerea neîncetată de legi și reglementări restrictive, privind cele 
mai elementare manifestări ale vieții cotidiene, are drept rezultat 
inevitabil restrângerea progresivă a sferei în care cetăţenii se pot mișca 
liber. Victime ale iluziei că prin înmulţirea legilor egalitatea și libertatea 
sunt mai bine asigurate, popoarele acceptă în fiecare zi îngrădiri dintre 
cele mai apăsătoare. Obișnuiţi să suporte un jug, oamenii vor începe să-l 
caute, pierzându-și spontaneitatea și energia. Nu mai sunt decât palide 
umbre, automate pasive, lipsite de voinţă, de rezistenţă și de forță. 

Astfel, omul este obligat să caute în altă parte resorturile pe care nu le 
mai află în sine. Datorită indiferenţei și neputinței crescânde a 
cetățenilor, rolul guvernelor va fi și mai mare. Acestea vor fi obligate să 
aibă spiritul de iniţiativă şi spiritul întreprinzător pe care indivizii l-au 
pierdut. Ele trebuie să întreprindă totul, să dirijeze totul, să apere totul. 
Și astfel statul devine un zeu atotputernic. Dar experienţa ne învaţă că 
puterea unor asemenea divinităţi nu a fost niciodată nici foarte durabilă, 
nici foarte mare. 

La unele popoare, restrângerea progresivă a libertăţilor pare a fi mai 
degrabă rezultatul îmbătrânirii decât efectele unui regim anume, ea 
anunțând simptomele ce preced faze de decadenţă, de care nici o 
civilizaţie nu a scăpat până acum. 

Dacă judecăm după învățămintele istoriei și după prezenţa acestor 
simptome la diferite niveluri, multe dintre civilizațiile moderne au ajuns 
în faza de extremă de îmbătrânire dinaintea decadenţei. 

În încheierea lucrării noastre, vom arăta în linii mari fazele acestei 
evoluții. 

În zorii civilizaţiei, nu era decât o puzderie de oameni, de origini 
variate, uniți doar de hazardul migrațiilor, invaziilor şi cuceririlor. 

Acești oameni cu rădăcini, cu limbi și credinţe diferite nu aveau drept 
legătură comună decât legea unei căpetenii. În aglomerările lor se 
regăsesc, la cel mai înalt grad, trăsăturile psihologice ale maselor: 
coeziunea temporară, eroismul, slăbiciunile, impulsurile și violențele. 
Nimic statornic. Aceștia sunt barbarii. 

Dar timpul și-a urmat lucrarea. Identitatea mediului, necesitatea unei 
vieţi în comun au acţionat încetul cu încetul. Aglomerările de entităţi 
diferite încep să fuzioneze și se formează popoarele, adică acele 
conglomerate posedând trăsături și trăiri comune pe care ereditatea le 
va fixa progresiv. Doar când a existat ca popor, masa de oameni a putut 
să depășească nivelul barbariei. Dar ieșirea totală din acest stadiu nu va 
fi împlinită complet decât atunci când, după îndelungi eforturi şi repetate 
lupte, popoarele au dobândit un ideal. Oricare ar fi fost natura acestuia - 
cultul Romei, puterea Atenei ori triumful lui Allah -, idealul înzestrează 
toți indivizii unui popor în formare cu desăvârșita unitate de simţire și 
gândire. 

Abia atunci se naște o civilizaţie nouă, cu instituţiile, cu credinţele și 
artele ei. Animat de visul său, un popor va dobândi treptat tot ceea ce Îi 
conferă strălucire, forță, măreție. 

Un popor se manifestă ca masă în anumite împrejurări, dar dincolo de 
caracterul mobil și schimbător al maselor, se află acel substrat solid - 
spiritul unui popor - care limitează riguros oscilațiile și controlează 
hazardul. 

Dar, după ce și-a împlinit acţiunea creatoare, timpul își începe opera 
de distrugere, de care nu scapă nici oamenii, nici zeii. Ajunsă la un 
anumit nivel de putere și de complexitate, civilizaţia încetează de a mai 
crește, fiind condamnată la un declin rapid. 

Ceasul îmbătrânirii va suna curând. 

Acest inevitabil ceas este întotdeauna anunţat prin slăbirea idealului 
care susține spiritul unui popor. Pe măsură ce idealul se stinge, toate 
edificiile religioase, politice ori sociale inspirate de acest ideal încep să se 
năruie. 

O dată cu destrămarea treptată a idealului său, poporul pierde din ce 
în ce mai mult ceea ce îi asigură coeziunea, unitatea și forţa. Egoismului 
colectiv al poporului îi ia locul o exacerbare a egoismului indivizilor, 
însoțit de slăbirea caracterului şi a aptitudinilor către acțiune. Ceea ce 
constituia un popor, o unitate, un bloc, sfârşeşte prin a deveni o 
aglomerare de indivizi lipsiţi de coeziune, care, o vreme, mai este 
menţinută prin tradiţii şi prin instituţii. Atunci când interesele și 
aspiraţiile îi despart, nemaiştiind să se guverneze, oamenii cer să fie 
conduși până în cele mai neînsemnate acte, iar statul își exercită 
influenţa lui absorbantă. 

Prin pierderea definitivă a idealului, poporul sfârșește prin a-și pierde 
spiritul său. Nu mai este acum decât o puzderie de indivizi izolaţi și 
redevine ceea ce a fost la început o masă de oameni, care prezintă toate 
trăsăturile tranzitorii, fără consistenţă și fără viitor. Civilizația nu mai are 
puncte de sprijin și este în voia hazardului. Plebea devine stăpână şi 
barbaria se reinstaurează. Civilizația mai poate părea încă strălucitoare, 
căci și-a păstrat fațada cizelată de un îndelungat trecut, dar, în realitate, 
nu mai este decât un edificiu scorojit pe care nu-l mai susţine nimic şi 
care, la cea dintâi furtună, se poate prăbuși. 

Saltul de la barbarie la civilizaţie împlinind un vis, apoi declinul și 
moartea când visul și-a pierdut forța - iată ciclul de viaţă al unui popor. 

